## Yehezkiel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48

-Reset+

### Chapter 13

1 TUHAN meufeureuman ubak ulôn,
2 "He manusia fana, tateunak kheueh nabi-nabi Israel nyang jipeugah ramai keunarang jih keudroe. Yue kheueh awaknyan mangat jideungoe peue nyang Ulôn peugah."
3 TUHAN Nyang Mahamanyang meufeureuman, "Ceulaka kheueh nabi-nabi nyang bangai nyan! Ilham jihnyan meuteumé nibak khayalan jih keudroe dan keumalon jihnyan peuleusu mandum.
4 He Israel, nabi-nabi gata nyan hana meuguna, saban cit lagée asée-asée srigala nyang udeb di teungoh-teungoh rungka banda.
5 Awaknyan hana jikeumiet teumpat-teumpat bintéh beuton nyang reuloh, dan meunan cit hana jipeugét bintéh-bintéh beuton nyang reuloh nyan. Jadi, Israel hana hase teupeuteun meunyoe beureutoh prang bak uroe Ulôn, TUHAN teuka geujak bri huköman.
6 Nyang jikalon-kalon lé awaknyan na kheueh peuleusu dan ramaian-ramaian awaknyan sulet. Awaknyan meungaku jiba peusan nibak Ulôn, padahai Ulôn hántom na Lôn utos awaknyan. Pakriban mungken awaknyan jiharab bak ramaian jih nyang teuma teujadi?
7 Ulôn, TUHAN Nyang Mahamanyang Lôn peugah ubak awaknyan, 'Keumalon-keumalon nyan peuleusu dan ramaian-ramaian nyan sulet mandum. Gata tapeugah bahwa bandum nyan na kheueh peusan Ulôn, padahai Ulôn hántom na Lôn peugah haba ubak gata! Sabab nyan Ulôn jeuet keu lawan gata.
9 Ulôn Lôn huköm gata, he nabi-nabi nyang peugah ramaian sulet dan nyang meukhayal keumalon-keumalon nyang hana beutôi! Gata hana jeuet le tabri keuputosan bak sidang-sidang umat Ulôn. Nan-nan gata teuceue nibak dafeutar marga Israel, dan gata hana teutuwoe le u tanoh ié gata. Teuma barô kheueh tateupeue bahwa Ulôn kheueh TUHAN Nyang Mahamanyang.
10 He Nabi-nabi peuleusu! Gata ka tapeusisat umat Ulôn deungon tapeugah bahwa banmandum aman dan béeréeh. Padahai mubacut pih hana! Umat Ulôn ka jipeudong timbok-timbok batée bata nyang guruek watée jipasang, óh lheuehnyan gata teuka tajak heuntam.
11 He nabi-nabi peuleusu! Beuton gata reuloh. Ulôn Lôn peutron ujeuen keuncang. Bintéh beuton nyan jiheuntam lé angén badée dan jitingkeh lé ujeuen es
12 sampoe reuloh, dan somantong ureuëng jitanyong keupeue guna jih bintéh beuton nyan teucet ngon gapu.' "
13 TUHAN Nyang Mahamanyang meufeureuman, "Watée beungéh Lôn nyan, Ulôn Lôn peutron angén badée, ujeuen keuncang dan ujeuen éh keu teupeuhanco bintéh beuton nyan.
14 Ulôn ka naniét keuneuk peureuloh bintéh beuton nyang gata cét ngon gapu nyan, Lôn peuteung bayeueng sampoe nyang tinggai keunaleueng mantong. Bintéh beutonnyan jitimpok dan jipeumaté gata banmandum. Dan barô kheueh gata teupeue bahwa Ulôn kheueh TUHAN.
15 Bintéh beutonnyan dan nyang ka tagapu nyan tarasa hebat jih beungéh Ulôn. Óh lheuehnyan Lôn peugah ubak gata bahwa bintéh beuton nyan gadôh leunyab, saban lagée gata boh gapu,
16 nabi-nabi peuleusu! Gata taramai bahwa Yerusalem aman dan béeréeh, padahai mubacut pi hana!" Meunan kheueh feureuman TUHAN Nyang Mahamanyang.
17 TUHAN meufeureuman, "Jinoenyoe, he manusia fana, tangieng kheueh ureuëng-ureuëng nyang meulagak lagée nabiah lamkawan bansa gata. Teunak kheueh awaknyan,
18 dan peusampoe kheueh peue nyang Ulôn, TUHAN Nyang Mahamanyang peugah ubak awaknyan: 'Ceulaka kheueh gata! Gata peugét keu bandum ureuëng gleueng meujimat dan tudông-tudông sakeuti mangat ureuëng nyang ngui atranyan meuteumé hase jikuasa udeb ureuëng laén. Gata keuneuk meukuasa ateueh udeb maté umat Ulôn, dan kuasa nyan gata ngui deumi keupeuntengan gata keudroe.
19 Gata ka gata hina Ulôn dikeue umat Lôn keudroe deungon harapan mangat meuteumé napadub ôn jeulai dan padub boh ruti. Ureuëng-ureuëng nyang hana meusalah, gata poh maté seudangkan ureuëng nyang seuharôh jih maté gata peubiyeu udeb. Laju gata peungéut umat Ulôn dan awaknyan peucaya ubak gata.' "
20 TUHAN Nyang Mahamanyang meufeureuman ubak ureuëng-ureuëng inong nyang meulagak lagée nabiah nyan, "Ulôn banci bak gleueng-gleueng jimat nyang gata ngui keu gata kuasa ateueh udeb maté umat Ulôn. Gleueng-gleueng nyan Lôn seuntak bak jaroe gata, dan ureuëng-ureuëng nyang gata kuasa Lôn peubeubaih.
21 Tudông-tudông sakeuti gata Ulôn priek, dan umat Ulôn Lôn peujiôh nibak peungaroh jeuhet gata siumu masa. Dan barô kheueh gata teupeue bahwa Ulôn kheueh TUHAN.
22 Ureuëng-ureuëng nyang jroh nyang hana jitem gata peubuet sapeue ateueh jih, gata peujeuet cut até deungon sulet gata nyan. Ureuëng-ureuëng jeuhet gata peujeuet raya até mangat teutab meudesya dan hana teupeu udeb phon saát nyoe.
23 Jinoenyoe ka kheueh habéh keumalon-keumalon peuleusu dan ramaian-ramaian buhak. Ulôn peuseulamat umat Lôn nibak peungaroh jeuhet gata. Dan barô kheueh gata teupeue bahwa Ulôn kheueh TUHAN."