## Yehezkiel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48

-Reset+

### Chapter 35

1 TUHAN meufeureuman ubak ulôn,
2 "He manusia fana, kutok kheueh nanggroe Edom.
3 Jak peusampoe kheueh ubak peunduduek disinan peue nyang Ulôn TUHAN Nyang Mahamanyang peugah ubak awaknyan, 'Ulôn nyoe musoh gata, he peunduduek gunong-gunong Edom! Tanoh gata Lôn peujeuet seungue seungab hana ureuëng keumiet, dan banda-banda gata jeuet keu rungka-rungka. Dan tateupeue kheueh lé gata bahwa Ulôn kheueh TUHAN.
5 Yoh dilée kon gata meumusoh ngon Israel dan tapeubiyeu awaknyan jicang-cang yoh watée awaknyan keunong lé beuncana sibagoe huköman keuneulheuh ateueh desya awaknyan.
6 Lé sabab nyan, deumi Ulôn, Allah nyang udeb, TUHAN Nyang Mahamanyang, mawöt na kheueh naseb gata, dan gata hana hase lheueh nibak nyan. Gata ka meusalah sabab ka tapeubuet dan tapoh maté gob, dan teupoh maté nyan pih jitiyeub gata.
7 Banda-banda nyang na di gunong-gunong Edom teuma Lôn peuseungue dan soe mantong ureuëng nyang jak di banda nyan Ulôn poh maté.
8 Gunong-gunong Ulôn peupeunoh ngon manyét-manyét gata, bukét dan pantôn Lôn peupeunoh ngon bangke ureuëng maté dimideuen prang.
9 Nanggroe gata Lôn peujeuet keupadang beulantara siumu masa, dan banda-banda hana jikeumiet lé manusia. Dan tateupeue kheueh lé gata bahwa Ulôn kheueh TUHAN.
10 Gata tapeugah Yehuda dan Israel deungon tanoh jihnyan maséng-maséng na kheueh atra gata, dan bahwa gata tacok keuhak milék atranyan bahpi Ulôn, TUHAN, na kheueh Po teu Allah awaknyan.
11 Sababnyan, deumi Ulôn, Po teu Allah nyang udeb, TUHAN Nyang Mahamanyang, Ulôn kubalaih dam ateueh gata, sabab gata beungéh, bingiék dan banci keu umat Lôn. Awaknyan jiteupeue bahwa gata Lôn huköm ngon sabab buet gata ateueh awaknyan.
12 Dan tateupeue kheueh lé gata bahwa Ulôn, TUHAN, ka Lôn deungoe peunghinaan gata watée gata peugah: Gunong-gunong Israel ka jeuet keuseungue seungab dan jijok jeuet keu uempeun geutanyoe.
13 He bansa Edom, rata raya babah dan tameututoe deungon sombong keu Ulôn. Ulôn ka Lôn deungoe banmandum nyan.
14 Ulôn, TUHAN Nyang Mahamanyang Lôn peugah: Bansaboh donya galak watée bansaboh nanggroe gata Ulôn peujeuet keupadang nyang seungue seungab,
15 saban lagée gata galak watée takalon Israel milék Ulôn, jeuet keu seungue seungab. Gunong-gunong Seir, dan bansaboh tanoh Edom seungue seungab. Dan bandum ureuëng jiteupeue bahwa Ulôn kheueh TUHAN.' "