## Zabur

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66 67 68 69 70 71 72 73 74 75 76 77 78 79 80 81 82 83 84 85 86 87 88 89 90 91 92 93 94 95 96 97 98 99 100 101 102 103 104 105 106 107 108 109 110 111 112 113 114 115 116 117 118 119 120 121 122 123 124 125 126 127 128 129 130 131 132 133 134 135 136 137 138 139 140 141 142 143 144 145 146 147 148 149 150

-Reset+

### Chapter 69

1 Keu teupimpén kor. Meunurot lagu: Bungöng Bakong. Nibak Nabi Daud.
2 Peuseulamat kheueh ulôn, ya Allah, sabab ié ka jiék trok bak takue lôn.
3 Ulôn meusuruek lam paya nyang lhok, hana teumpat ulôn meugilo. Ulôn ngob lam ié nyang lhok, jipeuhanyöt lé geulumbang paseueng nyang raya.
4 Ulôn meuhôi-meuhôi sampoe án hék dan rukuéng ulôn sampoe tho kreng. Mata lôn peudeh lôn preh bantuan Allah.
5 Ureuëng nyang banci ulôn hana alasan, leubeh le nibak ôk nyang na ateueh ulée lôn. Di ureuëng-ureuëng teuga keuneuk peubinasa lôn; awaknyan jiseurang ulôn deungon fiteunah nyang keuji. Bak ulôn jipaksa ulôn jokpulang hareuta nyang kon hareuta lôn reupah.
6 Ya Allah, Droeneueh neuteupeue buet-buet ulôn nyang salah desya ulôn hana nyang teusöm nibak Droeneueh.
7 Bék neupeubiyeu ulôn teupeuteuka malée ya Allah lôn ateueh ureuëng-ureuëng nyang meuharab ubak Droeneueh, ya TUHAN, Allah Nyang Mahakuasa. Bék neupeubiyeu ulôn teupeuteuka nista ateueh ureuëng-ureuëng nyang jiseumah Droeneueh, ya Allah Israel!
8 Sabab lé Droeneueh kheueh ulôn jipeujayéh ngon jihina, dan sabab Droeneueh kheueh ulôn jiseurapa.
9 Ulôn jeuet lagée ureuëng aséng nibak kawöm syedara lôn, lagée ureuëng luwa nibak cutda adoe lôn.
10 Seumangat lôn hu meuháb-háb sabab cinta lôn keu Baét Droeneueh, hinaan dan seurapa ureuëng nyang jihina Droeneueh ka keunong ateueh ulôn.
11 Ulôn meuba-e ngon puasa, teuma awaknyan jihina lôn.
12 Ulôn ngui ija krong sibagoe tanda ulôn meuduka cita, teuma awaknyan jipansi ulôn.
13 Ulôn jeuet keu boh bibi gob dipat mantong na ureuëng meugumpôi ngon meuhudom, dan nyanyoe ureuëng-ureuëng mabök na kheueh keuhai ulôn.
14 Teuma ulôn meudoá ubak Droeneueh, ya TUHAN, ya Allah, neujaweueb kheueh ulôn bak watée nyang get. Tulông kheueh ulôn sabab geunaséh Droeneueh nyang raya dan sabab keuseutiaan Droeneueh.
15 Bék kheueh neupeubiyeu ulôn ngob buhuek di dalam paya, peuseulamat kheueh ulôn nibak ureuëng-ureuëng nyang banci ulôn dan nibak ié nyang lhok.
16 Bék neupeubiyeu ulôn jipeuhanyöt lé geulumbang paseueng, dan lam bak teungoh laôt atawa jiseubée dalam uruek.
17 Jaweueb kheueh ulôn, ya TUHAN, sabab Droeneueh get dan teutab neugaséh keu ulôn. Neutem kheueh meupaleng ubak ulôn sabab raya that geunaséh Droeneueh ubak ulôn.
18 Bék kheueh neumusöm nibak hamba Droeneueh nyoe, sabab ulôn sosah, bubagaih kheueh neutulông lôn.
19 Teuka kheueh neupeuseulamat ulôn, neupeubeubaih kheueh ulôn nibak banmandum musoh-musoh lôn.
20 Droeneueh neuteupeue pakriban awaknyan jirapa ngon jihina ulôn nyoe Droeneueh neungieng banmandum musoh ulôn.
21 Peunghinaan nyang jikheun lé awaknyan jeuet keusabab ulôn jeuet keu ureuëng patah até, dan lé sabab nyan ulôn putôh asa. Ulôn mita gaséh sayang, teuma sia-sia, ulôn mita peunghibur, nyan pi hana lôn teumé.
22 Dan keu ulôn jijok tuba jeuet teupajoh; watée ulôn grah, keu ulôn jibri ié cuka.
23 Bah kheueh peujamé awaknyan jeuet keu bala, dan jeuet keupeurangkab keu jamé-jamé awaknyan.
24 Bah kheueh mata awaknyan jeuet keubuta dan ruéng likot awaknyan jeuet keuleumoh.
25 Neurö kheueh beuhabéh beungéh Droeneueh nyan ateueh awaknyan, bah kheueh awaknyan keunong lé meureuka Droeneueh nyang hu meutaga.
26 Bah kheueh peukhimahan awaknyan seungue ngon seungab, dan khimah-khimah awaknyan hana ureuëng nyang keumiet.
27 Sabab awaknyan ji iénanya ureuëng nyang Droeneueh huköm, dan jipeugah-peugah keu ureuëng-ureuëng nyang Droeneueh seksa.
28 Bah kheueh salah awaknyan meutamah le; bék neupeubeutôi awaknyan.
29 Bah kheueh nan awaknyan teusampôh lam kitab ureuëng udeb; dan hana teucatet lam dafeutar ureuëng jujoe.
30 Teuma ulôn teutindéeh dan sakét that, beuôt kheueh ulôn, ya Allah, dan peuseulamat kheueh ulôn.
31 Dan ulôn kupujoe Allah deungon lagu dan nyanyoe, lôn peuagong Gobnyan deungon zike dan syukoe.
32 Nyan leubeh geugalak lé TUHAN nibak keureubeuen leumô, keureubeuen leumô agam nyang raya.
33 Ban jingieng nyang lagée nyan, ureuëng nyang teutindéeh lumpah geumbira, ureuëng nyang seumah Allah rayeuk that até.
34 Sabab TUHAN geudeungoe su ureuëng gasien; Gobnyan hana geupeubiyeu umat Gobnyan nyang na didalam peunjara.
35 Pujoe kheueh Allah, hai langét dan bumoe, laôt dan banmandum makhluk nyang na didalam nyan.
36 Gobnyan geupeuseulamat Yerusalem dan geupeudong lom banda-banda Yehuda. Umat TUHAN tinggai teutab disinan; tanoh nyan jeuet keuhak milék awaknyan.
37 Aneuëk cucoe awaknyan jeuet keuwaréh; ureuëng-ureuëng nyang cinta ubak TUHAN nyang tinggai disinan.