## Peungkhotbah

Chapter: 1 2 3 4 5 6 7 8 9 10 11 12

-Reset+

### Chapter 1

1 Tutoe haba nyang na dalam kitab nyoe asai jih nibak ureuëng seumike, aneuëk agam Nabi Daud, nyang geugantoe Nabi Daud jeuet keu raja di Yerusalem.
2 Si seumike geupeugah: Banmandum nyan sia-sia dan hana meuguna! Udeb nyan peucuma, banmandum nyan hana areuti.
3 Siumu udeb geutanyoe ta meukeureuja, ta prah reuôh. Teuma, toh hase jih nyang bisa ta peubangga?
4 Keuturonan nyang sa teuka dan keuturonan nyang laén leunyab, teuma donya nyoe teutab saban mantong.
5 Mata uroe mantong jiteubiet dan mantong cit ji lhôb. Deungon hék nyang leumoh jigisa u teumpat jih seumula, laju óh singoh nyan jiteubiet keula-i.
6 Angén jipot u seulatan, laju jiyueb u utara; angén nyan meuputa-puta, laju jigisa teuma.
7 Banmandum ié krueng ji ile u laôt, teuma laôt han cit jitem peunoh. Ié laôt nyan jigisa u pucok krueng, laju jitron keula-i u kuawala.
8 Peue-peue mantong ka habéh bosan dan bosan nyan hana sanggob teupeugah le. Mata geutanyoe hana troe-troe bak ta pandang; dan geulinyueng geutanyoe hana puih-puih bak jideungoe.
9 Peue nyang ka lheueh teujadi, teuma teujadi keula-i. Peue nyang ka lheueh teupeubuet, teuma jipeubuet keula-i. Hana na sisuatu nyang barô di ateueh donya nyoe.
10 Na ureuëng nyang geupeugah, "Kalon kheueh atranyoe barô!" Nyang sibeuna jih atranyan kana sigohlom geutanyoe lahé.
11 Ureuëng hana ji ingat keujadian masa nyang dilée. Meunan cit deungon keujadian masa jinoe dan singoh, hana teuma ji ingat lé ureuëng masa nyang teuma teuka.
12 Ulôn, Si Seumike, lôn mat peurintah di Yerusalem sibagoe raja ateueh Israel.
13 Ulôn meuteukat keu lôn seulidek dan lôn meurunoe deungon bijaksana peue mantong nyang teujadi di ateueh donya nyoe. Naseb nyang geukeubah lé Po teu Allah keu geutanyoe keubiet peudeh lumpah na.
14 Ulôn kheueh nyang kalon peue mantong buet manusia di ateueh donya nyoe. Peucaya kheueh, banmandum nyan sia-sia, lagée useuha teutiyeub angén.
15 Nyang keuwieng hana hase teupeuteupat, dan nyang hana hán jeuet teu itong.
16 Ulôn pike, "Ulôn nyoe ka jeuet keu ureuëng peunteng dan áreh, jiôh leubeh áreh nibak banmandum ureuëng nyang mat peurintah di Yerusalem sigohlom na ulôn. Ulôn leuthat lôn gumpôi peungeutahuan dan iéleumé."
17 Teuma ulôn ka meuteukat keu lôn teupeue beuda jih lamkawan peungeutahuan dan keubodohan, lamkawan keubijaksanaan dan nyang bangai. Teuma teunyata ulôn nyoe lagée lôn tiyeub angén.
18 Sabab, seumaken le hikeumat geutanyoe, seumaken le teuma nyang tanyoe gundah. Seumaken le iéleumé peungeutahuan geutanyoe, seumaken le teuma nyang tanyoe susah.