## Nabi Yesaya

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66

-Reset+

### Chapter 16

1 Di banda Sela di padang pasi, bansa Moab jikirém aneuëk bubiri sibagoe hadiah keu peunguasa di Yerusalem.
2 Ureuëng-ureuëng Moab jipreh bakbinéh Krueng Arnon sira jijak-jak hana meuteuntée sabab bingong lagée cicém-cicém nyang teu paroh lam uempueng.
3 Awaknyan jipeugah ubak bansa Yehuda, "Tapeugah kheueh laju peue nyang harôh kamoe peubuet. Tapeujeuet kheueh keu kamoe teumpat meuceu nyang teudoh watée teuka mata uroe nibak uroe kha, dan bah kheueh kamoe tinggai dimiyueb naungan gata. Kamoe nyoe peungungsi; tasöm kheueh kamoe dan bék kheueh neukhianat kamoe.
4 Idhin kheueh keukamoe mangat kamoe meunumpang di nanggroe gata. Neulindong kheueh kamoe ateueh ureuëng-ureuëng nyang keuneuk peubinasa kamoe." (Peunindasan dan peumbinasaan teuma na akhé, dan ureuëng-ureuëng nyang peuhanco dan nyang teugöm nanggroe Israel teuma leunyab.
5 Óh lheuehnyan sidroe lamkawan keuturonan Nabi Daud teuma jeuet keu raja, dan gobnyan geupeurintah bansa geuh nyan deungon gaséh dan seutia. Gobnyan geupeudong keuadelan dan bagaih meutindak keu geupeubuet nyang beutôi.)
6 Bansa Yehuda jipeugah, "Kamoe ka kamoe deungoe keuhai keusombongan bansa Moab. Kamoe meuteupeue bahwa awaknyan angkoh dan cungkak. Haba awaknyan na kheueh haba beurakah nyang hana meumakna."
7 Sabab nyan bah kheueh bansa Moab saleng meuba-e. Bah kheueh awaknyan jimo meunyoe teuingat peunajoh mangat nyang kayém awaknyan makheun di banda Kir-Hareset. Bah kheueh awaknyan putôh asa dan apoh apah.
8 Ladang-ladang nyang tho di Hesybon dan lampôh-lampôh anggô Sibma ka geupeubinasa, lampôh-lampôh nyang lazem jih jipeuhase anggô nyang paleng gét keu nyang mat kuasa bansa dan teupeujeuet awaknyan mabök. Yoh ilée lampôh-lampôh anggô nyan luwah sampoe u banda Yaezer; dan u timu sampoe u padang pasi, dan disiblaih u barat trok u meurandeh Laôt Maté.
9 Jinoenyoe ulôn peuba-e keubak anggô Sibma lagée ulôn peuba-e Yaezer. Ulôn peutijoh ié mata keu Hesybon dan Eleale, sabab hase bumoe jih ranab jipeuhabéh lé musoh.
10 Hana meusidroe pih nyang geumbira nibak ladang-ladang nyang subo nyan. Hana nyang meudumpék seumurak atawa nyang meuca-e di lampôh anggô. Hana nyang prah ié anggô keu jipeugöt ié anggô. Ulôn ka lôn peupiôh surak geumbira awaknyan.
11 Até ulôn teukliek dan hanco meukeupeng-keupeng watée ulôn ngieng keuadaan Moab dan Kir-Heres.
12 Ureuëng Moab meususah payah jijak teungoh u ateueh bukét keureubeuen nibak teumpat iébadat awaknyan keuji meudoá, teuma meusapeue hana meuhase.
13 Nyan kheueh peusan yoh masa ilée geubri lé TUHAN ubak Moab.
14 Dan jinoenyoe TUHAN meufeureuman: "Paih lhée thon teuk, peue mantong keukayaan nyang jipeubangga lé Moab teuma leunyab. Rakyat jih nyang le nyan tinggai bacut dan leumoh hana meudaya."