## Yehezkiel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48

-Reset+

### Chapter 36

1 TUHAN meufeureuman, "He manusia fana, tajak mariet kheueh ubak gunong-gunong Israel dan tayue awaknyan beujideungoe amanat TUHAN Nyang Mahamanyang,
2 'Watée bansa-bansa nyang na seukeulileng nyan jijak prang dan jireubot gata, awaknyan ka jihina bansaboh Israel. Deungon galak that awaknyan jipeugah bahwa saátnyoe bukét-bukét purbakala nyan ka jeuet keumilék awaknyan. Sabab nyan, he gunong-gunong dan bukét-bukét, aneuk-aneuk krueng dan pantôn-pantôn, he banda-banda nyang ka jeuet keu rungka dan nyang ka jitinggai lé ureuëng po jih lom jireupah dan jihina lé bansa-bansa nyang na seukeulileng awaknyan, deungoe kheueh peue nyang geupeugah lé TUHAN Nyang Mahamanyang ubak gata: Deungon ju dan seu uem watée beungéh Ulôn laju Ulôn dhot dan Ulôn seugah bansa-bansa seukeulileng gata khusos jih bansa Edom, sabab awaknyan deungon galak dan meusikeub meuhina, ka jireubot tanoh Ulôn dan jireupah bandum blang-blang naleueng Lôn. Jinoenyoe Ulôn beungéh dan Lôn heuntam ban galak droe sabab bansa-bansa nyan ka lumpah that meuhina dan jipeujayeh gata.
7 Ulôn, TUHAN Nyang Mahamanyang Lôn meusumpah bahwa bansa-bansa nyang di seukeulileng gata nyan keunong hina teuma.
8 Teuma keu gata Ulôn peugah he gunong-gunong Israel, bak-bak kayée meutarök dan jimuboh keu umat Lôn Israel nyang katô that watée jiwoe.
9 Ulôn kudong blah gata he Israel, dan Ulôn Lôn bri keupastian bahwa tanoh gata jicatok lom dan jitabu bijéh.
10 Ulôn Lôn tamah jeumeulah umat Lôn Israel. Awaknyan tinggai di banda-banda dan jipeudong lo banmandum rungka jih nyang ka reuloh.
11 Peunduduek dan beulatang peulara gata Lôn tamah, sampoe ka meutamah le, leubeh jai nibak yoh awai, dan awaknyan meu aneuëk cucoe nyang le. Awaknyan udeb disinan lagée yoh awai dan Ulôn peujeuet keumakmu, lagée gohlom na gata rasa. Dan jiteupeue kheueh lé awaknyan bahwa Ulôn kheueh TUHAN.
12 Umat Ulôn Israel, Lôn puwoe mangat jiduek bak nanggroe jih lom. Tanoh nyan jeuet keu hak milék awaknyan keudroe dan sabe na teubri hase sampoe aneuëk-aneuëk awaknyan ka hana maté sabab keunong deuk.
13 Ulôn, TUHAN Nyang Mahamanyang Lôn peugah: Keubit beutôi tanoh nyoe teuboh nan gala tukang pajoh manusia dan tukang reupah aneuëk-aneuëk miet -- bansa nyang tinggai bak tanoh nyan.
14 Teuma phon saát nyoe tanoh nyoe hana le jipajoh manusia atawa teureupah aneuëk-aneuëk awaknyan. Ulôn TUHAN Nyang Mahamanyang ka Lôn peugah haba.
15 Hana peureulée lé tanoh nyoe jideungoe jihina lé bansa-bansa atawa jitanggong hinaan gob. Tanoh nyoe hana teupeumaté le ureuëng nyang tinggai disinan. Ulôn, TUHAN Nyang Mahamanyang kalon peugah haba.' "
16 TUHAN meufeureuman ubak ulôn,
17 "He manusia fana, bak watée ureuëng-ureuëng Israel tinggai di nanggroe jihnyan keudroe, awaknyan ka jipeukutoe deungon buet jih keudroe dan pi-e awaknyan. Buet awaknyan nyang lagée nyan ka Ulôn anggab hareuem, lagée ureuëng inong nyang teungoh teuka he.
18 Beungéh Ulôn nyang lumpah jai keu awaknyan sabab awaknyan ka jipoh maté manusia nyang le that-that bak tanoh nyan dan jipeukutoe teuma deungon beurala-beurala jih keudroe.
19 Awaknyan Ulôn huköm nyang sisuai deungon cara udeb dan pi-e awaknyan keudroe, laju awaknyan Ulôn peucrebre u nanggroe-nanggroe aséng.
20 Ho mantong awaknyan jijak, sabe jipeukutoe nan Ulôn nyang suci. Sabab lé ureuëng ramé jipeugah lagée nyoe, 'Bansa nyoe na kheueh umat Po teu Allah, teuma awaknyan harôh jitinggai tanoh nyang geubri lé Po teu Allah keu awaknyan.'
21 Ulôn inseueh that sabab nan Ulôn nyang suci ka jipeukutoe lé ureuëng-ureuëng Israel ho-ho mantong nyang awaknyan jak.
22 Lé sabab nyan, jak peusampoe kheueh peue nyang Ulôn, TUHAN Nyang Mahamanyang peugah ubak bansa Israel, 'Peue nyang Lôn peubuet teuma na kheueh kon ngon sabab gata, he ureuëng-ureuëng Israel, teuma lé sabab nan Ulôn nyang suci, nyang ka gata peukutoe ho-ho mantong gata jak.
23 Ulôn Lôn tunyok keusucian nan Ulôn nyang rayeuk nyan, nan nyang ka lheueh gata peukutoe lamkawan bansa, dan jiteupeue kheueh lé awaknyan bahwa Ulôn kheueh TUHAN. Ulôn, TUHAN Nyang Mahamanyang ka Lôn peugah haba. Ulôn Lôn peuguna gata jeuet tapeuleumah ubak bansa-bansa bahwa Ulôn nyoe suci, TUHAN Nyang Mahasuci.
24 Nibak tieb-tieb bansa dan nanggroe, gata Lôn peusapat dan Ulôn puwoe ubak tanoh gata keudroe.
25 Óh ka lheuehnyan gata Ulôn reuték deungon ié jeureunéh, mangat gata gleh nibak bandum beurala gata dan nibak peue-peue mantong nyang ka jipeuayeub nan gata.
26 Teuma ubak gata Ulôn bri até nyang barô dan pikeran nyang barô. Até gata nyang kreueh lagée batée nyan Lôn gantoe ngon até nyang taát.
27 Roh Ulôn Lôn peutreun lam até gata dan gata Lôn jaga mangat gata udeb meunurot huköm-huköm Lôn dan tataát peue-peue nyang Ulôn peurintah.
28 Dan gata tatinggai bak tanoh nyang ka Ulôn bri keu indatu gata. Gata teuma jeuet keu umat Lôn dan Ulôn pih jeuet keu Allah gata.
29 Gata Lôn peuleupah nibak peue-peue mantong nan gata nyang ka meucupa. Ulôn Lôn bri peurintah ubak gandom mangat timoh deungon subô sampoe gata hanale keunong deuk.
30 Ulôn Lôn tamah bubena bak kayée gata mangat udeb subô dan meunan cit hase blang gata Lôn tamah meulipat ganda, sampoe gata hanale keunong deuk nyang teupeubrok nan gata bak mata bansa-bansa.
31 Gata teuingat keu pi-e gata nyang jeuhet dan buet gata nyang hana pantaih nyan, laju gata bosan keudroe gata keudroe sabab desya-desya dan keukeujian gata nyan.
32 Ingat kheueh he Israel, bahwa bandum nyan Ulôn peubuet kon sabab gata. Gata harôh meurasa malée dan hina sabab pi-e gata. Ulôn TUHAN Nyang Mahamanyang ka Lôn peugah haba.' "
33 TUHAN Nyang Mahamanyang meufeureuman, "Óh ka lheueh gata Ulôn peugleh bandum desya gata, gata Lôn peuidhin tinggai di banda-banda gata lom, dan tapeudong lom rungka-rungka nyang ka hanco nyan.
34 Yoh masa ilée ureuëng-ureuëng nyang jak rot ladang-ladang gatanyan jikalon padubna tandus jih tanoh nyan, teuma Ulôn Lôn peujamin mangat tapeubuet lom tanoh nyang tho nyan.
35 Dan bandum ureuëng jeuet keuhireuen, sabab tanoh nyang yoh awai tandus nyan jinoe ka jeuet keu Taman Eden, dan banda-banda nyang yoh awai seungue, hanco dan ka jeuet keu rungka-rungka, bak saátnyoe ka jeuet keu banda-banda nyang paleng khong kuta peutahanan jih dan peunduduek pi meutamah le.
36 Dan bansa-bansa silingka nyang mantong na disinan, jiteupeue bahwa Ulôn, TUHAN ka geupeudong lom banda-banda nyang ka hanco, dan teupeubuet keulai blang-blang nyang ka jeuet tandus. Ulôn, TUHAN, ka Lôn peugah haba dan pasti atranyan Ulôn keureuja."
37 TUHAN Nyang Mahamanyang meufeureuman, "He bansa Israel, ubak gata ka Ulôn bri idhin lom talakée tulông ubak Ulôn; Ulôn kutamah jeumeulah gata lagée kawan bubiri.
38 Banda-banda nyang bak saátnyoe ka hanco, saboh saát peunoh ureuëng duek disinan saban lagée Yerusalem watée uroe-uroe raya yoh masa ilée, peunoh deungon bubiri-bubiri nyang jipeuseumah. Dan tateupeue kheueh lé gata bahwa Ulôn kheueh TUHAN."