## Ibrani

Chapter: 1 2 3 4 5 6 7 8 9 10 11 12 13

-Reset+

### Chapter 1

1 Bak jamén ilée jai lagoena Allah meufeureuman ubak indatu geutanyoe meulalu nabi-nabi deungon geupeu guna meubagoe cara.
2 Teuma nibak jamén akhé nyoe Gobnyan geumeututoe ubak geutanyoe deungon peurantaraan Aneuëk Gobnyan. Meulalu Aneuëk Geuh nyoe kheueh Allah geucebta alam seumeusta. Dan Po teu Allah ka geupeuteuntée bahwa Aneuëk Gobnyan nyoe kheueh nyang na hak geupeuteuntée peue-peue mantong.
3 Gobnyan kheueh nyang peuteubiet keu agongan Allah nyang paleng meusyeuhu; Gobnyan kheueh gamba nyang paleng nyata nibak droe Allah keudroe. Gobnyan kheueh teuma nyang peulara alam nyoe sampoereuna deungon feureuman Geuh nyang paleng meukuasa. Óh ka lheueh Gobnyan teupeumungken manusia keuteupeubeubaih nibak desya-desya awaknyan keudroe, Gobnyan geuduek bak tahta peumeurintah nyang na lam syeuruga meusajan-sajan ngon Allah, Peunguasa nyang paleng manyang.
4 Aneuëk nyan meuteumé jabatan nyang jiôh leubeh manyang nibak malaikat, dan nan nyang geubri lé Po teu Allah ubak Gobnyan pih jiôh leubeh teuhoreumat nibak nan nyang geubri ubak malaikat.
5 Hántom na Allah geupeugah meunoe ubak meusidroe malaikat pi, "Gata kheueh Aneuëk Ulôn; nibak uroenyoe ulôn jeuet keu Bapak gata." Hántom na Allah meufeureuman meunoe ubak malaikat pakriban kheueh mantong, "Ulôn teuma jeuet keu Bapak jih, dan jihnyan teuma jeuet keu Aneuëk Ulôn."
6 Teuma bak watée Allah geu kirém Aneuëk Gobnyan nyang tuha lam donya nyoe, Allah meufeureuman lagée nyoe, "Banmandum malaikat Allah wajéb jiseumah Aneuëk nyan."
7 Keuhai malaikat-malaikat Allah meufeureuman lagée nyoe, "Allah geupeujeuet malaikat-malaikat Gobnyan jeuet keu angén, dan peulayan-peulayan Gobnyan jeuet keu apui hu."
8 Teuma ubak Aneuëk nyan Allah meufeureuman, "Takhta Droeneueh, ya Allah, teuma keukai siumu masa! Peumeurintah Droeneueh na kheueh peumeurintah nyang ade.
9 Droeneueh galak ubak keuadelan, dan banci ubak buet nyang hana ade; nyang kheueh sabab jih Allah, Allah Gata, geupiléh Gata dan geubri keu Gata keuhoreumatan nyang teupeuteuka suka cita, leubeh nibak rakan-rakan Gata."
10 Allah meufeureuman lom, "Droeneueh, Tuhan, bak awaiphon neucebta bumoe, dan Droeneueh keudroe nyang peujeuet langét.
11 Banmandum nyan teuma gadôh, dan jeuet keu tuha lagée peukayan; teuma Droeneueh hana meu ubah.
12 Bansigom alam raya nyoe Droeneueh lipat lagée bajée, dan Droeneueh gantoe ngon nyang laén. Teuma Droeneueh hántom na meu-ubah, dan udeb Droeneueh hántom na akhé."
13 Po teu Allah hántom na meufeureuman lagée nyoe ubak meusidroe pi malaikat Gobnyan, "Duek kheueh blaih uneuen Lôn, sampoe banmandum musoh-musoh gata Ulôn peutaklok keu gata."
14 Meunyoe meunan, malaikat-malaikat nyan peue nyang sibeuna jih? Awaknyan na roh-roh nyang layani Allah, dan nyang geuyue lé Allah keuteutulông ureuëng-ureuëng nyang teurimong seulamat.