## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 2

1 TUHAN geuyue peumaklum haba nyoe ubak banmandum ureuëng nyang na di Yerusalem, "Hei, Israel, teutab Lôn ingat pakriban gata seutia yoh gata mantong muda; padub na rayeuk cinta gata watée geutanyoe meubuleuen madu. U padang pasi Lôn jak gata seutôt meulalu daerah nyang hana teupula sapeue.
3 Israel, gata atra Ulôn keudroe, boh até Lôn nyang Ulôn gaséh. Ulôn peutron bala nyang raya u ateueh mandum ureuëng nyang peusabab gata meupaloe seungsara, ulôn TUHAN, ka Lôn peugah haba."
4 Deungoe nyoe feureuman TUHAN, hei gata keuturonan Nabi Yakub, sukée-sukée Israel!
5 TUHAN Meufeureuman, "Peue nyang ka jipeubuet lé sidroe lamkawan indatu gata ateueh Ulôn, sampoe jih nyan jikianat Lôn? Awaknyan jitiyeub beurala nyang hana meuhareuga dan akhé jih awaknyan keudroe nyang ka jeuet keuhina.
6 Ulôn hana jipakoe; Ulôn, nyang ka Lôn tunton gata bak rot ueh raya, dan nyang ba awaknyan jiteubiet nibak nanggroe Meusé rot padang pasi, daerah tandus nyang lumpah le keuwieng keuwot jih, meunan cit tho dan mubahya -- padang nyang hana ureuëng duek dan hana teuma ureuëng jak!
7 U nanggroe subô Ulôn intat awaknyan mangat jirasa peue-peue mantong nyang gét nibak teumpat nyan. Teuma bak teumpat nyan tanoh Ulôn ka awaknyan peukuto dan atra Ulôn awaknyan peujeuet sapeue-sapeue nyang lumpah kuto.
8 Lé imeum-imeum hana nyang teumanyong dipat Ulôn TUHAN jihnyan. Ureuëng nyang mat huköm pih hana jituri soe Ulôn nyoe, nyang mat kuasa beurontak ateueh Ulôn. Ateueh nan Baal nabi-nabi jipeugah haba, dan jiseumah beurala nyang hana meuguna."
9 TUHAN meufeureuman, "Jinoenyoe umat Ulôn Lôn ba lam peukara lom, dan keuturonan jih Ulôn peusidang.
10 Jak kheueh laju sipanyang panté Siprus siblaih ubarat, kirém kheueh ureuëng laén u timu nibak nanggroe Kedar, peureksa kheueh disinan deungon teuliti, peu kheueh ka lheueh taujadi hai nyang saban?
11 Gohlom na teujadi saboh bansa jituka ilah jih bah kheueh nyan bukon Allah nyang sibeuna. Teuma, umat Ulôn ka jituka Lôn, keubanggaan awaknyan deungon sapeue-sapeue nyang hana hase jipeugét sapeue.
12 Lé sabab nyan, hei langét, meuguncang kheueh! Tahe mante dan beuyo kheueh!
13 Umat Ulôn ka jipeubuet dua macam desya; awaknyan ka jipeulikot Ulôn, nyang bri mata ié, teunaga udeb manusia; awaknyan jipeugét keu droejih kulam beusöt nyang hán hase jipeuteun ié jih."
14 "Israel kon namiet, bukon teuma keuturonan namiet nyang teubloe. Teuma pakon jihnyan ka jeuet keu mangsa lawan jih?
15 Musoh jih jitaúm ateueh jih lagée su singa, tanoh jih teupeujeuet keu tandus dan papa, banda-banda jih habéh hangöh jiliet lé apui, teupeubiyeu teulanta hana ureuëng duek.
16 Hei Israel, ôk bak ulée gata teugunténg lé ureuëng Memfis dan ureuëng Tahpanhes.
17 Buet gata keudroe nyang jeuet keusabab mandum nyang teujadi nibak droe gata, sabab bak watée gata Ulôn tunton bak rot ueh raya, gata peulikot Ulôn TUHAN Po teu Allah gata.
18 Peue laba jih gata jak u Meusé? Keuneuk jak jieb ié Krueng Nil? Peue laba jih gata jak u Asyur? Keuneuk jak jieb ié Krueng Efrat?
19 Buet jeuhet gata keudroe nyang huköm droe gata, gata teuseksa sabab tatulak Ulôn, Po teu Allah gata. Jinoenyoe rasa keudroe padubna phet dan peudeh meunyoe Ulôn gata peulikot dan hana gata horeumat, Ulôn, TUHAN Allah gata ka Lôn peugah haba; Ulôn TUHAN Po teu Allah Nyang Mahamanyang dan Mahakuasa."
20 TUHAN meufeureuman, "Ka treb that gata hana tameungabdi ubak Ulôn; hana gata taát atawa taseumah Ulôn. Di ateueh tieb-tieb bukét nyang manyang meulambong, dan dimiyueb tieb-tieb bak kayée nyang luhu ôn gata seumah dewa-dewa keusuboran.
21 Gata Lôn pula lagée bak anggô nyang Ulôn piléh nibak bijéh nyang get. Teuma jinoenyoe gata meu-ubah, ka jeuet keuseunaman kleut dan hana meuguna.
22 Bahpi gata manoe deungon gata bôh sabon nyang le, nyang noda-noda salah gata nyan mantong deuh Ulôn kalon.
23 Gata jeuet tapeugah bahwa gata hana kuto, dan tapeugah lom bahwa Baal hántom na gata seumah! Ngieng kheueh pi-e gata di pantôn, ingat buet jeuhet gata dan aku kheueh nyan! Gata lagée unta inong nyang teungoh teuka gurangsang. jiplueng keudeh keunoe hana teukeundali,
24 laju jitamong lam padang pasi nyang sungue. Jihnyan hana hase teupeuteun meunyoe teungoh teuka gurangsang. Nyang meuheuet keujih nyan hana teumita-mita, sabab nibak musém meuagam jihnyan sabe jipeujok droe.
25 Israel, bek kheueh gata plueng tatiyeub-tiyeub dewa, dan bék kheueh gata plueng tatawök awaknyan, eunteuk gaki gata cidra dan rukueng gata tho sabab teuka glaih. 'Hana, ulôn hana mungken lôn gisa,' kheun gata, 'sabab ulôn cinta ubak dewa-dewa, dan lôn tem seutôt awaknyan.' "
26 TUHAN meufeureuman, "Lagée pancuri meurasa malée meunyoe keunong drob, meunan kheueh gata mandum teurasa malée, he ureuëng Israel, raja-raja dan peujabat-peujabat gata, imeum dan nabi-nabi gata!
27 Gata teuma jipeumalée, sabab ngon sikrak kayée gata tawök bapak dan ngon sineuk batée gata tawök ma. Gata kon tajak ubak Ulôn, teuma gata tinggai Ulôn. Teuma meunyoe ka teuka sosah, Ulôn kheueh nyang gata tawök mangat Lôn jak peuseulamat gata.
28 Dipat kheueh beurala-beurala nyang gata peugét nyan? Meunyoe gata meuteumé sosah, yue kheueh bak jihnyan mangat jipeuseulamat gata, meunyoe jihnyan hase! Hei Yehuda, dewa-dewa gata le jih sidub banda-banda gata!
29 Peu kheueh hana gata galak keuhai Ulôn sampoe gata talawan Ulôn?
30 Sia-sia mantong gata Lôn huköm, sabab gata hana tatem teurimong teuseugah. Lagée singa nyang teungoh beungéh, meunan kheueh gata tapoh maté bubena nabi-nabi gata.
31 Hei umat Israel, deungoe kheueh tutoe haba Lôn nyoe. Peu kheueh ka lheueh Lôn nyoe lagée padang pasi keu gata atawa lagée tanoh nyang seupôt glab hana deuh sapeue? Teuma pakon gata peugah gata keuneuk beubaih, dan hana tatem le gisa bak Ulôn?
32 Peu kheueh na aneuëk dara nyang tuwoe ubak piasan jih, atawa dara barô inong nyang tuwoe keubajée peunganten jih? Teuma gata katreb that tatuwoe keu Ulôn -- yoh watée nyang hana teuitong treb jih.
33 Gata keubit that carông ta ato siasat keu gata peukeunong até geunaséh-geunaséh até gata. Inong jeuhet nyang paleng jeuhet pih mantong hase jimeurunoe bak gata!
34 Peukayan gata teunoda lé darah ureuëng gasien dan ureuëng nyang hana meusalah, kon lé darah pancuri nyang keunong drob. Bahpi meunan,
35 gata tapeugah bahwa gata hana salah, bahwa Ulôn hana beungéh le ubak gata. Teuma, Ulôn TUHAN, Lôn huköm gata sabab gata tapeugah bahwa gata hana salah.
36 Bagaih that gatajak ubak dewa-dewa bansa laén keugata lakée tulông! Gata pasti keucewa lé nanggroe Meusé, saban lagée gata keucewa ubak Asyur.
37 Gata tatinggai nanggroe Meusé sabab keucewa dan malée. Ulôn, TUHAN, ka Lôn tulak awaknyan nyang gata peubangga; gata hana meuteumé laba sapeue nibak awaknyan."