## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 38

1 TUHAN meufeureuman bak ulôn jak peusampoe peusan nyoe ubak rakyat, "Banda nyoe ulôn jok keu sipa-i Babel, dan awaknyan jipeutaloe. Barang sigasoe nyang tinggai didalam banda ureuëng nyan maté di mideuen prang, atawa rhot bak deuk dan wabah peunyakét. Teuma barang sigasoe jiteubiet dan geuseurah droe ubak ureuëng Babel, ureuëng nyan hana teupoh maté dan nyawöng ureuëng nyan seulamat." Sefaca bin Matan, Gedalya bin Pasyhur, Yukhal bin Selemya, dan Pasyhur bin Malkia jideungoe banmandum nyang ulôn peugah nyan.
4 Dan jijak kheueh bubena peujabat nyan ubak raja dan jipeugah, "Ureuëng nyoe harôh teuhuköm maté. Sabab, deungon geupeugah lagée nyan jihnyan ka jipeuleumoh seumangat sidadu dan ureuëng laén nyang mantong tinggai di banda nyoe. Ureuëng nyan hana jitulông rakyat, teuma jipeuceulaka awaknyan."
5 Geujaweueb lé Raja Zedekia, "Get! Tapeubuet kheueh ateueh gobnyan nyang sisuai deungon keuheundak gata, ulôn hana hase lôn tam gata."
6 Ban jideungoe haba nyan lé awaknyan laju jicok ulôn dan geupeutron deungon taloe u dalam mon tho atra Malkia aneuëk agam raja, mon nyan teuduek jih bak binéh seuramoe meuligoe. Mon nyan hana meuié, nyang na leuhob, dan ulôn tamong dalam leuhob nyan.
7 Bak watée nyan na sidroe ureuëng Sudan jimeukeureuja bak meuligoe raja. Nan ureuëng nyan Ebed-Melekh. Ureuëng nyan jideungoe bahwa ulôn ka jipeutamong lam mon nyan. Bak watée raja teungoh geupimpén rapat bak babah Pintoe Geureubang Benyamin,
8 Ebed-Melekh jijak ubak raja dan laju geupeugah lagée nyoe,
9 "Amphon Deulat Teungku Po, nyang jipeubuet lé awaknyan hana get. Awaknyan ka jipeutamong Nabi Yeremia u dalam mon; gobnyan pasti maté sabab deuk dalam mon nyan, sabab peunajoh ka habéh lam banda nyoe."
10 Laju lé raja geupeurintah ubak Ebed-Melekh, "Taba kheueh lhée droe ureuëng dan tapeuteubiet laju Nabi Yeremia dalam mon nyan sigohlom gobnyan maté."
11 Dan jijak kheueh Ebed-Melekh deungon ban lhée ureuëng nyan bak gudang meuligoe, dan jicok laju ija-ija tuha disinan, laju ija-ija nyan jipeutron deungon taloe ubak ulôn didalam mon.
12 Ebed-Melekh jiyue peutamong ija-ija nyan lam gitiek lôn sibagoe ganja, mangat taloe nyan hana sakét watée keunong lôn. Dan di ulôn laju lôn seutôt peue-peue nyang ka jipeurintah lé Ebed-Melekh.
13 Dan awaknyan laju jitarék ulôn u ateueh, jipeuteubiet lam mon nyan. Óh ka lheueh nyan ulôn laju jiteuen nibak seuramoe meuligoe raja nyan.
14 Bak watée nyang laén, Raja Zedekia geuyue ureuëng jeuet jiba ulôn meuhadab gobnyan di babah pintoe geureubang nyang keu lhée nibak Baét TUHAN. Gobnyan geupeugah ubak ulôn, "Ulôn keuneuk teumanyong bak gata, dan gata harôh tajaweueb troh trang. Bék tasöm-söm."
15 Laju lôn jaweueb, "Meunyoe ulôn peugah nyang beutôi, pasti Teungku Amphon neupeurhot huköman maté ateueh ulôn; dan meunyoe ulôn bri naseuhat, Teungku Amphon hánneutem deungoe naseuhat nyan."
16 Raja Zedekia deungon seungab-seungab geumeujanji ubak ulôn, kheun gobnyan, "Deumi Allah nyang udeb, Po teu Allah nyang bri udeb ubak geutanyoe, ulôn meusumpah bahwa ulôn hana lôn peumaté gata atawa lôn jok gata ubak ureuëng-ureuëng nyang keuneuk poh maté gata."
17 Laju ulôn peugah ubak Zedekia bahwa TUHAN Nyang Mahakuasa, Allah nyang jiseumah lé ureuëng Israel, meufeureuman lagée nyoe, "Meunyoe gata taseurah droe ubak peujabat-peujabat raja Babel, gata hana jipoh maté, dan banda nyoe pih hana jitot, gata dan keuluwarga gata teuma seulamat.
18 Teuma meunyoe gata hana tatem taklok, banda nyoe rhot lam jaroe ureuëng Babel. Awaknyan jitot banda nyoe sampoe habéh, dan gata hana jituwoe."
19 Geujaweueb lé Raja, "Ulôn takot keu ureuëng-ureuëng bansa geutanyoe nyang ka jiplueng blah ureuëng Babel. Pat tateupeue ulôn jiseurah ubak awaknyan dan jiseksa."
20 "Nyan hana teujadi," jaweueb ulôn, "Teungku Amphon hana jiseurah ubak awaknyan. Ulôn meulakée deungon meuharab that mangat Teungku Amphon neuturot peue nyang geupeugah lé TUHAN; eunteuk banmandum béeréeh, dan Teungku Amphon hana jipoh maté.
21 Teuma meunyoe Teungku Amphon hán neutem seurah droe, TUHAN ka geupeuleumah ubak ulôn peue nyang teujadi.
22 Dalam keumalon ulôn nyan deuh ulôn ngieng banmandum ureuëng inong nyang mantong na lam meuligoe Yehuda jigireng uluwa ubak peujabat-peujabat raja Babel. Sira jijak, awaknyan geupeugah, 'Raja ka jipeudaya, lé rakan-rakan rab jihnyan, dan jikuasa lé awaknyan. Jinoe, óh ka lheueh gaki gobnyan meusuruek dalam leuhob, awaknyan bandum jisurot.' "
23 Ulôn peugah lom, "Bandum aneuëk peurumoh Teungku Amphon jiba uluwa ubak ureuëng Babel. Teungku Amphon keudroe pih hana teupeusie nibak awaknyan. Teungku Amphon jidrob lé raja Babel, dan banda nyoe jitot sampoe habéh."
24 Laju geupeugah lé Zedekia, "Bék neupeugah bak soe mantong keuhai geutanyoe meututoe nyoe, mangat nyawöng gata hana teuancam.
25 Meunyoe lé peujabat-peujabat jideungoe bahwa ulôn ka lôn peugah haba deungon gata, awaknyan jiteuka dan jitanyong ubak gata keuhai nariet geutanyoe. Awaknyan meujanji hana jipeu maté gata, meunyoe gata calitra banmandum ubak awaknyan.
26 Tapeugah mantong bahwa gata tabujuk ulôn mangat ulôn hana lôn kirém le gata u dalam glab dan maté disinan."
27 Hana treb óh lheueh nyan bandum peujabat jiteuka dan jitanyong ubak ulôn. Ulôn peugah ubak awaknyan pakriban nyang ka geupeugah lé raja ubak ulôn. Deungon lagée nyan awaknyan hana jeuet jipeubuet sapeue ateueh ulôn sabab hana meusidroe pih nyang teupeue peue nyang ka ulôn mariet deungon raja.
28 Ulôn teutab geuteun bak seuramoe meuligoe sampoe trok bak uroe Yerusalem jireupah lé musoh.