## Hosea

Chapter: 1 2 3 4 5 6 7 8 9 10 11 12 13 14

-Reset+

### Chapter 1

1 Nyoe kheueh peusan nyang geubri lé TUHAN ubak Hosea bin Beeri bak masa keurajeuen Yehuda meuturot-turot geupeurintah lé Raja Uzia, Yotam, Ahas, dan Hizkia, dan keurajeuen Israel geupeurintah lé Yerobeam bin Yoas.
2 Watée TUHAN phon-phon geumeufeureuman ubak bansa Israel deungon peurantaraan ulôn, TUHAN geupeugah, "Hosea, tameukawen kheueh deungon sidroe ureuëng nyang galak bak buet meumukah, dan aneuëk-aneuëk gata jeuet cit lagée jih nyan. Umat Ulôn saban lagée peurumoh gata nyan; awaknyan hana seutia ubak Ulôn, dan jitinggai Ulôn."
3 Dan laju ulôn meukawen deungon sidroe inong nyang nan jih Gomer bin Diblaim. Óh lheueh nyan lahé kheueh aneuëk kamoe nyang phon, sidroe aneuëk agam.
4 TUHAN meufeureuman ubak Ulôn, "Taboh nan aneuëk gata nyan Yizreel sabab hana treb le ulôn kuhuköm raja Israel sabab Yehu indatu jihnyan ka jipoh maté ureuëng laén, di Yizreel Ulôn ku peutamat peumeurintahan keuturonan Yehu.
5 Bak masa nyan di Pantôn Yizreel Ulôn kupeuhanco teunaga tantra Israel."
6 Óh lheuehnyan peurumoh lôn nyan jipeulahé aneuëk kamoe nyang keudua, aneuëk nyang lahé nyan na kheueh inong. TUHAN meufeureuman ubak ulôn, "He Hosea, taboh nan aneuëk gata nyan 'Nyang Hana Geugaséh', sabab Ulôn hana le Lôn gaséh ubak bansa Israel, dan meubacutpi hana Lôn peuamphon awaknyan.
7 Teuma bansa Yehuda Lôn gaséh. Ulôn, TUHAN, Po teu Allah awaknyan, Lôn peuseulamat awaknyan, teuma bukon deungon muprang, meunan cit bukon deungon peudeueng atawa aneuk panah atawa guda meusajan ngon nyang giduek ateueh guda nyan."
8 Óh ka lheueh aneuëk kamoe nyang keudua nyan teupeucre jimom, peurumoh ulôn nyan laju raya pluet lom dan jipeulahé aneuëk agam.
9 TUHAN meufeureuman ubak ulôn, "Taboh nan aneuëk gata nyan, 'Bukon Umat Lôn', sabab ureuëng Israel bukon umat Lôn, dan Ulôn bukon Allah awaknyan."
10 Bansa Israel le jih lagée anoe lam laôt, sampoe hana sanggob teusukat atawa teu itong. Jinoenyoe Allah geupeugah ubak awaknyan, "Gata bukon umat Ulôn," teuma trok saát jih Gobnyan geupeugah ubak awaknyan, "Ulôn kheueh Allah nyang udeb dan gata na kheueh aneuëk-aneuëk Ulôn!"
11 Bansa Yehuda dan bansa Israel geupeusaboh lom. Awaknyan jiangkat sidroe peumimpén, dan awaknyan meukeumang dan makmu lom di nanggroe awaknyan keudroe. Keubit, uroe Yizreel jeuet keu uroe nyang raya!