## Kitab Teu-Ulang

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34

-Reset+

### Chapter 21

1 "Meunyoe na di nanggroe nyang geubri lé TUHAN Po teu Allah gata keu gata na meurumpok ureuëng maté keunong poh didalam lampôh dan hana teuma teutuso so ureuëng nyang poh nyan,
2 teuma peumimpén dan hakém gata harôh jijak ukoe jarak nibak teumpat manyét nyang meuteuményan u tieb-tieb banda nyang tô-tô deungon nyan.
3 Teuma lé ureuëng patot-patot nyang paleng tô harôh geupiléh saboh leumô nyang mantong muda nyang hántom lom teupeuguna nibak meukeureuja.
4 Leumô nyan harôh kheueh awaknyan ba ubak saboh teumpat tô ngon krueng nyang hántom peureunah tho dan tanoh nyang hántom na teumeu-úe atawa teupula peue mantong di ateueh tanoh nyan. Disinan awaknyan harôh jiwiet takue beulatang nyan.
5 Meunan cit deungon imeum ureuëng Lewi harôh kheueh geujak cit keunan, sabab awaknyan harôh jijok peuputôh nibak tieb-tieb peukara deungon buet keukeurasan. Awaknyan geupiléh lé TUHAN Po teu Allah gata keu jimeungabdi ubak Gobnyan dan teupeugah syukoe ngon beureukat ateueh nan Gobnyan.
6 Teuma lé banmandum ureuëng patot-patot nibak banda nyang paleng tô harôh jirhah jaroe jih diateueh leumô nyan
7 dan jipeugah teuma, 'Bukon kamoe nyang poh maté ureuëng nyan, dan kamoe hana kamoe teupeu so nyang poh sampoe maté ureuëng nyan.
8 TUHAN, neupeu amphon kheueh ureuëng Israel umat Droeneueh nyang ka neupeubeubaih nibak nanggroe Meusé. Neupeu amphon kheueh kamoe dan bék kheueh neu anggab kamoe meutanggong jaweueb ateueh teupoh maté ureuëng nyang hana meusalah.'
9 Teuma deungon teupeubuet peue nyang geulakée lé TUHAN, gata hana geu anggab meutanggong jaweueb ateueh keu maté ureuëng nyang keunong poh nyan."
10 "Meunyoe gata tajak muprang dan TUHAN Po teu Allah gata geupeumeunang gata dimideuen prang nyan, laju gata tacok ureuëng nyang jeuet keu tawanan prang,
11 mungken lamkawan awaknyan na sidroe ureuëng inong nyang lumpah lagak nyang gata galak dan na niet keuneuk cok keu peurumoh gata.
12 Gataba kheueh ureuëng inongnyan u rumoh gata. Di rumoh gata inong nyan harôh kheueh jigunteng ôk jih nyang di ateueh ulée nyan, meunan cit jikoh teuma gukée droeji,
13 dan jigantoe peukayan. Dan ureuëng nyan harôh kheueh tinggai di rumoh gata dan jimeukabong ateueh maté ureuëng syiek jih nyan nyang trebji si buleuen peunoh. Óh ka lheueh nyan barô kheueh gata ka jeuet tameukawen ngon ureuëng nyan.
14 Teuma óh watée katreb di gata hana tagalak le keu ureuëng inong nyang ka jeuet keu binoe gata nyan, gata jeuet tayue ureuëng inong nyan jijak deungon beubaih. Jihnyan hana jeuet gata peubuet sibagoe namiet atawa gata peubloe, sabab jihnyan ka gata paksa jimeusituboh deungon gata."
15 "Miseu jih na sidroe ureuëng jimeukawen dua droe, dan ban dua droe binoe jih nyan jipeulahé aneuëk-aneuëk agam, teuma aneuëk nyang lahé leubeh ilée bukon kheueh aneuëk nibak peurumoh nyang paleng jigaséh.
16 Meunyoe ureuëng nyan jikeuneuk peuteuntée pakriban cara jih nyan jipeuweuek hareuta keukayaan jih nyan keu aneuëk-aneuëk jih nyan, ureuëng nyan hana jeuet jimeudong ubak aneuëk nyang jipeulahé lé inong nyang paleng jigaséh deungon cara jijok keu aneuëk nyan jeuet keu hak aneuëk tuha.
17 Lé ureuëng nyan harôh jibri jeumba duagoe lipat nibak hareuta beunda jihnyan keu aneuëk agam jih nyang tuha, bahpi aneuëk nyan bukon aneuëk nibak peurumoh jih nyang paleng ji gaséh. Hak aneuëk tuha harôh kheueh jiaku lé bapak jih nyan, dan keu aneuëk nyan harôh kheueh teujok hareuta warésan nyang jeuet keu hak jih meunurot huköm."
18 "Miseu jih na sidroe aneuëk agam nyang paleng kreueh ulée, galak that ubak buet beurontak dan hana jitem seutôt peue nyang jikheun lé ureuëng tuha jih bahpi jihnyan ka teuhuköm.
19 Lé ureuëng syiek jih harôh jiba aneuëk nyan ubak teungku peumuka banda di teumpat awaknyan tinggai dan jilakée laju mangat aneuëk jihnyan teupeusidang.
20 Lé ureuëng nyan harôh jipeugah ubak peumuka banda nyan, 'Aneuëk kamoe nyoe keubiet that kreueh ulée, galak that jibeurontak lom hana jitem taát ubak kamoe; aneuëknyoe galak that jipeuhabéh péng dan galak that nibak buet nyang mabök-mabök.'
21 Lé ureuëng agam nyang na di bandanyan jijak rhom aneuëknyan ngon aneuk batée sampoe án maté. Deungon na lagéenyan gata ka gata beurantaih buet nyang jeuhet nyan. Banmandum ureuëng Israel teuma jideungoe keuhai nyan dan deungon na nyang lagéenyan ureuëng Israel nyan jeuet keuteumakot."
22 "Meunyoe sidroe ureuëng ka teuhuköm maté sabab sapeue-sapeue buet nyang jeuhet nyang ka jipeubuet, dan manyét ureuëng nyan teugantung laju ubak taméh,
23 manyét nyan hana jeuet teupeubiyeu disinan simalam suntok, teuma harôh teujak peukubu nibak uroenyan cit teuma. Manyét nyang teugantung nibak taméh nyan teupeuteuka kutok Po teu Allah u ateueh nanggroe. Lé sababnyan, tajak kubu kheueh laju manyét nyan mangat digata hana tapeu kuto nanggroe nyang geubri lé TUHAN Allah gata keu gata.