## Zakharia

Chapter: 1 2 3 4 5 6 7 8 9 10 11 12 13 14

-Reset+

### Chapter 13

1 TUHAN Nyang Mahakuasa meufeureuman, "Bak uroe nyan jiteubiet saboh mata ié keu teupeusuci keuturonan Nabi Daud dan peunduduek Yerusalem nibak desya dan jiseumah beurala nyang ka awaknyan peubuet.
2 Bak uroe nyan Lôn sampôh bubena nan-nan beurala nibak tanoh nyoe, sampoe hana meusidroe pih nyang na teu ingat. Bandum ureuëng nyang jiaku droe jih nabi Lôn use meusajan ngon awaknyan nyang na jitamong roh jeuhet.
3 Dan meunyoe mantong na ureuëng nyang jipeugah bahwa jihnyan jipeusampoe peusan, ayah ngon ma jih keudroe jipeugah ubak jihnyan bahwa jihnyan harôh teuhuköm maté, sabab nyang jipeugah nyan na kheueh beurakah. Meunyoe ureuëng nyan teutab aku droe teutab sibagoe nabi, jihnyan jitob sampoe maté lé yah ngon ma jih keudroe.
4 Nibak uroe nyan, bubena nabi meurasa malée keu meutindak sibagoe nabi. Awaknyan hana jingui peukayan nabi keu jimeusulet dan jipeubangga nyang deuh-deuh jikalon.
5 Sikeubit jih, awaknyan jipeugah, 'Ulôn bukon nabi. Ulôn sidroe peutani nyang meubuet bak ladang siumu udeb.'
6 Dan meunyoe na ureuëng teumanyong ubak gobnyan, 'Peue luka nyang na bak dada gata nyan?', jihnyan jijaweueb, 'Ulôn keunong luka nyoe di rumoh rakan lôn.' "
7 TUHAN Nyang Mahakuasa meufeureuman, "Beudôh kheueh, he peudeueng, dan jak prang kheueh tukang meurabe nyang meukeureuja keu Ulôn! Peumaté kheueh jihnyan, dan bubena bubiri meucrebre. Ulôn teuma Lôn jakprang umat Ulôn,
8 dan bansaboh nanggroe dua per lhée nibak peunduduek disinan maté.
9 Siper lhée nyang na seulamat. Dan awaknyan Lôn peusuci lagée pirak nyang jipeu gleh lé apui. Awaknyan Lôn ujoe lagée ureuëng ji ujoe méuh. Laju awaknyan meudoá ubak Ulôn, dan Ulôn Lôn jaweueb awaknyan. Ulôn Lôn peugah ubak awaknyan bahwa awaknyan na kheueh umat Lôn, dan awaknyan pi meungaku bahwa Ulôn kheueh TUHAN Allah awaknyan."