## Zabur

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66 67 68 69 70 71 72 73 74 75 76 77 78 79 80 81 82 83 84 85 86 87 88 89 90 91 92 93 94 95 96 97 98 99 100 101 102 103 104 105 106 107 108 109 110 111 112 113 114 115 116 117 118 119 120 121 122 123 124 125 126 127 128 129 130 131 132 133 134 135 136 137 138 139 140 141 142 143 144 145 146 147 148 149 150

-Reset+

### Chapter 88

1 Lagu. Zabur kawöm Korah. Keu teupimpén kor. Meunurot lagu: Mahalat Leanot. Ca-e peungajaran Heman, ureuëng Ezrahi.
2 Ya TUHAN, Allah nyang peuseulamat ulôn, óh watée uroe ulôn meulakée ubak Droeneueh, dan óh watée malam ulôn meuhadab ubak Droeneueh.
3 Seumoga doá ulôn trok ubak Droeneueh, neudeungoe kheueh nyang ulôn lakée nyoe.
4 Ulôn keunong lé apoh apah nyang paleng le; mawöt ka teupreh di babah pintoe.
5 Ulôn lagée ureuëng nyang jipeutron u babah pintoe jrat, ureuëng nyang ka habéh teunaga.
6 Ulôn jitinggai lamkawan ureuëng maté, lagée ureuëng keunong poh, teuéh didalam jrat, lagée ureuëng nyang ka neutuwoe hana neuingat mubacut pi, ureuëng nyang hana Droeneueh tulông le.
7 Droeneueh neugeulawa ulôn u dalam uruek nyang paleng lhok, u dalam jrat nyang lhok dan seupôt buta.
8 Beungéh Droeneueh nyan teuteugon ulôn deungon geuhon that, ulôn hanco teuginton deungon meureuka Droeneueh.
9 Neupeujiôh rakan-rakan lôn nibak ulôn, dan neupeujeuet ulôn ureuëng nyang luwat nibak awaknyan. Ulôn meukuröng dan hana hase lôn teubiet,
10 mata ulôn jeuet keureudok sabab seungsara. Tieb-tieb uroe ulôn meulakée ubak Droeneueh, ya TUHAN, dan lôn meudoá deungon jaroe teunyue ngon paleuet meulinteueng.
11 Peu kheueh Droneueh neupeuget keuajaéban keu ureuëng maté? Peu kheueh awaknyan jibeudôh dan jipujoe Droeneueh?
12 Peu kheueh geunaséh Droeneueh nyan jipeugah cit lam jrat, dan keuseutiaan Droeneueh di teumpat keubinasaan?
13 Peu kheueh na nyang teupeue keuajaéban Droeneueh didalam seupôt, atawa keujroh Droeneueh di nanggroe teumpat ureuëng nyang geupeutuwo?
14 Teuma ulôn lakée tulông Droeneueh, ya TUHAN, tieb-tieb beungoh ulôn lakée doá ubak Droeneueh.
15 Ya TUHAN, pakon Droeneueh neutulak ulôn? Pakon neupaleng wajah Droeneueh nibak ulôn?
16 Yoh ubit kon ulôn seungsara dan sabe jiluem lé mawöt, ulôn lumpah that payah lôn tanggong huköman Droeneueh.
17 Beungéh Droeneueh nyan nyang luwa biasa teupeuhanco ulôn; dan seurangan Droeneueh nyang hebat teupeubinasa ulôn.
18 Siuroe seupôt beungéh Dreoneueh nyan lagée ié raya nyang jikeulileng di geuniréng ulôn, jikeupong ulôn rot meubagoe arah.
19 Rakan-rakan lôn nyang paleng rab nyan pih ka Droeneueh peujiôh nibak ulôn, tinggai seupôt buta nyang jeuet keu rakan ulôn.