## Peungkhotbah

Chapter: 1 2 3 4 5 6 7 8 9 10 11 12

-Reset+

### Chapter 3

1 Peue mantong nyang na di ateueh donya nyoe ka geupeuteuntée lé Po teu Allah.
2 Po teu Allah nyang peuteuntée keu peulahé dan Gobnyan teuma nyang peuteuntée keu peumaté, watée keu seumula dan watée keu teubot,
3 watée keu poh maté dan watée keu peupuléh, watée keu teurombak dan watée keu teupeudong.
4 Allah teuma nyang peuteuntée keu mo meuba-e dan watée keu teukém-kém, watée keu meuratok dan watée keu meulikak,
5 watée nyang jeuet meuagam dan watée nyang han jeuet keu meuagam, watée keu meupaluek dan watée keu peuteun droe.
6 Po teu Allah teuma nyang peuteuntée watée keu meuteumé dan watée keu geumadôh, watée keu teumabong dan watée keu peuhabéh,
7 watée keu teupriék dan watée keu teucöb, watée keu peuseungab droe dan watée keu peugah haba.
8 Allah cit teuma nyang peuteuntée watée keu geunaséh dan watée keu teubanci, watée keu jakmuprang dan watée keu meudamé.
9 Peu kheueh hase sigala jeureh payah geutanyoe?
10 Ulôn lôn teupeue bahwa Allah geubri beuban nyang paleng brat ubak geutanyoe.
11 Gobnyan nyang peuteuntée watée nyang paleng teupat nibak peue mantong. Gobnyan geubri ubak geutanyoe hasrat mangat ta teupeue uroe ukeue, teuma geutanyoe hana sanggob ta peuphom buet-buet Po teu Allah nibak awai trok óh akhé.
12 Ulôn lônteupeue bahwa nibak geutanyoe hana nyang leubeh gét nibak meugeumbira dan ta rasa nékmat udeb seupanyang umu geutanyoe.
13 Nyang sigöt jih geutanyoe nyang ta makheun dan nyang tajieb na kheueh nibak hase nyang ta useuha nibak hase reuoh geutanyoe keudroe. Nyan kheueh meuneubri Po teu Allah.
14 Ulôn lônteupeue bahwa banmandum meuneubuet Allah teuma teutab na siumu masa. Manusia hana bisa jitamah atawa jipeukureueng bah meubacutpih. Dan Po teu Allah geupeubuet nyang lagéenyan mangat geutanyoe ta takot ubak Gobnyan.
15 Nyang jinoe nyang ka teujadi, kalheueh teujadi yoh awai dilée. Nyang teuma na, ka treb that na. Po teu Allah geupeuteuntée mangat nyang ka teujadi, teujadi kheueh.
16 Na lom nyang ulôn ngieng di ateueh donya nyoe: nyang toh seuharôh jih na keuadelan dan keubaíekan, disinan na keujeuhetan.
17 Ulôn pike, Po teu Allah teuma geupeusidang ureuëng nyang jipeubuet nyang jroh meunan cit deungon nyang jeuhet, sabab tieb-tieb hai dan tieb-tieb tindakan teuma teujadi nibak watée nyang ka geupeuteuntée lé Po teu Allah.
18 Keusimpulan ulôn na kheueh: Po teu Allah geu ujoe geutanyoe keu geutunyok bahwa naseb geutanyoe hana meubeuda deungon naseb beulatang.
19 Pakriban kheueh mantong, naseb manusia dan beulatang na kheueh saban. Nyang saboh teuma maté, meunan cit deungon nyang laén. Bandua nyan na kheueh sabe-sabe makhluk Gobnyan. Jadi, manusia hana leubeh meu untông nibak padoe beulatang, sabab keu banduanyan udebnyan na kheueh sia-sia.
20 Awaknyan jijak saho tujuan nibak teumpat nyang saban. Awaknyan meuasai nibak abée teuma jiwoe ubak abée.
21 Geutanyoe han tateupeue, peu kheueh areuwah manusia jiék u ateueh atawa areuwah beulatang jitron u dalam tanoh.
22 Sababnyan ulôn sadar bahwa hana nyang leubeh gét nibak manusia nibak padoe geupeuguna hase keureuja gobnyan. Seulaén nibaknyan hana nyang bisa geupeubuet. Hana mungken gobnyan geuteupeue peue nyang teuma teujadi óh ka lheueh gobnyan maté.