## Yosua

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24

-Reset+

### Chapter 12

1 Daerah di siblaih u timu Yordan, phon nibak Pantôn Krueng Arnon teungoh laju u Pantôn Yordan sampoe jiôh jih u Gunong Hermon disiblaih utara, ka teureubot dan jiduek lé ureuëng Israel. Na dua droe raja nyang awaknyan peutaloe.
2 Nyang sidroe nan jih Sihon, raja Amori nyang teumpat duek jih di Hesybon. Daerah keukuasaan jih nyan siladum daerah Gilead: na kheueh phon di Aroër (nibak binéh Pantôn Arnon) dan banda nyang na bak teungoh-teungoh pantôn nyan trok laju u Krueng Yabok to ngon bataih daerah bansa Amon;
3 meunan cit jitamong daerah Pantôn Yordan di siblaih utimu, phon nibak Danau Galilea u arah seulatan trok laju u Bet-Yesimot (disiblaih u timu Laôt Maté), trok laju u gaki Gunong Pisga.
4 Raja nyang laén nyang jipeutaloe lé ureuëng Israel na kheueh Raja Og nibak nanggroe Basan, nyang teumpat tinggai di Asytarot dan Edrei. Jihnyan na kheueh sidroe lamkawan nyang na tinggai nibak bansa Refaim.
5 Wilayah keukuasaan jihnyan na kheueh Gunong Hermon, Salkha, dan banmandum Basan sampoe laju u daerah Gesur dan Maakha; meunan cit jitamong keunan siparoe nibak daerah Gilead sampoe ka trok u daerah nyang jimat kuasa lé Raja Sihon di banda Hesybon.
6 Nyan kheueh bandua droe raja nyang ka geupeutaloe lé Nabi Musa meusajan-sajan deungon bansa Israel. Tanoh raja-raja nyan geubri lé Nabi Musa, hamba TUHAN nyan, keu sukée Ruben, Gad dan siteungoh nibak sukée Manasye, mangat jeuet keu milék awaknyan.
7 Raja-raja nyang geupeutaloe lé Yosua meusajan-sajan deungon bansa Israel na kheueh banmandum raja-raja di daerah siblaih ubarat Krueng Yordan, phon nibak Baal-Gad di Pantôn Libanon laju trok u Gunong-gunong Ueh nyang tho hana hase jitimoh sapeue di siblaih u seulatan to ngon Edom. Daerah nyan geubagi-bagi lé Yosua keu sukée-sukée bansa Israel mangat jeuet keutanoh hak milék awaknyan.
8 Wilayah nyan jitamong cit daerah gunong-gunong, daerah gaki bukét di siblaih ubarat, Pantôn Yordan deungon daerah gaki bukét jihnyan, daerah lereng-lereng di siblaih utimu, dan daerah padang pasi di siblaih u seulatan. Daerah-daerah nyan na kheueh daerah beukaih teumpat tinggai bansa Het, Amori, Kanaan, Feris, Hewi dan Yebus.
9 Raja-raja nyang geupeutaloe nyan, jeumeulah jih na lhée ploh sa droe; na kheueh raja-raja nibak banda nyang teupeugah nyoe: Yerikho, Ai (tô ngon Betel), Yerusalem, Hebron, Yarmut, Lakhis, Eglon, Gezer, Debir, Geder, Horma, Arad, Libna, Adulam, Makeda, Betel, Tapuah, Hefer, Afek, Lasaron, Madon, Hazor, Simron-Meron, Akhsaf, Taanakh, Megido, Kedes, Yokneam (di Karmel), Dor (di panté), Gozim (di Galilea) dan Tirza.