## Amsal

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31

-Reset+

### Chapter 31

1 Nyoe kheueh tutoe haba nyang geupeugah lé ibunda Lemuel, raja Masa keu aneuëk gobnyan,
2 "Aneuëk ulôn, boh até ma, nyang ulôn peulahé sibagoe jeunaweueb ateueh doá lôn. Peu kheueh nyang jeuet ulôn peubuet keu gata?
3 Bék kheueh teuböih-böih teuga gata atawa peuhambo teunaga gata keu ureuëng inong. Ka le that raja nyang hanco sabab ureuëng inong.
4 Ingat kheueh, Lemuel! Jijieb ié anggô dan tagie ubak minuman kreueh, hana pantaih hai nyang lagéenyan keu ureuëng mat kuasa.
5 Sabab, meunyoe raja geujieb ié kreueh, gobnyan tuwoe ubak huköm dan hana geupakoe keu ureuëng leumoh.
6 Ié kreueh nyan na kheueh keu ureuëng nyang meurana dan nyang seudeh até.
7 Awaknyan jijieb keu jipeutuwoe ubak gasien dan keusosahan droe keudroe jih.
8 Bila kheueh awaknyan nyang hana hase jibila droe jih keudroe. Dan lindong kheueh banmandum hak ureuëng nyang hana meudaya.
9 Meujuang kheueh keu awaknyan, dan beujeuet kheueh keu hakém nyang ade. Lindong kheueh hak ureuëng gasien dan ureuëng nyang teutindéeh."
10 Peurumoh nyang carông payah meuteumé; gobnyan leubeh meuyuem nibak intan beulian.
11 Ureuëng lakoe hana kureueng sapeue, sabab jipeuduek keupeucayaan keu ureuëng binoe.
12 Inong nyan hántom jipeubuet jeuhet keu teungku lakoe; sipanyang umu jihnyan geupeubuet nyang jroh keu teungku lakoe.
13 Geuhnyan jumot that geupeusapat rami dan bulée bubiri dan laloe meubuet bak teumpat teunun.
14 Di jiôh jihnyan jiba peunajoh, lagée nyang ka jipeubuet lé kapai-kapai niaga.
15 Ban seuboh buta jihnyan ka jibeudôh jijak taguen bu keu keuluwarga jih, dan laju jibagi-bagi tugaih nibak peulayan-peulayan jihnyan.
16 Jihnyan jijak mita tanoh saboh keubeueng umong dan laju jibloe; dan jipula laju saboh lampôh anggô nibak wase jihnyan.
17 Jihnyan jipeusiab droe jih keujimeubuet si habéh teunaga.
18 Jihnyan jiteupeue bahwa peue mantong nyang jipeubuet nyan meulaba that; jihnyan jimeubuet trok teungoh malam.
19 Beuneung teubalot dan ija jicôb laju.
20 Jihnyan hana kriét keu ureuëng nyang hana seb; dan gobnyan gét até keu ureuëng nyang peureulée teutulông.
21 Geuhnyan hana khawate meunyoe jiteuka meusém sijuek, sabab bajée seu-uem ka geukeubah keu keuluwarga gobnyan.
22 Geuhnyan keudroe nyang peugét tika peureumadani; peukayan gobnyan nibak ija lineun ungu nyang meuwah.
23 Lakoe jihnyan na kheueh ureuëng meusyeuhu -- sidroe lamkawan ureuëng nyang jeuet keu peumimpén banda.
24 Jihnyan jipeugét peukayan dan taloe keuieng laju jijak peubloe ubak ureuëng meukat.
25 Jihnyan meuwibawa dan jihoreumat lé gob; dan hana khawate keuhai uroe singoh.
26 Meunyoe jipeugah haba leumoh leumbot; tutoe haba jihnyan bijaksana.
27 Jihnyan sabe rajin meubuet dan geupakoe urosan rumoh tangga droe.
28 Jihnyan jihareuga lé banmandum aneuëk droe, dan geupujoe lé lakoe droe.
29 "Jai that ureuëng inong nyang jroh," geupeugah lé teungku lakoe jih, "teuma droeneueh kheueh nyang paleng jroh nibak awaknyan banmandum."
30 Ruman nyang maméh hana hase teupeucaya, dan ruman ceudah teuma gadôh; teuma ureuëng inong nyang taát ubak TUHAN patot that meuteumé pujoe.
31 Balaih kheueh peue mantong nyang jroh; jihnyan inong nyang patot teuhoreumat dipat mantong na!