## Zabur

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66 67 68 69 70 71 72 73 74 75 76 77 78 79 80 81 82 83 84 85 86 87 88 89 90 91 92 93 94 95 96 97 98 99 100 101 102 103 104 105 106 107 108 109 110 111 112 113 114 115 116 117 118 119 120 121 122 123 124 125 126 127 128 129 130 131 132 133 134 135 136 137 138 139 140 141 142 143 144 145 146 147 148 149 150

-Reset+

### Chapter 44

1 Zabur kawöm Korah. Ca-e peulajaran. Keu teupimpén kor.
2 Ya Allah, kamoe ka lheueh kamoe deungoe keudroe kisah nyang geucalitra lé indatu kamoe keuhai karya nyang hebat nyang Droeneueh peubuet bak jamén ilée.
3 Droeneueh keudroe nyang use bansa-bansa mangat jeuet umat Droeneueh tinggai teutab di nanggroe awaknyan. Bansa-bansa nyang laén Droeneueh peuceulaka, teuma umat Droeneueh neupeubiyeu meukeumang meu aneuëk cucoe.
4 Tanoh nyan kon jireubot lé awaknyan deungon peudeueng; dan bukon deungon teunaga jih keudroe awaknyan meunang, teuma deungon kuasa dan cahya teuka Droeneueh, sabab Droeneueh neugaséh keu umat Droeneueh.
5 Droeneueh kheueh Raja ulôn dan Allah lôn, nyang bri meunang keu umat Droeneueh.
6 Deungon kuasa Droeneueh kamoe peutaloe bubena musoh kamoe, dan kamoe peutaklok ureuëng-ureuëng nyang jiseurang kamoe.
7 Sabab ulôn hana ulôn peuguna aneuk panah lôn, meunan cit ngon peudeueng hana hase jipeuseulamat ulôn.
8 Teuma Droeneueh kheueh nyang ka peuseulamat kamoe nibak mandum musoh kamoe, dan neupeutaloe mandum ureuëng nyang jibanci kamoe.
9 Teuma kamoe sabe kamoe peumeugah Droeneueh, dan hana putôh-putôh kamoe meusyuko ubak Droeneueh.
10 Teuma jinoenyoe Droeneueh ka neutinggai kamoe dan neupeubiyeu kamoe jipeutaloe. Droeneueh hanale neumaju lam baresan kamoe.
11 Neupeubiyeu kamoe meunan mantong kamoe peuplueng droe nibak musoh kamoe, dan awaknyan ban galak droe habéh jireupah hareuta kamoe.
12 Neupeubiyeu kamoe jisie lagée jisie kaméng, dan neupeu crebre kamoe lamkawan bansa-bansa.
13 Neupeubloe umat Droeneueh deungon yuem nyang hana hareuga, dan hana meuteumé laba bahpi sikada.
14 Neupeujeuet kamoe barang hinaan lé ureuëng lingka kamoe jipeukém jipeuayang sira jihina.
15 Neupeujeuet kamoe barang jipansi lé bansa-bansa; sira jiasek ulée awaknyan jihina kamoe.
16 Siuroe seupôt ulôn jirapa, lôn tanggong malée dan peuteubai muka,
17 sabab lôn deungon jiejek sira jihina nibak babah musoh nyang jitroh dam.
18 Banmandum nyan ka jipeurhot u ateueh kamoe bahpi kamoe hana meutuwoe ubak Droeneueh atawa kamoe khianat janji kamoe deungon Droeneueh.
19 Até kamoe hana kamoe iengkeue ubak Droeneueh; dan peurintah Droeneueh hana teuma kamoe peujayéh.
20 Teuma trok até Droeneueh neutinggai kamoe didalam seupôt; kamoe hana meudaya lamkawan beulatang juah.
21 Meunyoe seukirajih kamoe hanale kamoe seumah Po teu Allah, teuma kamoe meudoá ubak ilah nyang laén,
22 nyang kamoe peubuet nyan pasti geuteupeue lé Po teu Allah, sabab Gobnyan geuteupeue banmandum rahsia até kamoe.
23 Deumi Droeneueh kamoe hana putôh-putôh teuancam lé mawöt, dan jipeusaneut kamoe lagée bubiri nyang teusie.
24 Beudôh kheueh, ya TUHAN! Pakon Droeneueh neuteungéut? Beudôh kheueh! Bék neutulak kamoe lagéenyoe siumu masa.
25 Pakon Droeneueh neumusöm, dan neutuwoe ubak seungsara dan keusosahan kamoe?
26 Kamoe reubah hanco meukeupeng di ateueh tanoh, teuéh teunyue di dalam abée sabab kamoe taloe.
27 Beudôh kheueh dan neuteuka kheueh neutulông kamoe, peuseulamat kheueh kamoe sabab gaséh Droeneueh.