## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 23

1 TUHAN Po teu Allah Israel meufeureuman, "Ceulaka kheueh gata he dumna peumimpén nyang peu binasa dan nyang peu crebre umat Ulôn! Gata sikeubit jih tapeulara umat Ulôn, teuma hainyan hana gata peubuet; gata peubiyeu awaknyan meutabu dan jipeuplueng droe. Jinoenyoe Ulôn kuhuköm gata sabab buet gata nyang jeuhet.
3 Teuma umat Ulôn nyang na mantong tinggai sidroe sapat Lôn peusapat nibak nanggroe-nanggroe teumpat awaknyan Lôn böih. Awaknyan Lôn puwoe lom u tanoh ié droe jih dan keuturonan awaknyan meutamah le.
4 Ulôn kuangkat peumimpén nyang peulara awaknyan. umat Lôn hana teuma teumakot le atawa yo; hana meusidroe pih nibak awaknyan gadôh. Ulôn, TUHAN, ka Lôn peugah haba."
5 TUHAN meufeureuman, "Teuma teuka watée jih, Ulôn Lôn baiát sidroe raja nyang ade nibak keuturonan Nabi Daud. Raja nyan jimat peurintah deungon bijaksana, dan jipeubuet peue-peue nyang ade dan beuna bansaboh nanggroe.
6 Meunyoe jihnyan jipeurintah, ureuëng Yehuda seulamat, dan ureuëng Israel udeb deungon aman. Raja nyan jihôi 'TUHAN nyang peuseulamat geutanyoe.'
7 Teuma trok watée jih, manusia hana le jimeusumpah deumi Ulôn, Allah nyang udeb, nyang ba umat Israel jiteubiet lam nanggroe Meusé,
8 teuma deumi Ulôn, Po teu Allah nyang udeb, nyang ka Lôn ba umat Israel jiteubiet lam saboh nanggroe di utara, dan nibak bandum nanggroe laén dipat awaknyan ka Ulôn peu crebre. Awaknyan teuma tinggai di tanoh ié jih keudroe."
9 Nyoe kheueh peusan ulôn keuhai nabi-nabi: Até lôn hanco dan ulôn yo. TUHAN dan tutoe Gobnyan nyang suci teupeujeuet ulôn nyoe lagée ureuëng mabök nyang keubit that le lôn jieb ié anggô.
10 Nanggroe tanyoe peunoh deungon ureuëng-ureuëng nyang hana seutia ubak TUHAN. Awaknyan udeb lam keuadaan jeuhet dan jipeusalah guna keukuasaan nyang na nibak awaknyan. Sabab kutokan TUHAN, naleueng di blang ka habéh tho dan bansaboh nanggroe meuduka cita.
11 TUHAN meufeureuman, "Nabi dan teungku imeum hana jitem taát ubak Ulôn, meunan cit di Baét Lôn ka meurumpok dan Lôn ngieng keudroe awaknyan jipeubuet jeuhet.
12 Sabab nyan, rot awaknyan glue dan seupôt, sampoe meugantoh dan reubah. Ulôn kupeuteuka ceulaka u ateueh awaknyan, meunyoe ka trok watée jih Lôn huköm awaknyan. Ulôn, TUHAN, ka Lôn peugah haba.
13 Desya nabi-nabi Samaria ka lheueh Ulôn ngieng. Awaknyan jipeugah haba ateueh nan Baal, dan jipeuseusat Israel, umat Ulôn.
14 Teuma di Yerusalem Ulôn kalon nabi-nabi jipeubuet buet nyang leubeh jeuhet nibak nyang ka. Awaknyan meusulet dan meumukah, dan jisukong ureuëng nyang jipeubuet jeuhet, dan hana meusidroe pi jitem meutobat. Nibak Ulôn awaknyan banmandum jeuhet saban lagée peunduduek Sodom dan Gomora."
15 TUHAN Nyang Mahakuasa meufeureuman, "Teuma Ulôn bri ubak nabi-nabi di Yerusalem nyan seunaman nyang phet keujipajoh dan ié tuba keuji jieb, sabab buet awaknyan ka teupeusabab ureuëng-ureuëng laén bansaboh nanggroe hana jihoreumat keu Ulôn."
16 Keu peunduduek Yerusalem, TUHAN Nyang Mahakuasa geupeugah, "Bék tadeungoe peue-peue nyang jipeugah lé nabi-nabi nyang sabe geubri harapan nyang hampa. Awaknyan jipeusampoe khayalan jih keudroe dan bukon peue nyang Ulôn peusan.
17 Ubak dumna manusia nyang hánjitem deungoe tutoe haba Lôn, awaknyan sabe jipeugah, 'Gata seulamat.' Dan ubak tieb-tieb manusia nyang kreueh ulée, ureuëng nyan jipeugah, 'Gata hana meuteumé ceulaka.' "
18 Jinoe ulôn peugah, "Hana meusidroe pih nibak nabi-nabi nyan jiteupeue peue nyang na lam pikeran TUHAN. Hana nibak awaknyan nyang ka lheueh jideungoe dan jimuphom reuncana-reuncana Gobnyan; meunan cit hana nyang simak atawa nyang tem deungoe tutoe haba Gobnyan.
19 Meunyoe TUHAN geubeungéh lagée angén badée nyang meungamuk kancang habéh teusampôh bubena nyang na ureuëng-ureuëng nyang jeuhet.
20 Beungéh Gobnyan hana reuda sigohlom banmandum nyang geureuncana teulaksana. Óh singoh dudoe umat TUHAN geumuphom hainyan deungon nyata."
21 TUHAN meufeureuman, "Bit that nabi-nabi nyan, padahai awaknyan hana Ulôn yue. Ateueh nan Ulôn awaknyan jipeutrok haba, padahai hana peusan nyang Ulôn bri keu awaknyan.
22 Meunyoe awaknyan jiteupeue peue nyang na lam pikeran Lôn, teuntée kheueh awaknyan ka jipeutrok ubak umat Lôn peue mantong nyang ka Ulôn peugah. Teuma umat Ulôn meutobat nibak desya-desya dan pi-e jih nyang jeuhet.
23 Ulôn Po teu Allah nyang na dipat mantong, kon bak saboh teumpat mantong.
24 Hana meusidroe pih nyang hase jipeusöm droe nibak pandangan Lôn, sabab Ulôn na dipat mantong: bah kheueh dalam syeuruga meunan cit di ateueh bumoe.
25 Banmandum nyang jipeugah lé nabi-nabi nyan ka Ulôn teupeue. Ateueh nan Ulôn awaknyan meusulet bahwa peusan Ulôn ka geuteurimong meulalu lumpo.
26 Trok án pajan nabi-nabi nyan keuneuk jipeuseusat umat Ulôn deungon haba nyang jikarang keudroe?
27 Awaknyan pike deungon lumpo-lumpo nyang jipeugah nyan, umat Ulôn hase tuwo ubak Ulôn lagée indatu awaknyan jituwoe bak Ulôn dan jiseumah Baal.
28 Nabi nyang meulumpoe seuharôh jih jipeugah, 'Nyoe na kheueh lumpo.' Teuma Nabi nyang meuteumé peusan nibak Ulôn harôh jipeusampoe peusan nyan deungon sibeuna. Gandom hana jeuet teupeusabe deungon jeumpueng.
29 Tutoe Lôn lagée apui, dan lagée palée nyang hase teupeuhanco batée!
30 Ulôn kulawan banmandum nabi nyang ka jipeutrok peusan nibak seusabe rakan jih, laju jijak peugah bahwa nyan peusan Ulôn.
31 Meunan cit Ulôn lawan nabi-nabi nyang jipeutrok tutoe jihnyan keudroe, laju jipeugah bahwa nyan teuka nibak Ulôn.
32 Ulôn, TUHAN, Lôn lawan nabi-nabi nyan nyang peutrok lumpo-lumpo jihnyan nyang peunoh deungon haba sulet. Awaknyan jipeuseusat umat Ulôn deungon tutoe haba nyang beurakah. Ulôn hana Lôn yue ubak nabi-nabi nyan. Awaknyan meubacut hana meuguna keu umat Lôn. Ulôn, TUHAN, ka Lôn peugah haba."
33 TUHAN meufeureuman, "Yeremia, meunyoe sidroe nibak umat Lôn, atawa sidroe nabi atawa teungku imeum jiteumanyong bak gata, 'Peue peusan TUHAN?' Gata harôh tajaweueb, 'Gata na kheueh beuban TUHAN; sabab nyan gata harôh teuböih.'
34 Meunyoe sidroe lamkawan umat Lôn atawa nabi atawa teungku imeum mantong jipeugah hai 'beuban TUHAN, dan jihnyan dan keuluwarga jihnyan Lôn huköm.
35 Sikeubit jih, soemantong ureuëng nyang keubiet jiteumanyong ubak rakan jihnyan dan ubak keuluwarga jihnyan, 'Peu kheueh jaweueb TUHAN?' Atawa 'Peue nyang geupeugah lé TUHAN?'
36 Awaknyan hana jeuet le jipeugah 'beuban TUHAN'. Meunyoe mantong na nyang peugah istilah nyan, Ulôn ku peujeuet peusan Ulôn bit-bit beuban ateueh jihnyan. Ureuëng nyang peugah 'beuban TUHAN' ureuëng nyan na kheueh ka jiputa balek tutoe haba Lôn, Po teu Allah awaknyan, Allah nyang udeb, TUHAN Nyang Mahakuasa.
37 Awaknyan teuma habanyan jeuet jipeugah ubak nabi-nabi, 'Peu kheueh jaweueb TUHAN keu gata? Peu kheueh nyang geupeugah lé TUHAN?'
38 Meunyoe na nyang hana taát ubak peurintah Lôn, dan mantong geungui istilah 'beuban TUHAN',
39 Ulôn kucok awaknyan, laju Lôn geulawa jiôh-jiôh, bah kheueh awaknyan meunan cit banda nyang nyang ka Ulôn jok keu awaknyan dan indatu awaknyan.
40 Ulôn kupeujeuet awaknyan malée dan hina siumu masa dan naseb awaknyan hana jituwoe lé gob."