## Teubileueng

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36

-Reset+

### Chapter 36

1 Bubena ulée keuluwarga dalam kawöm Gilead, aneuëk Makhir, na kheueh cucoe Manasye, aneuëk Nabi Yusuf, jijak meuhadab ubak Nabi Musa dan peumimpén-peumimpén nyang laén.
2 Kheun awaknyan, "TUHAN geuyue ubak droeneueh mangat neubagi tanoh nyan keu ureuëng Israel deungon cara teutiek undi. Meunan cit Gobnyan geuyue droeneueh mangat neubri tanoh pusaka syedara kamoe Zelafehad ubak aneuëk-aneuëk gobnyan nyang inong.
3 Teuma nyoe peureulée neuingat meunyoe awaknyan jimeukawen deungon ureuëng agam nibak sukée laén, tanoh awaknyan ka rhot ubak jaroe sukée nyan. Deungon lagéenyan tanoh nyang ka teupeuteuntée keu wilayah kamoe teuntée meukureueng.
4 Nibak Thon Teupulang, bak watée banmandum hareuta milék nyang ka ji peubloe jijok pulang ubak ureuëng po hak milék nyang phon, tanoh aneuëk-aneuëk inong Zelafehad teuma teutab jeuet keu hak milék ureuëng lakoe awaknyan, deungon nyan sukée kamoe ka teuntée gadôh tanoh nyan."
5 Lé Nabi Musa laju geupeutrok ubak bansa Israel peurintah nyoe nibak TUHAN, "Peue nyang jipeugah lé ureuëng keuturonan Nabi Yusuf nyan beutôi,
6 dan lé sababnyan TUHAN geupeugah ubak aneuëk inong Zelafehad bahwa awaknyan beubaih ji meukawen deungon soe mantong nyang ji galak, asai nyang saban sukée jih deungon awaknyan.
7 Tanoh pusaka tieb-tieb ureuëng Israel teutab teu ikat nibak sukée jihnyan.
8 Tieb-tieb ureuëng inong nyang jiteurimong waréh tanoh pusaka di dalam salah saboh sukée bansa Israel, di ureuëng inong nyang na jiteurimong warésan pusaka nyan harôh kheueh jimeukawen deungon sukée jih nyan cit teuma. Deungon lagéenyan tieb-tieb ureuëng Israel teuma jiteurimong hareuta pusaka tanoh indatu jih nyan,
9 sampoe tanoh pusaka nyan hana meupinah-pinah nibak saboh sukée ubak sukée nyang laén. Tieb-tieb sukée bansa Israel teutab na hak milék tanoh pusaka jihnyan keudroe."
10 Jadi paih lagée peurintah TUHAN ubak Nabi Musa, ban limong droe aneuëk inong Zelafehad nyan, na kheueh Mahla, Tirza, Hogla, Milka dan Noa jimeukawen deungon ureuëng-ureuëng nyang mantong meusyedara rot siblaih bapak jih nyan.
12 Awaknyan jimeukawen ngon ureuëng-ureuëng nibak kawöm-kawöm dalam sukée bansa Manasye, aneuëk Nabi Yusuf. Deungon lagéenyan tanoh pusaka awaknyan teutab jeuet keu hak milék nibak sukée bansa bapak awaknyan.
13 Nyan kheueh peuratoran-peuratoran dan keuteutapan-keuteutapan nyang geubri lé TUHAN ubak bansa Israel meulalu Nabi Musa, bak watée bansa Israel nyan mantong na di ateueh darat Moab nibak binéh Krueng Yordan, to ngon banda Yerikho.