## Zabur

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66 67 68 69 70 71 72 73 74 75 76 77 78 79 80 81 82 83 84 85 86 87 88 89 90 91 92 93 94 95 96 97 98 99 100 101 102 103 104 105 106 107 108 109 110 111 112 113 114 115 116 117 118 119 120 121 122 123 124 125 126 127 128 129 130 131 132 133 134 135 136 137 138 139 140 141 142 143 144 145 146 147 148 149 150

-Reset+

### Chapter 119

1 Mubahgia kheueh ureuëng nyang udeb jih hana meucupa dan taát ubak huköm-huköm TUHAN.
2 Mubahgia kheueh ureuëng nyang jiseutôt peurintah Gobnyan, dan deungon sigeunab até ji useuha jituri TUHAN.
3 Mubahgia kheueh ureuëng nyang udeb meunurot keuheundak TUHAN, dan hana jipeubuet buet nyang jeuhet.
4 Droeneueh neubri keu kamoe huköm Droeneueh, ya TUHAN, mangat kamoe peubuet deungon seutia.
5 Seumoga ulôn deungon até nyang tegoh ulôn seutôt peuratoran-peuratoran Droeneueh.
6 Meunyoe ulôn peurati banmandum peurintah Droeneueh, ulôn hana neupeumalée.
7 Meunyoe ulôn meurunoe keuputosan Droeneueh nyang ade, teuma ulôn lôn pujoe Droeneueh deungon situloh até.
8 Ulôn lôntem taát ubak huköm Droeneueh, bék kheueh sagai-sagai neutinggai ulôn.
9 Ureuëng muda hase jipeuteun udeb jih hana meucupa meunyoe jihnyan udeb nyang sisuai deungon peurintah Droeneueh.
10 Deungon sipeunoh até ulôn meu useuha lôn turi Droeneueh, dan bék neupeubiyeu ulôn nyoe meusimpang nibak peurintah Droeneueh.
11 Ajaran Droeneueh ulôn keubah didalam até, mangat ulôn bék meudesya keu Droeneueh.
12 Ulôn pujoe Droeneueh, ya TUHAN, neupeurunoe kheueh ulôn peue nyang Droeneueh teutabkan.
13 Deungon su nyang nyareng ulôn peumaklum banmandum huköm nyang Droeneueh bri.
14 Ulôn geumbira lôn seutôt banmandum peue nyang Droeneueh peurintah, saban lagée ulôn keubah meubagoe rupa hareuta.
15 Ulôn kutem meurunoe banmandum keuputosan Droeneueh, dan ulôn simak banmandum peue nyang Droeneueh tunyok.
16 Peue nyang ka Droeneueh peuteutab jeuet até ulôn lumpah galak; ajaran Droeneueh keubit hana hase ulôn peutuwoe.
17 Bah kheueh Droeneueh meumurah até keu hamba Droeneueh nyoe, mangat ulôn teutab udeb dan jeuet keu ureuëng nyang taát ubak ajaran Droeneueh.
18 Neupeubleut kheueh mata kamoe jeuet hase kamoe keumalon ajaran nyang lumpah hebat dalam huköm Droeneueh.
19 Dan keu sikeujab ulôn tinggai di ateueh donya nyoe, bék kheueh neusöm huköm Droeneueh nibak ulôn.
20 Até lôn sakét tanggong rindu, ya TUHAN, ulôn keuneuk teupeue huköm Droeneueh jeueb-jeueb watée.
21 Droeneueh nyang sapa ureuëng nyang sombong, dan nyang kutok ureuëng nyang meusimpang nibak ajaran Droeneueh.
22 Neupeulheueh kheueh ulôn nibak peunghinaan dan seurapa awaknyan, sabab ulôn kupeubuet peuratoran Droeneueh.
23 Bahpi lé peunguasa ka jimeukumplot jilawan ulôn, hamba Droeneueh nyoe teutab meurateb dan teutanung nyang ka Droeneueh teutabkan.
24 Peuratoran-peuratoran Droeneueh jeuet keu naseuhat ulôn nyang lumpah mangat dan galak até ulôn.
25 Ulôn ka teuéh didalam abée; neupeupuléh kheueh udeb lôn nyang sisuai deungon janji Droeneueh.
26 Ulôn meungaku nibak buet ulôn, sababnyan Droeneueh neujaweueb ulôn; neupeurunoe kheueh ulôn peue nyang ka Droeneueh teutabkan.
27 Neutulông kheueh ulôn mangat jeuet lôn puphom banmandum huköm-huköm Droeneueh, ajaran Droeneueh nyang lumpah kagom nyan teutab ulôn tanueng.
28 Jiwa ulôn ka hanco meukeupeng-keupeng keunong keusosahan, neupeukong kheueh ulôn nyang sisuai deungon janji Droeneueh.
29 Neupeujiôh kheueh ulôn nibak rot nyang sisat, ya TUHAN lôn, sabab keujroh Droeneueh, neupeurunoe kheueh ulôn deungon huköm Droeneueh.
30 Ulôn kalheueh lôn piléh mangat jeuet keu ureuëng taát, peurintah Droeneueh sabe ulôn ingat-ingat.
31 Ulôn ka lôn seutôt peue mantong peuratoran-peuratoran Droeneueh, ya TUHAN, bék neupeubiyeu ulôn meuteumé malée.
32 Deungon sigala seunang até ulôn lôn turot ubak peurintah Droeneueh, sabab Droeneueh kheueh ulôn nyoe meutamah meuphom.
33 TUHAN, neupeurunoe kheueh ulôn peue makna keuteutapan-keuteutapan Droeneueh, mangat ulôn jeuet lôn seutôt sampoe án akhé.
34 Neupeujeuet kheueh ulôn mangat muphom ubak huköm Droeneueh jeuet lôn taát, dan ulôn peubuet deungon sipeunoh até.
35 Seumoga ulôn lôn mumat teugoh ubak peurintah Droeneueh, sabab nyan kheueh nyang ulôn harok.
36 Neubri kheueh keu ulôn hasrat keu lôn taát ubak peurintah Droeneueh, leubeh nibak meuheuet beujeuet keu ureuëng kaya.
37 Neujaga kheueh ulôn mangat bék lôn tiyeub nyang hana meuguna, neubri kheueh keu ulôn udeb nyang sisuai deungon keuheundak Droeneueh.
38 Neupeukong kheueh hamba Droeneueh nyoe janji Droeneueh, nyang Droeneueh bri keu ureuëng nyang taát ubak Droeneueh.
39 Neupeujiôh kheueh peunghinaan nyang ulôn takot, ya TUHAN, sabab keubit that gét banmandum huköm Droeneueh.
40 Neubri kheueh keu ulôn udeb barô, sabab Droeneueh ade, ulôn meuheuet that ulôn taát ubak keuputosan-keuputosan Droeneueh.
41 Ya TUHAN, neutunyok kheueh padub na Droeneueh neugaséh keu ulôn, neupeuseulamat kheueh ulôn nyang sisuai deungon janji Droeneueh.
42 Dan ka hase ulôn jaweueb ureuëng nyang hina ulôn, sabab ulôn nyang ulôn peubangga na kheueh tutoe haba Droeneueh.
43 Neutulông kheueh ulôn mangat hase ulôn peugah nyang beuna, sabab ulôn meuharab ubak keuputosan Droeneueh.
44 Ulôn keuneuk mumat ubak huköm Droeneueh, keu siumu masa.
45 Teuma ulôn udeb deungon beubaih, sabab lôn useuha lôn patuh ubak tutoe Droeneueh.
46 Peuratoran Droeneueh ulôn peusampoe ubak raja-raja, deungon lagée nyan ulôn hana meuteumé malée.
47 Keuseunangan ulôn na kheueh ulôn peubuet peurintah Droeneueh, sabab ulôn cinta ubak peuratoran nyan.
48 Ulôn horeumat dan lôn cinta ubak peurintah Droeneueh, nyang ka Droeneueh teutabkan teuma ulôn reunuengkan.
49 Ingat kheueh janji Droeneueh ubak hamba Droeneueh nyoe, janji nyang neubri harapan keu ulôn.
50 Nyoe kheueh nyang peulalo ulôn lam peundeuritaan, bahwa janji Droeneueh nyan teuba ulôn ubak udeb.
51 Ureuëng sombong luwa biasa jihina ulôn, teuma ulôn teutab hana meusimpang nibak huköm Droeneueh.
52 Ulôn teuingat ubak huköm Droeneueh yoh masa dilée, dan teuhibo kheueh até ulôn, ya TUHAN.
53 Ulôn beungéh that keu ureuëng jeuhet, sabab awaknyan jitinggai huköm Droeneueh.
54 Simantong udeb lôn nyang paneuk di ateueh bumoe, nyang Droeneueh teutabkan ulôn peujeuet keu ca-e ngon lagu-lagu pujoe.
55 Óh watée malam ulôn ingat ubak Droeneueh, ya TUHAN, huköm Droeneueh teutab ulôn mat.
56 Ulôn meuteumé bahgia sabab ulôn taát ubak peurintah-peurintah Droeneueh.
57 Droeneueh mantong nyang ulôn harab, ya TUHAN lôn, ulôn meujanji lôn peubuet ajaran Droeneueh.
58 Deungon sigeunab até ulôn meulakée gaséh sayang Droeneueh, neugaséh kheueh lôn nyang sisuai deungon janji Droeneueh.
59 Ulôn ka habéh pike keuhai pi-e lôn, dan lôn meujanji lôn taát ubak peuratoran Droeneueh.
60 Ulôn meudab-dab dan hana ulôn preh, keu ulôn peujak peurintah Droeneueh.
61 Ureuëng jeuhet jipasang taron keu ulôn, teuma ulôn teutab hana lôn tuwoe ubak huköm Droeneueh.
62 Di teungoh malam ulôn beudôh di teumpat éh keu lôn jak pujoe Droeneueh, sabab keuputosan-keuputosan Droeneueh nyang ade.
63 Ulôn meurakan deungon banmandum ureuëng nyang taqwa, dan banmandum ureuëng nyang jipeubuet peurintah Droeneueh.
64 Bumoe peunoh deungon gaséh Droeneueh, ya TUHAN, neupeurunoe kheueh ulôn keuhai nyang TUHAN peuteutabkan.
65 Droeneueh ka neupeupeunoh janji Droeneueh, ya TUHAN, dan neupeubuet nyang jroh keu hamba Droeneueh.
66 Neubri kheueh keu ulôn hikeumat dan iéleumé peungeutahuan, sabab ulôn peucaya ubak peue mantong peurintah Droeneueh.
67 Sigohlom teuhuköm, ulôn meunyimpang, jinoenyoe ulôn mumat ubak peurintah Droeneueh.
68 Sabab Droeneueh jroh dan neupeubuet nyang get, neupeurunoe kheueh ulôn keuhai keuputosan-keuputosan Droeneueh.
69 Ureuëng sombong jipeusuna ulôn, teuma ulôn deungon sipeunoh até lôn taát ubak keuputosan Droeneueh.
70 Ureuëng-ureuëng nyan hana jimuphom, teuma nibak ulôn huköm Droeneueh na kheueh nyang peumangat até.
71 Bit get that Droeneueh neuhuköm ulôn, jeuet ulôn turi ubak keuteutapan-keuteutapan Droeneueh.
72 Nibak ulôn huköm Droeneueh leubeh meuyuém nibak banmandum méuh dan pirak nyang na di ateueh donya.
73 Droeneueh kheueh nyang peujeuet dan nyang beuntuk ulôn, neubri kheueh keu ulôn peungeurtian jeuet hase ulôn meurunoe peurintah-peurintah Droeneueh.
74 Ureuëng taqwa galak meunyoe jikalon ulôn, sabab ulôn meuharab ubak janji Droeneueh.
75 Ulôn kuteupeue bahwa keuputosan Droeneueh na kheueh ade, ya TUHAN, Droeneueh ka neuhuköm ulôn sabab keuseutiaan Droeneueh.
76 Seumoga geunaséh Droeneueh jeuet teuhibo ulôn, paih lagée janji Droeneueh ubak hamba Droeneueh.
77 Neugaséh kheueh ulôn, teuma ulôn teutab udeb, sabab huköm Droeneueh teupeugalak até ulôn.
78 Bah kheueh ureuëng sombong meuteumé malée, sabab ka jipeusuna ulôn, teuma ulôn teutab lôn ba dalam teunung keuhai peurintah-peurintah Droeneueh.
79 Seumoga ureuëng taqwa geujak ubak ulôn, banmandum nyang jituri keu peuratoran-peuratoran Droeneueh.
80 Seumoga até ulôn hana meusimpang nibak keuteutapan Droeneueh, jeuet ulôn bék meuteumé malée.
81 Até ulôn lumpah that rindu ubak keuseulamatan nibak Droeneueh; lé sababnyan ulôn meuharab ubak janji Droeneueh.
82 Mata ulôn peudeuh sabab teubleut sabe bak lôn preh-preh neupeupeunoh janji Droeneueh, ulôn peugah, "Pajan kheueh Droeneueh neuhibô ulôn?"
83 Kulét ulôn ka krot-krot lagée uempang anggô nyang useung, teuma keuteutapan Droeneueh teutab hana ulôn peutuwoe.
84 Sampoe án pajan hamba Droeneueh nyoe jimeusaba? Pajan Droeneueh neuhuköm ureuëng-ureuëng nyang jiteuyeub ulôn?
85 Ureuëng nyang hana jitaát ubak huköm Droeneueh, ka jikueh uruek keuneuk jijeubak ulôn.
86 Banmandum huköm Droeneueh hase teupeutanggong jaweueb, neutulông kheueh ulôn, sabab ulôn jitiyeub hana alasan.
87 Awaknyan rab jiteumé jipoh ulôn, teuma ulôn teutab hana lôn peutuwoe ubak peurintah Droeneueh.
88 Peuseulamat kheueh ulôn sabab Droeneueh teutab neugaséh, mangat ulôn hase lôn taát ubak huköm Droeneueh.
89 TUHAN, sabda Droeneueh teutab kong siumu masa, dan keukai ngon abadi di syeuruga.
90 Keuseutiaan Droeneueh teutab meuteun nibak zamén u zamén, Droeneueh nyang peudong bumoe sampoe teutab na.
91 Banmandum nyang na jinoe, na kheueh sabab peurintah Droeneueh, sabab awaknyan banmandum na kheueh hamba-hamba Droeneueh.
92 Meunyoe huköm Droeneueh bukon pangkai keugeumbiraan ulôn, ka pasti ulôn ka maté lam seungsara lôn.
93 Sipanyang masa ulôn hana lôn kalon ban nibak peurintah Droeneueh, sabab deungon nyan Droeneueh peu udeb ulôn.
94 Peuseulamat kheueh ulôn, sabab ulôn nyoe na kheueh atra Droeneueh, ulôn ka meu useuha ulôn taát ubak peurintah Droeneueh.
95 Ureuëng jeuhet ka jipreh-preh jikeuneuk poh maté lôn, teuma ulôn teutab lôntem kalon ubak huköm Droeneueh.
96 Ka leumah lôn kalon bahwa nyang sampoereuna pi teubataih, teuma peurintah Droeneueh kheueh nyang sampoereuna.
97 Padub na ulôn cinta ubak huköm Droeneueh; hainyan teutab ulôn pike ngon lôn zike sipanyang uroe.
98 Ulôn sabe teuingat ubak peurintah Droeneueh, nyang teupeujeuet ulôn leubeh bijaksana nibak musoh-musoh lôn.
99 Peungeurtian ulôn leubeh nibak peungeurtian gurée-gurée lôn, sabab ulôn teutab lôn reunueng ngon lôn pike ubak peurintah-peurintah Droeneueh.
100 Ulôn leubeh muphom nibak ureuëng-ureuëng nyang ka syiek, sabab ulôn teutab lôn mumat ubak keuputosan-keuputosan Droeneueh.
101 Ulôn peusie peue mantong buet atawa pi-e nyang jeuhet, mangat ulôn teutab taát ubak ajaran Droeneueh.
102 Ulôn teutab hana lôn peujayéh nibak huköm Droeneueh, sabab Droeneueh kheueh nyang peurunoe ulôn.
103 Keubit that maméh jih tutoe haba Droeneueh, rasa jih leubeh maméh nibak meulisan.
104 Huköm-huköm Droeneueh teubri ulôn ubak peungeurtian, lé sababnyan ulôn teutab lôn banci ubak buet-buet nyang curang.
105 Sabda Droeneueh na kheueh panyöt tanglong keu tieb-tieb langkah lôn, cahya nyang trang nibak jalan lôn.
106 Nyang ulôn peujanji deungon sumpah lôn teupati, keu lôn mumat nibak keuputosan Droeneueh nyang ade.
107 Ulôn lumpah seungsara, ya TUHAN, neujaga kheueh udeb lôn nyang sisuai deungon janji Droeneueh.
108 Teurimong kheueh doá syukoe ulôn, ya TUHAN, dan neupeurunoe kheueh ulôn deungon huköm-huköm Droeneueh.
109 Ulôn sabe lôn peusabông nyawöng, teuma ulôn teutab hana lôn tuwoe nibak huköm Droeneueh.
110 Ureuëng jeuhet jiteun taron keu ulôn, teuma ulôn teutab hana meusimpang nibak keuputosan Droeneueh.
111 Peurintah Droeneueh na kheueh pusaka ulôn siumu masa, sababnyan até ulôn teutab geumbira.
112 Ulôn meuheuet keu lôn taát nibak keuteutapan Droeneueh, sampoe akhé hayat lôn.
113 Ulôn teutab lôn cinta nibak huköm-huköm Droeneueh, ulôn banci ubak ureuëng nyang hana seutia deungon sipeunoh até ubak Droeneueh.
114 Droeneueh kheueh nyang bila dan peulindong lôn, ulôn meuharab ubak janji Droeneueh,
115 Hai ureuëng jeuhet, beujiôh kheueh nibak ulôn! Ulôn keuneuk taát ubak peurintah Po teu Allah.
116 Neupeukong kheueh ulôn nyang sisuai deungon janji Droeneueh mangat ulôn teutab udeb, bék neupeubiyeu udeb ulôn keucewa lam harapan.
117 Tumpang kheueh ulôn mangat ulôn seulamat, dan sabe ulôn peurati nibak peurintah Droeneueh.
118 Droeneueh neutulak ureuëng nyang meunyimpang nibak peue nyang ka Droeneueh teutabkan, dan sia-sia mantong tipée muslihat awaknyan.
119 Banmandum ureuëng jeuhet neuanggab lagée blôh, lé sababnyan ulôn cinta ubak peuratoran-peuratoran Droeneueh.
120 Ulôn yo that-that sabab teumakot ubak Droeneueh, até ulôn yo ubak keuputosan Droeneueh.
121 Ulôn ka lôn peubuet nyang ade dan beuna, bék kheueh neuseurah ulôn ubak jaroe musoh.
122 Meujanji kheueh bahwa Droneueh teutab neutulông ulôn, bék neupeubiyeu ulôn jiteugom lé ureuëng-ureuëng nyang angkoh dan sombong.
123 Mata ulôn peudeh bak ulôn preh bantuan Droeneueh nyang peuseulamat lôn, ulôn preh peumbeubaihan nyang Droneueh peujanji.
124 Peusaneut kheueh ulôn nyang sisuai deungon gaséh Droeneueh, dan neupeurunoe kheueh ulôn nibak keuteutapan Droeneueh.
125 Ulôn hamba Droeneueh, peujeuet kheueh ulôn mangat meuphom, mangat ulôn leubeh muphom peurintah Droeneueh.
126 TUHAN, ka trok saát jih Droeneueh meutindak, sabab le that ureuëng nyang jiliengkeue keuhai huköm Droeneueh.
127 Peurintah-peurintah Droeneueh ulôn cinta leubeh nibak méuh, dan leubeh nibak méuh nyang murni.
128 Sabab nyan ulôn udeb sisuai deungon banmandum peutunyok Droeneueh; buet nyang sirong teutab ulôn banci.
129 Banmandum peuratoran nyang Droeneueh peuna keubit lumpah that kagom, dan banmandum peuratoran nyan ulôn taát sipeunoh até.
130 Meunyoe teupeutrang, ajaran Droeneueh teubri trang nyang luwa biasa, dan teubri peungeurtian keu ureuëng seudeurhana.
131 Nafáh ulôn meuhák-meuhák, sabab rindu ubak peurintah Droeneueh.
132 Neupaleng kheueh ubak ulôn dan neugaséh kheueh keu ulôn, saban lagée neugaséh ubak ureuëng nyang cinta ubak Droeneueh.
133 Peuteugab kheueh langkah ulôn nyang sisuai deungon janji Droeneueh, bék neupeubiyeu ulôn jikuasa lé keujeuhetan.
134 Peubeubaih kheueh ulôn nibak ureuëng-ureuëng nyang tindéeh ulôn, mangat ulôn hase lôn taát ubak peurintah Droeneueh.
135 Neubri kheueh beureukat ubak ulôn deungon teuka Droeneueh, dan neupeurunoe kheueh ulôn keuhai keuputosan Droeneueh.
136 Ié mata ulôn ile lagée ié krueng, sabab huköm Droeneueh hana jitaáti.
137 Droeneueh ade, ya TUHAN, banmandum huköm Droeneueh teupat.
138 Peurintah-peurintah nyang Droeneueh bri, ade dan jeuet teupeubangga.
139 Beungéh ulôn hu lagée apui lam tuboh lôn sabab musoh ulôn ka jituwoe ubak ajaran Droeneueh.
140 Janji Droeneueh kong dan jeuet teupeucaya, ulôn lumpah cinta ubak janji nyan.
141 Ulôn nyoe ureuëng ubit dan hina teuma, teuma ajaran Droeneueh teutab hana lôn kalon ban.
142 Keuadelan Droeneueh meuteun keu siumu masa, dan huköm Droeneueh sabe beuna.
143 Ulôn rhot bak meularat dan keusosahan, teuma keuputosan Droeneueh keubit mangat that até lôn.
144 Peuratoran Droeneueh sabe ade; neubri kheueh keu ulôn peungeurtian mangat ulôn jeuet udeb.
145 Deungon sigeunab até ulôn meulakée ubak Droeneueh; neujaweueb kheueh ulôn, ya TUHAN, ulôn keuneuk taát ubak peurintah Droeneueh.
146 Ulôn meulakée ubak Droeneueh; peuseulamat kheueh ulôn, ulôn keuneuk mumat ubak peuratoran Droeneueh.
147 Banseuboh buta ka ulôn beudôh dan laju lôn lakée tulông; ulôn meuharab ubak janji Droeneueh.
148 Simalam beungoh ulôn meujaga, keu lôn pike sira lôn tanung ajaran Droeneueh.
149 Deungoe kheueh ulôn sabab geunaséh Droeneueh, ya TUHAN, neujaga kheueh udeb lôn sabab keuadelan Droeneueh.
150 Ureuëng nyang tiyeub ulôn ka tô that, awaknyan deungon meukeusut jeuhet dan hana jipakoe ubak huköm Droeneueh.
151 Teuma Droeneueh tô, ya TUHAN, peue mantong peurintah Droeneueh na kheueh beuna.
152 Phon yoh ilée ka ulôn teupeue keuhai ajaran-ajaran Droeneueh, bahwa atranyan ka Droeneueh peuteutab keu siumu masa.
153 Neungieng kheueh peundeuritaan ulôn dan neupeuseulamat kheueh ulôn, sabab ulôn hana lôn kalon ban keuhai huköm Droeneueh.
154 Neubila kheueh peukara ulôn dan neupeubeubaih kheueh ulôn; peuseulamat kheueh ulôn nyang sisuai deungon janji Droeneueh.
155 Ureuëng jeuhet hana teupeuseulamat, sabab hana jitaát ubak keuteutapan Droeneueh.
156 Keubit raya that gaséh sayang Droeneueh, ya TUHAN, peuseulamat kheueh ulôn nyang sisuai deungon keuadelan Droeneueh.
157 Jai that ureuëng jimeumusoh dan jitiyeub ulôn, ya TUHAN, teuma ulôn teutab hana lôn kalon ban ubak peuratoran Droeneueh.
158 Ulôn banci ubak peungkhianat-peungkhianat nyan, sabab awaknyan hana jiseutôt ubak ajaran Droeneueh.
159 Neukalon kheueh pakriban ulôn cinta ubak peurintah Droeneueh, ya TUHAN, neupeuseulamat kheueh ulôn sabab gaséh sayang Droeneueh.
160 Banmandum feureuman Droeneueh na kheueh beutôi, ya TUHAN, peue mantong huköm Droeneueh nyang ade teutab keu siumu masa.
161 Ureuëng-ureuëng nyang meukuasa jipeu crok ulôn hana alasan, teuma nyang ulôn takot na kheueh ubak huköm Droeneueh.
162 Sabab janji Droeneueh ulôn teutab dalam geumbira, lagée sidroe-droe ureuëng nyang meuteumé hareuta.
163 Banmandum nyang sulet ulôn banci, teuma meunyoe huköm Droeneueh teutab ulôn cinta.
164 Hana putôh-putôh lôn peugah syukoe ubak Droeneueh, ya TUHAN, sabab huköm Droeneueh nyang ade dan beuna.
165 Ureuëng nyang jicinta ubak huköm Droneueh, ureuëng nyan teutab aman dan teuntram, hana nyang hase linteung ureuëng nyang cinta ubak huköm Droeneueh nyan.
166 Ulôn kupreh keuseulamatan nibak Droeneueh, ya TUHAN, Peue mantong peurintah Droeneueh teutab ulôn keureuja.
167 Ulôn teutab taát ubak peue mantong peuratoran Droeneueh, dan lôn cintanyan deungon sigeunab até.
168 Ulôn teutab patuh ubak peurintah dan nyang Droeneueh tunyok, ya TUHAN, sabab Droeneueh nyang kalon peue mantong nyang ulôn peubuet.
169 Seumoga nyang ulôn lakée nyoe sampoe ubak Droeneueh, ya TUHAN lôn, neubri kheueh ubak ulôn peungeurtian, nyang sisuai deungon keuheundak Droeneueh.
170 Bah kheueh peue nyang ulôn lakée nyoe trok ubak Droeneueh, peuseulamat kheueh ulôn nyang sisuai deungon janji Droeneueh.
171 Ulôn keuneuk pujoe Droeneueh mantong, ya TUHAN, sabab Droeneueh nyang peurunoe ulôn keuhai keuteutapan Droeneueh.
172 Ulôn keuneuk meuca-e keuhai janji Droeneueh, ya TUHAN, sabab peue mantong nyang Droeneueh peurintah na kheueh ade.
173 Seumoga Droeneueh sabe rila neutulông ulôn, sabab ulôn ka lôn piléh teutab lôn seutôt ubak peuratoran Droeneueh.
174 Até ulôn meuharabkan keuseulamatan nibak Droeneueh, ya TUHAN, huköm Droeneueh keubit that mangat até ulôn.
175 Bah kheueh ulôn udeb, mangat ulôn hase lôn pujoe Droeneueh, ya TUHAN lôn, seumoga deungon keuputosan-keuputosan Droeneueh nyan hase teutulông ulôn.
176 Ulôn ka sisat lagée bubiri nyang gadôh, ya TUHAN, dan neuteuka kheueh, neumita kheueh hamba Droeneueh nyoe, sabab ulôn hana lôn kalon ban peue mantong peurintah-peurintah Droeneueh.