## Nabi Yesaya

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66

-Reset+

### Chapter 14

1 TUHAN teuma geugaséh keu Israel umat Gobnyan, dan geupiléh awaknyan lom jeuet keu milék Gobnyan. Gobnyan teuma geupeuduek lom awaknyan di nanggroe-nanggroe droe jih. Ureuëng aséng teuma teuka laju jijak meugabong deungon awaknyan.
2 Jai that bansa jitulông bansa Israel mangat jiwoe lom u nanggroe nyang ka geubri lé TUHAN keu awaknyan, dan disinan teuma bansa-bansa nyan jipeuhamba droe ubak bansa Israel. Israel teuma jiteun ureuëng-ureuëng nyang ka lheueh jiteuen awaknyan yoh masa ilée dan jipeurintah ateueh ureuëng-ureuëng nyang ka lheueh jipeurintah geuh nyan.
3 TUHAN teuma geupeubeubaih bansa Israel nibak sakét dan deurita, dan nibak buet nyang brat nyang jipaksa ateueh awaknyan.
4 Meunyoe TUHAN geupeubuet nyang lagée nyan, awaknyan jipeuhina raja Babel lagée nyoe, "Raja nyang keujam ka rhot! Jih nyan hana hase le jiteugom gob.
5 TUHAN ka geupeu habéh masa peumeurintahan raja-raja nyang jeuhet
6 nyang deungon beungéh jiteugom bansa-bansa dan hana putôh-putôh ji iélanya awaknyan.
7 Akhé jih bansaboh donya aman dan teuntram, dan tieb-tieb ureuëng geumeuca-e geumbira.
8 Bak aron dan bak ceumara Libanon meugeumbira sabab raja nyang keujam nyan rhot, dan óh ka lheueh jihnyan jijak, hana le nyang yue teubang awaknyan!
9 Donya ureuëng maté meuron-ron jijak sambot raja Babel nyan. Dan jaga kheueh areuwah-areuwah ureuëng nyang yoh watée ilée jimat kuasa di ateueh bumoe, dan areuwah bubena raja geubeudôh nibak takhta awaknyan.
10 Awaknyan banmandum jimeuhôi ubak ureuëng nyan, 'Hei! Jinoenyoe gata ka lagée kamoe, leumoh dan hana meudaya!
11 Yoh masa ilée gata jihoreumat lagée musik keucapi, teuma jinoenyoe ka na di teumpat seungue lam donya ureuëng maté. Ulat-ulat jeuet keu peuratah gata dan glang-glang jeuet keu seulimbot gata.'
12 Hei raja Babel, yoh masa ilée gata bintang beungoh nyang ceumeurlang, teuma jinoenyoe ka rhot nibak langét! Yoh masa ilée gata peutaloe bubena bansa, teuma bak saát nyoe ka geurhom lam tanoh.
13 Gata tapeusak droe ta-ék u langét dan takeubah takhta gata di ateueh bintang nyang paleng manyang! Gata pike gata hase taduek sibagoe raja di ateueh gunong siblaih utara, di teumpat dewa-dewa meusapat.
14 Gata tapeugah, bahwa gata ta-ék ateueh nyang paleng manyang di dalam awan dan jeuet lagée Nyang Mahamanyang.
15 Padahai gata taseumpom u dalam nyang paleng lhok nibak donya ureuëng maté.
16 Awaknyan na disinan teuma jingieng dan jipandang gata. Awaknyan jitanyong, 'Peue beutôi nyoe ureuëng jih nyang peuyok-yok bumoe dan jipeuyo mandum keurajeuen?
17 Peu kheueh jihnyan nyang peuhanco bubena banda-banda dan nyang ubah donya jeuet keu padang pasi? Gobnyan nyoe kheueh nyang hántom jipeuleuh tawanan atawa jipeubiyeu awaknyan jiwoe?'
18 Banmandum beukaih raja-raja jitanom lam jrat deungon seumarak di teumpat makam jihnyan maséng-maséng,
19 teuma gata hana meukubu; manyét gata geutiek lagée tarök nyang jitulak, jiseubée deungon manyét-manyét peujuang nyang maté di mideuen prang, dan jigeulawa meusahoe ngon awaknyan u dalam guha batée, lagée bangke nyang teugilo-gilo.
20 Gata ka tapeubinasa nanggroe gata dan tapôh maté bansa gata keudroe. Lé sababnyan gata hana teukubu lagée raja-raja nyang laén. Hana meusidroe pih lam keuluwarga gata nyang hase jipeuseulamat.
21 Pôh mupôh maté sigra jipeuphon! Aneuëk-aneuëk agam gata teuma maté sabab desya indatu awaknyan. Hana meusidroe pih lamkawan awaknyan jimat peurintah di ateueh bumoe atawa jipeugöt banda-banda."
22 TUHAN Nyang Mahakuasa meufeureuman, "Ulôn teuma Lôn seurang Babel dan Lôn peuhanco banmandum. Hana meusidroe pih nyang Lôn peuseulamat, bahkan aneuëk-aneuëk manyak pih hana Lôn peu udeb. Ulôn, TUHAN, ka Lôn peugah haba.
23 Babel Ulôn peujeuet keu paya uyok teumpat tinggai meubagoe cicém hantu. Babel Ulôn sampôh sampoe gleh. Ulôn, TUHAN Nyang Mahakuasa, ka Lôn peugah haba."
24 TUHAN Nyang Mahakuasa meusumpah: "Nyang ka Ulôn reuncana nyan pasti teulaksana.
25 Ureuëng Asyur di Israel nanggroe Ulôn, teuma Ulôn peubinasa, dan nyang na nibak gunong-gunong Lôn teuma Lôn gilo-gilo. Ulôn peubeubaih bansa Ulôn nibak jitindéeh dan beuban nyang jipaksa ateueh awaknyan lé ureuëng Asyur.
26 Nyoe kheueh reuncana Ulôn keu donya; jaroe Ulôn meureuntang keu Lôn huköm bansa-bansa."
27 TUHAN Nyang Mahakuasa ka geupeuputôh mangat jipeubuet lagée nyan. Gobnyan geureuntang jaroe Geuh keu geuhuköm, dan hana meusidroe pih hana nyang hase jipeuteun Gobnyan.
28 Nyoe kheueh peusan nyang geu-umum nibak thon Raja Ahas meuninggai donya.
29 Hei bansa Filistin, kayée puntong nyang teupeuguna keu teuseukok gata ka patah. Teuma bék kheueh gata geumbira, sabab meunyoe saboh uleue nyang maté, uleue nyang leubeh jeuhet lom teuka keugeunantoe, dan boh uleue watée ceh lahé aneuëk naga meusayeub.
30 Gata keunong musém deuk nyang parah that, dan banmandum ureuëng nyang mantong tinggai geupôh maté. Dan teuma, ureuëng nyang paleng gasien lamkawan umat TUHAN meuteumé peunajoh, dan ureuëng-ureuëng nyang hana meudaya udeb deungon aman seuntosa.
31 Meuba-e kheueh, dan meudumpék kheueh talakée tulông, hai banda-banda Filistin! Bah kheueh gata banmandum yo sabab teumakot! Awan abée meukeubok di utara sibagoe tanda musoh teuma teuka; hana nyang gasuen lamkawan awaknyan.
32 Peue jaweueb jih nyang tanyoe peusampoe ubak utosan-utosan nyang teuka nibak bansa Filistin? Geutanyoe teuma ta peugah ubak awaknyan bahwa TUHAN ka geupeudong Sion, dan umat Gobnyan nyang meudeurita teuma meuteumé peulindongan disinan.