## Nehemia

Chapter: 1 2 3 4 5 6 7 8 9 10 11 12 13

-Reset+

### Chapter 11

1 Bubena peumimpén awaknyan tinggai teutab di Yerusalem dan rakyat jirhom undi keujipiléh saboh keuluwarga nibak tieb-tieb siploh boh keuluwarga nyang harôh tinggai di banda suci Yerusalem. Nyang hana teupiléh jeuet tinggai di banda-banda nyang laén.
2 Lamkawan awaknyan na nyang rila tinggai teutab di Yerusalem dan awaknyan jipujoe lé rakyat.
3 Di banda-banda laén, rakyat Israel, bubena teungku imeum, ureuëng-ureuëng Lewi, ureuëng nyang meukeureuja di Baét TUHAN, dan keuturonan ureuëng nyang peutimang Nabi Sulaiman awaknyan tinggai nibak tanoh-tanoh atra jih keudroe dan nibak banda-banda gobnyan keudroe.
4 Na meupadub droe lamkawan sukée Yehuda dan Benyamin tinggai di Yerusalem. Nyoe kheueh dafeutar nan-nan awaknyan: Anggota-anggota sukée Yehuda: Ataya bin Uzia dan cucoe Nabi Zakharia. Na padubdroe lamkawan indatu awaknyan na kheueh: Amarya, Sefaca dan Mahalaleel, Peres, Yehuda. Jeumeulah awaknyan na kheueh 468 droe nyang gagah peukasa. Maaseya bin Barukh dan cucoe Kolhoze. Na padubdroe lamkawan indatu awaknyan na kheueh: Hazaya, Adaya, Yoyarib, Nabi Zakharia, Syela, Yehuda.
7 Anggota-anggota sukée Benyamin: Salu bin Mesulam dan cucoe Yoëd. Na padubdroe lamkawan indatu awaknyan na kheueh: Pedaya, Kolaya, Maaseya, Itiel dan Yesaya. Gabai dan Salai. Awaknyan na kheueh kawöm syedara nyang rab ngon Salu. Banmandum nyan na jeumeulah jih 928 droe geupimpén lé
9 Yoël bin Zikhri dan waki gobnyan, Yehuda bin Hasenua.
10 Teungku-teungku imeum: Yedaya bin Yoyarib dan Yakhin. Seraya bin Hilkia dan cucoe Mesulam. Na padubdroe lamkawan indatu awaknyan na kheueh: Zadok, Merayot, Ahitub nyang jeuet keu Teungku Imeum Agong.
12 Banmandum nyan na 822 droe teungku imeum nyang meutugaih di Baét TUHAN. Adaya bin Yeroham dan cucoe Pelalya. Na padubdroe lamkawan indatu awaknyan na kheueh: Amzi, Zakharia, Pasyhur dan Malkia.
13 Ulée-ulée keuluwarga dalam kawöm nyan na jeumeulah jih 242 droe. Amasai bin Asareel dan cucoe Ahzai. Indatu gobnyan na kheueh: Mesilemot dan Imer.
14 Nibak kawöm nyoe na 128 droe pahlawan nyang beuhe dan gagah peukasa. Peumimpén awaknyan na kheueh Zabdiel, bin Gedolim.
15 Ureuëng-ureuëng Lewi: Semaya bin Hasub dan cucoe Azrikam. Indatu awaknyan na kheueh: Hasabya dan Buni. Sabetai dan Yozabad, ureuëng-ureuëng Lewi peunteng nyang kawai buet-buet di luwa Baét TUHAN. Matanya bin Mikha dan cucoe Zabdi, nibak keuturonan Asaf. Gobnyan na kheueh peumimpén ureuëng meuca-e keu doá syukoe. Bakbukya waki Matanya. Abda bin Samua dan cucoe Galal, nibak keuturonan Yedutun. Banmandum nyan na jeumeulah 284 droe.
19 Ureuëng nyang jaga babah pintoe geureubang: Akub, Talmon dan rakan-rakan awaknyan. Banmandum nyan na jeumeulah 172 droe.
20 Rakyat Israel, mandum teungku imeum dan ureuëng-ureuëng Lewi nyang na mantong leubeh, tinggai teutab di tanoh geuh nibak meubagoe banda di Yehuda.
21 Ureuëng nyang meubuet di Baét TUHAN tinggai teutab di bagian banda Yerusalem nyang nan jih Ofel. Awaknyan jimeubuet dimiyueb pimpénan Ziha dan Gispa.
22 Nyang kawai ureuëng Lewi nyang na tinggai di Yerusalem na kheueh Uzi bin Bani dan cucoe Hasabya. Indatu gobnyan na kheueh Matanya dan Mikha. Gobnyan jitamong ubak kawöm Asaf, nyang tugaih geuh bagian musik watée seumbahyang di Baét TUHAN.
23 Gileran tieb-tieb kawöm keu teu uroih musik di Baét TUHAN tieb-tieb uroe nyang ka teupeuteuntée meunurot peuratoran nyang geupeugot lé raja.
24 Petahya bin Mesezabeel nibak kawöm Zera dan sukée Yehuda, jeuet keu waki bansa Israel nibak meuligoe raja Persia.
25 Le that-that rakyat nyang tinggai di banda-banda nyang tô deungon blang gobnyan. Na meupadubdroe nibak sukée Yehuda tinggai di daerah lamkawan Bersyeba di siblaih seulatan dan Pantôn Hinom di siblaih utara. Awaknyan tinggai di banda-banda nyang teupeugah nyoe meunan cit deungon gampông-gampông nyang tô-tô bansikeulileng nyan: Kiryat-Arba, Dibon, Yekabzeel, Yesua, Molada, Bet-Pelet, Hazar-Sual, Bersyeba, Ziklag, Mekhona, En-Rimon, Zora, Yarmut, Zanoah, Adulam, Azeka, Lakhis.
31 Na papadub droe nibak sukée Benyamin tinggai di Geba, Mikhmas, Ai, Betel dan gampông-gampông nyang na tô-tô disinan,
32 di Anatot, Nob, Ananya,
33 Hazor, Rama, Gitaim,
34 Hadid, Zeboim, Nebalat,
35 Lod, Ono dan di Pantôn Tukang-tukang.
36 Na meupadub boh kawan ureuëng Lewi nyang yoh masa ilée tinggai di daerah Yehuda geuyue tinggai deungon ureuëng-ureuëng Benyamin.