## Yehezkiel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48

-Reset+

### Chapter 9

1 Óh lheueh nyan ulôn deungoe teuma Po teu Allah geumeuhôi, "Tajak kheueh keunoe he ureuëng-ureuëng nyang peujak huköman Lôn ateueh banda nyoe. Taba kheueh sinjata-sinjata gata."
2 Deungon meusigoe that teuka keunan nam droe ureuëng rot luwa geureubang Utara Baét TUHAN, maséng-maséng awaknyan jiba sinjata. Meusajan ngon awaknyan na ureuëng nyang jisôk peukayan ija lineun bak jaroe jih na jiba sajan alat teumuléh. Awaknyan jitamong dan jidong bak binéh miseubah peurunggu.
3 Laju cahya muble-ble nyang meutanda keuhaderan Allah Israel, jiteubiet cahya lam kerub-kerub, laju jiminah nibak teumpat jih nyang phon ubak babah pintoe tamong Baét TUHAN. Dan TUHAN laju geutawök ureuëng nyang meupeukayan ija lineun nyan sira geupeugah,
4 "Tajak laju ubak jeueb-jeueb sagoe banda dan taboh kheueh tanda nibak keuneng soe mantong ureuëng nyang meurasa seudeh dan susah sabab bandum buet nyang lumpah luwat nyang jipeubuet nibak banda nyan."
5 Ulôn deungoe Po teu Allah meufeureuman ubak ureuëng-ureuëng nyang laén, "Seutôt kheueh gobnyan ho-ho nyang geujak bansaboh sagoe banda dan peumaté kheueh bubena ureuëng ngon hana amphon.
6 Peumaté kheueh bandum ureuëng agam dan ureuëng inong, tuha dan muda, ureuëng tuha dan aneuëk manyak. Teuma bék tacukéeh meusidroe pih nyang na tanda bak keuneng. Phon disinoe, nibak Baét Ulôn nyoe." Dan awaknyan laju jipeuphon tugaih jih keudroe deungon cara jipoh maté bandum peumimpén Israel nyang teungoh jidong di Baét TUHAN.
7 Po teu Allah geupeugah ubak awaknyan, "Peukuto kheueh Baét Ulôn nyoe! Peupeunoh kheueh bandum leuen Baét nyan deungon manyét-manyét manusia. Peuphon kheueh laju!" Dan awaknyan laju jijak poh maté ureuëng-ureuëng nyang na didalam banda.
8 Watée teupoh maté ureuëng-ureuëng lam banda nyan teungoh teujadi, ulôn na disinan sidroe mantong. Laju lôn sujut dan lôn meulakée, "Ya TUHAN Nyang Mahamanyang, beungéh that Droeneueh keu Yerusalem sampoe neupoh maté bandum ureuëng nyang mantong na di Israel nyoe?"
9 Geujaweueb lé Po teu Allah, "Ureuëng-ureuëng Israel dan Yehuda ka jipeubuet desya nyang keubit rayeuk. Awaknyan ka jipeumaté manusia jeueb-jeueb sagoe, dan Yerusalem jipeukutoe deungon keujeuhetan. Awaknyan jipeugah bahwa Ulôn, TUHAN, ka Lôn tinggai nanggroe nyoe sampoe hana hase teukalon buet-buet nyang jipeubuet.
10 Ulôn hana Lôn gaséh awaknyan. Teuma Lôn peubuet ateueh awaknyan peue-peue nyang ka jipeubuet ateueh ureuëng laén."
11 Óh lheueh nyan ureuëng nyang meupeukayan lineun nyan geugisa geujak meulapor ubak TUHAN, kheun gobnyan, "Bandum peurintah TUHAN ka teukeureuja."