## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 14

1 TUHAN meufeureuman ubak ulôn keuhai musém khueng nyang lumpah brat,
2 "Yehuda meuseudeh até banda-banda jihnyan karab maté. Ureuëng-ureuëng jihnyan habéh teuéh ateueh tanoh dan apoh apah. Yerusalem jikliek-kliek jilakée bantu.
3 Bubena peulayan di ureuëng kaya jiyue jak mita ié pat-pat nyang na; ubak mon jijak laju awaknyan teuma bubena ié ka habéh tho hana sapat na. Dan sôh kheueh ié lam calueng nyang awaknyan puwoe lom teuma. Deungon bimbang dan putôh asa awaknyan malée dan jitôb muka.
4 Ujeuen hana jitron dan tanoh ka tho ngon crah-crah; bubena na ureuëng tani ka jitôb muka sabab jihnyan lumpah that keucewa.
5 Neleueng ka hana le, sabab nyan nang rusa ka jiwéeh. Aneuëk nyang ban jipeulahé jitinggai disinan nibak padang beulantara.
6 Bak pucak gunong keuleudée kleut ka teudong teupana, mata jih layoh sabab naleueng hana sapat na; beulatang nyan meuhák-meuhák lagée asée srigala.
7 Umat Ulôn jiteumawök, 'TUHAN, bahpi desya kamoe jitudôh kamoe teuma neutulông kheueh kamoe lagée janji Droeneueh. Droeneueh ka kamoe tinggai meu ulang-ulang; bit-bit, kamoe meudesya that ubak Droeneueh.
8 Droeneueh sidroe harapan Israel hana le nyang laén, nyang peuseulamat kamoe nibak bala. Teuma pakon Droeneueh lagée ureuëng jamé di nanggroe kamoe, lagée sidroe musafe nyang piôh simalam laju jijak lom teuma?
9 Pakon Droeneueh lagée ureuëng bingong; lagée pahlawan nyang hana hase teutulông? Teuma, pasti Droeneueh na diteungoh kamoe, ya TUHAN! Kamoe nyoe umat Droeneueh, bék kheueh kamoe nyoe Droeneueh tinggai!' "
10 Keuhai bansa nyan TUHAN meufeureuman, "Ulôn hana harok ubak ureuëng-ureuëng nyan nyang galak that jipeuplueng droe nibak Ulôn, dan hánjitem jikuasa droe. Ulôn hana tuwoe ubak buet nyang salah nyang awaknyan peubuet, Ulôn kuhuköm awaknyan sabab desya nyang jipeubuet."
11 TUHAN meufeureuman ubak ulôn, "Bék talakée Ulôn mangat Lôn tulông awaknyan.
12 Bahpi awaknyan jipuasa, Ulôn teutab hana Lôn tem peue nyang jilakée tulông lé awaknyan; dan bahpi awaknyan jipeuseumah ubak Ulôn keureubeuen nyang teutot dan keureubeuen gandom, Ulôn teutab hana galak deungon awaknyan. Seubalek jih, Ulôn kupeuhabéh awaknyan deungon prang, deuk, dan bala peunyakét."
13 Laju ulôn peugah, "Ya TUHAN Nyang Mahamanyang, Droeneueh neuteupeue nabi-nabi ka geupeugah ubak rakyat bahwa hana prang atawa musém deuk, sabab Droeneueh ka neumeujanji bahwa di nanggroe nyoe sabe lam keuadaan damé."
14 Teuma TUHAN geujaweueb, "Nabi-nabi nyan ka jiba haba sulet ateueh nan Ulôn; Ulôn hana Lôn yue awaknyan, dan hana teuma Ulôn bri peurintah atawa Lôn peugah haba ubak awaknyan. Nyang deuh-deuh nyang ka lheueh awaknyan kalon nyang ji calitra lé awaknyan atranyan bukon bak Ulôn; awaknyan jiramai hai-hai nyang hana meuguna dan haba nyan jikarang lé awaknyan keudroe.
15 Awaknyan jipeugah ateueh nan Ulôn bahwa nanggroe nyoe hana le prang atawa musém deuk, padahai Ulôn hana Lôn yue awaknyan mangat jipeugah lagée nyan. Ulôn, TUHAN, Lôn peugah ubak gata, Yeremia, peue nyang Ulôn peubuet ateueh nabi-nabi nyang hana Ulôn kirém nyan. Ulôn kupeumaté awaknyan deungon prang dan musém deuk nyang luwa biasa.
16 Ureuëng-ureuëng nyang ka jiteurimong ramaian-ramaian awaknyan, ureuëng nyan pi Ulôn poh maté deungon cara nyang saban. Manyét awaknyan jigeulawa ateueh rot-rot raya di Yerusalem dan hana ureuëng nyang kubu awaknyan. Meunan kheueh naseb awaknyan dan aneuëk bino awaknyan. Teuma Lôn peujeuet awaknyan jirasa akibat buet nyang jeuhet nyang awaknyan peubuet keudroe."
17 TUHAN geuyue bak ulôn mangat lôn bri tée ubak umat Gobnyan keuhai seudeh lôn. Ulôn harôh lôn peugah lagée nyoe, "Bah kheueh ulôn mo ba-e hana piôh-piôh, uroe ngon malam ié mata ile hana reuda. Sabab bansa Lôn luka parah dan lumpah meudeurita.
18 Meunyoe Ulôn jak u padang, leumah Lôn kalon manyét-manyét teutiek-tiek akibat prang. Lam banda Ulôn kalon deurita, manusia-manusia karab maté akibat deuk nyang hana peunajoh. Nabi dan teungku imeum jipeubuet keuwajéban hana muphom peue nyang awaknyan peubuet."
19 TUHAN, Peu kheueh ka lheueh Yehuda neutulak hana nyang tinggai dan peunduduek Sion Droeneueh banci? Pakon kreueh that-that neuseupôt kamoe sampoe kamoe hana puléh le? Sia-sia mantong kamoe mita damé, hana meuguna kamoe meuharab bupuléh badan, sabab nyang na na kheueh keukerasan.
20 TUHAN, ubak Droeneueh mantong kamoe ka meudesya. Kamoe meungaku desya kamoe keudroe dan desya indatu kamoe.
21 Ingat kheueh ubak janji Droeneueh, bék kheueh kamoe neupeuhina; janji Droeneueh deungon kamoe bék kheueh neupeubateue. Yerusalem teumpat takhta Droeneueh nyang mulia, bék kheueh Droeneueh hina.
22 Dewa-dewa bansa-bansa hana hase jipeutron ujeuen u ateueh bumoe. Meunan cit deungon langét hana meuhase jipeutron ujeuen ngon kuasa jih keudroe. Droeneueh mantong kheueh harapan kamoe, ya TUHAN. Droeneueh nyang peubuet banmandum nyan sampoe teujadi.