## Ayub

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42

-Reset+

### Chapter 9

1 Teuma Nabi Ayub geujaweueb, "Beutôi, ulôn kuteupeue, tutoe haba droeneueh nyan hana salah. Teuma, panena mungken manusia jimeupeukara ngon Allah dan ji peutaloe teuma?
3 Nibak siribée boh teumanyong nyang geutanyong lé Po teu Allah, meusaboh pih hana hase jijaweueb lé manusia.
4 Po teu Allah nyan keubiet that áreh dan meukuasa; soe nyang hase meuteun jilawan Gobnyan?
5 Po teu Allah geupinah gunong hana jiteupeue lé manusia, laju geupeudugom ngon balék lé meureuka dan beungéh Gobnyan.
6 Po teu Allah geupeutreun geumpa sampoe bumoe beuguncang, dan taméh ngon tumpang donya meuhayak keudeh keunoe.
7 Po teu Allah jeuet geutam mata uroe bék jiteubiet watée beungoh, dan geutam bintang-bintang bék jiteubiet óh watée malam.
8 Geuleueng angkasa hana jibantu lé gob; geugiloe-giloe rhueng naga laôt.
9 Geupasang bintang-bintang seulatan di langet manyang, meunan cit bintang Peurahô, bintang Beulantik dan bintang Kartika.
10 Hana hase tapeuphom banmandum buet Gobnyan, hana hase taitong padubna le mujizat-mujizat Gobnyan.
11 Gobnyan geujak rot keu lôn, teuma hana deuh lé ulôn; Gobnyan geujak bak binéh ulôn, teuma hana nyata nibak ulôn.
12 Meunyoe Gobnyan geureupah, soe nyang jeuet tan Gobnyan? Atawa jijeuet tanyong ubak Gobnyan, 'Hei, peue tapeubuet nyan?'
13 Po teu Allah hana geuteun-teun meunyoe beungéh dan seu uem até Geuh; bubena peumbantu Rahab pih taklok ubak Gobnyan.
14 Lé sababnyan, pakriban ulôn hase lôn bantah Gobnyan? Deungon tutoe haba peue ulôn hase lôn jaweueb Gobnyan?
15 Bahpi ulôn hana meusalah, peue daya lôn, seulaén lôn lakée geunaséh ubak Po teu Allah sibagoe hakém lôn?
16 Meunyoe Gobnyan geujaweueb watée ulôn meuhôi, ulôn ragu, peu kheueh Gobnyan ka geudeungoe su ulôn?
17 Gobnyan geupeureumok ulôn lam angén badée, dan geutamah deurita ulôn hana alasan.
18 Hana geupeubiyeu ulôn tarék nafáh bahpi meusikeujab; teuma geupeupeunoh ulôn deungon nyang phet nyang paleng hebat.
19 Peu kheueh harôh na teunaga ulôn meusajan Gobnyan? Teuma kalon, padubna hebat teunaga Gobnyan! Seukira jih ubak Gobnyan ulôn sunyueng gugatan, soe nyang jeuet teuhôi Gobnyan ubak kantô mahkamah?
20 Ulôn seutia hana lôn peubuet desya, teuma babah ulôn jipeugah nyang laén; tieb-tieb tutoe haba nyang jipeuget lé bibi lôn, sang-sang jipeusalah droe lôn keudroe.
21 Ulôn hana meusalah, teuma ulôn hana lôn pakoe. Ulôn ka bosan udeb. Nibak ulôn hanale nyang peunteng; nyang salah dan nyang beutôi, saban mantong naseb jih: Po teu Allah teuma geupeubinasa bandua nyan.
23 Meunyoe ureuëng nyang hana meusalah maté hana teusangka-sangka, Po teu Allah geukém mantong.
24 Bumoe geujok lé Po teu Allah ubak ureuëng doraka, dan hakém-hakém ka geupeujeuet buta banmandum. Po teu allah geupeubuet banmandum nyoe, meunyoe bukon Gobnyan soe lom?
25 Uroe-uroe lôn jijak deungon bagaih, laju gadôh hana teurasa mangat.
26 Lagée peurahô teungoh plueng, udeb ulôn jijak deungon sigra, lagée cicém kleueng seumama meunan kheueh tajam jih, jisamba musoh jih.
27 Meunyoe ulôn keuneuk teuseungéh dan teukém geumbira, meunyoe ulôn cuba lôn peutuwoe banmandum deurita, teuma duka ulôn jiteuka lom, jipeulet ulôn; sabab ulôn teupeue, Po teu Allah teutab geupeusalah ulôn.
29 Héuh, meunyoe lagée nyan, peue that lôn pakoe?
30 Hana sabon nyang hase jipeugadôh desya lôn!
31 Po teu Allah geupeuseunom ulôn lam aden nyang kutoe, sampoe peukayan ulôn pi jianggab ulôn nyang paleng luwat.
32 Seukira jih Allah nyan manusia, ulôn hase lôn jaweueb Gobnyan; laju kamoe jak meuhadab ubak kantô mahkamah keu kamoe jak peuseuleusoe mandum nyang jeuet keu dakwa.
33 Teuma nibak kamoe hana jaksa nyang hase peusidang kamoe bandua.
34 Seumoga Po teu Allah geupiôh geuhuköm ulôn dan geupeujiôh dahsyat Gobnyan nibak ulôn.
35 Ulôn hana takôt ubak Gobnyan dan ulôn peugah haba jinoenyoe, sabab ulôn kuturi até lôn keudroe.