## Nabi Yesaya

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66

-Reset+

### Chapter 38

1 Watée nyan Hizkia teungoh keunong deumam laju rhot bak sakét dan rab meuninggai donya. Nabi Yesaya bin Amos, geujak meurumpok ngon gobnyan sira geupeugah, "TUHAN meufeureuman Teungku Amphon geuyue peubéeréeh banmandum urosan, sabab Teungku Amphon hana harapan puléh. Hana treb le Teungku Amphon meuninggai donya."
2 Hizkia laju geupaleng ubak bintéh beuton, laju geumeudoá,
3 "TUHAN, ingat kheueh bahwa ulôn nyoe ka lôn meungabdi ubak Droeneueh deungon seutia dan até nyang jujoe. Ulôn sabe lôn useuha lôn seutôt keuheundak Droeneueh." Laju Hizkia geumo meuweueh-weueh.
4 Óh ka leupah Yesaya geujak, TUHAN geuyue gobnyan
5 mangat geugisa ubak Hizkia dan peugah laju peusan nyoe, "Ulôn, TUHAN, Po teu Allah nyang jiseumah lé Nabi Daud indatu gata. Ka Ulôn deungoe doá gata dan ka Lôn ngieng ié mata gata. Ulôn keuneuk tamah umu gata limong blaih thon teuk.
6 Gata dan banda Yerusalem Ulôn peuleuh nibak raja Asyur. Banda nyoe teutab Ulôn lindong."
7 Geujaweueb lé Yesaya, "Nyoe kheueh tanda nyang geubri lé TUHAN ubak Teungku Amphon nyang bahwa Gobnyan geupeuteupat janji Geuh.
8 Nibak sinunyök jaröm jeuem mata uroe meuneugét Raja Ahas, TUHAN geupeugöt bubayang jih nyan teusuröt siploh boh gareh." Dan jisurot kheueh bubayang nyan siploh boh gareh.
9 Óh lheueh Hizkia puléh, laju gobnyan geutuléh ca-e pujian nyang lagée nyoe:
10 "Ulôn peugah, bansiteungoh umu ulôn harôh lôn jak, jak peuhabéh udeb lôn nyang mantong tinggai ubak donya ureuëng maté.
11 Ulôn peugah, ulôn hana le lôn ngieng TUHAN di ateueh bumoe, atawa lôn kalon manusia ateueh donya nyoe.
12 Nyawöng lôn putôh, dan trok kheueh ajai ulôn, lagée khimah ureuëng meurabe nyang teureuloh; lagée ija nyang teuköh nibak alat teutenun; lôn pike Po teu Allah geupeuhabéh masa udeb lôn.
13 Simalam beungoh ulôn kliek-kliek sabab sakét, lagée jih tuleueng ulôn nyoe jipeureumok lé saboh singa; lôn pike Po teu Allah geupeuhabéh masa udeb lôn.
14 Su ulôn seumaken paro dan leumoh, lagée cicém leuek ulôn nyoe apoh apah. Mata ulôn hék sabab hana lôn piôh lôn tangah u langét, TUHAN, neupeulheueh kheueh ulôn nibak keususahan nyoe.
15 Peue nyang jeuet ulôn peugah? Nyoe na kheueh buet TUHAN; ulôn hana jeuet lôn éh sabab lôn seudeh.
16 Ya TUHAN, neubri kheueh keu-ulôn udeb deungon haba dan buet Droeneueh, bah kheueh lôn nyoe udeb keu Droeneueh mantong.
17 Peudeh ulôn nyoe beumeu ubah jeuet keu teuntraman, Droeneueh peuseulamat ulôn nibak bahya; desya-desya ulôn ka Droeneueh peu amphon bube nyang na.
18 Di álam mawöt hana nyang pujoe Droeneueh, ureuëng maté hana meuteumé jiharab keuseutiaan Droeneueh.
19 Teuma ureuëng udeb nyang pujoe Droeneueh, lagée nyang ulôn peubuet nibak uroe nyoe. Ureuëng syiek-syiek geucalitra ubak aneuëk geuh padub na seutia jih Droeneueh, ya TUHAN.
20 TUHAN, Droeneueh ka neupeupuléh ulôn, teuma kamoe meuca-e kamoe pujoe Baét Droeneueh deungon cara kamoe peutek keucapi, sipanyang udeb kamoe."
21 Lé Yesaya laju geuyue ubak gob mangat jiramah boh ara laju geuyue siliek ubak cumuet Hizkia mangat puléh.
22 Raja Hizkia geutanyong, "Peu kheueh tanda jih bahwa TUHAN geupeupuléh ulôn dan bahwa ulôn jeuet lôn jak u Baét TUHAN lom?"