## 1 Samuel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31

-Reset+

### Chapter 29

1 Ureuëng Filistin laju jipeusapat banmandum tantra jih di Afek, seudangkan ureuëng Israel jipeudong khimah jih tô ngon mata ié di Pantôn Yizreel.
2 Ban limong droe raja Filistin laju geumaju dan geudong meuriti deungon keusatuan-keusatuan nyang maséng-maséng pasokan nyan na sireutoih dan siribée droe; seudangkan Nabi Daud dan aneuëk buah gobnyan geumeubaréh teuma dilikot to ngon raja Akhis.
3 Bubena panglima ureuëng Filistin ban jikalon awaknyan laju jitanyong, "Peubuet keunoe ureuëng-ureuëng Ibrani nyoe?" Geujaweueb lé Akhis, "Nyoe Nabi Daud, beukaih peungawai Raja Saul di nanggroe Israel. Jihnyoe ka treb tinggai nibak ulôn. Watée phon jihnyan jijak ubak ulôn sampoe án uroenyoe, gohlom na ulôn teumé jihnyan jipeubuet salah."
4 Teuma bubena panglima Filistin nyan beungéh keu Akhis sira jipeugah ubak gobnyan, "Neuyue laju ureuëng nyan jijak woe u banda nyang ka neubri ubak jih nyan. Jihnyan hana jeuet jimuprang meusigoe deungon geutanyoe; pat tateupeue jihnyan jikianat keu geutanyoe watée geutanyoe teungoh tamuprang. Peu kheueh nyoe bukon saboh keuseumpatan nyang paleng gét bak jih keu jicok até raja jih deungon jalan jipoh maté banmandum aneuëk buah geutanyoe?
5 Gobnyan Nabi Daud, keu jihnyan kheueh bubena ureuëng inong yoh watée ilée jimeuca-e ngon jimeunyanyo sira jimeulikak ngon jimeunari nyang jipeugah lagée nyoe, 'Saul ka jipoh maté meuribée-ribée musoh, teuma Nabi Daud meuploh-ploh ribée.' "
6 Laju Akhis jihôi Nabi Daud dan jipeugah ubak gobnyan, "Ulôn peucaya deumi TUHAN nyang udeb, bahwa gata seutia ubak ulôn. Ulôn galak meunyoe gata sabe na disampeng ulôn bak watée ulôn muprang nyoe. Sabab yohphon gata tateuka ubak ulôn sampoe án nibak uroenyoe, mubacut pih hana lôn teumé gata na meusalah. Teuma raja-raja nyang laén nyan hana jigalak keu gata.
7 Sabab nyan tajakwoe kheueh deungon seulamat, dan bék kheueh tapeubuet sapeue nyang hase jipeuteuka beungéh lé awaknyan."
8 Geujaweueb lé Nabi Daud, "Peu kheueh buet nyang salah nyang ka ulôn peubuet hai Teungku Amphon? Meunyoe lagée Teungku Amphon peugah nyan, Teungku Amphon hana neuteumeu meubacut pih buet nyang salah nibak ulôn yohphon that ulôn layani Teungku Amphon sampoe nibak uroe nyoe, pakon teuma ulôn hana neubri lôn jakmuprang mangat lônjak lawan musoh Teungku Amphon?"
9 Geujaweueb lé Akhis, "Gata tateupeue bahwa gata ulôn anggab seutia ban lagée Malaikat Po teu Allah. Teuma banmandum panglima nyan ka jipeuputôh bahwa gata hana jeuet tajak muprang meusajan-sajan deungon kamoe.
10 Lé sabab nyan, hai Nabi Daud, singoh beungoh gata banmandum nyang ka tatinggai Raja Saul dan tajak ubak ulôn, harôh gata beudôh ban suboh that dan tabeurangkat laju deungon sigra sigohlom mata uroe jiteubiet."
11 Lé sababnyan, ban singoh beungoh mantong reuneu-reuneu, geubeurangkat kheueh Nabi Daud dan aneuëk buah gobnyan geujakwoe u nanggroe Filistin, seudangkan tantra Filistin nyan jibeurangkat teuma u Yizreel.