## Ayub

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42

-Reset+

### Chapter 7

1 Manusia nyan lagée teupaksa meujuang; udeb jih brat lagée udeb sidroe ureuëng tung upah;
2 lagée namiet nyang rindu ubak teumpat meulindong; lagée buruh nyang jipreh gaji.
3 Habéh buleuen meugantoe buleuen udeb lôn hana tujuan; habéh malam meugantoe malam até ulôn peunoh keuseudehan.
4 Watée ulôn jak éh, malam meureuntang panyang; ulôn meucen that ubak reuneue, hana hase ulôn éh ngon teunang.
5 Tuboh ulôn peunoh ngon glang dan krak darah; kulét lôn luka dan jipeuteubiet danoh.
6 Udeb lôn nyang hana harapan nyan jijak laju ubak keuneulheueh, leubeh tajam nibak tumpeuen jijak peurahô jih.
7 Ingat kheueh, ya Allah, udeb lôn na kheueh nafáh nyang teuyueb; bahgia lôn gadôh, hana tinggai beukaih.
8 Jinoe Droeneueh neukalon ulôn -- teuma nyan hana treb. Meunyoe teuma ulôn Droeneueh mita, teuma ulôn ka hanale.
9 Lagée awan nyang reudôk dan laju gadôh, manusia pi maté, hana teuma jiwoe le. Banmandum ureuëng nyang ka lheueh jituri gobnyan, tuwoe ubak gobnyan dan hanale jiingat gobnyan.
11 Lé sababnyan ulôn hana jeuet lôn seungab droe! Rasa peudeh dan phet ulôn hana hase lôn peuseungab. Ulôn harôh lôn peugah haba, dan lôn peugah mandum asoe até lôn.
12 Pakon ulôn nyoe teutab Droeneueh kawai dan Droeneueh jaga? Peu kheueh ulôn nyoe naga laôt nyang meubahya?
13 Ulôn ku éh dan lôn ujoe peulheueh hek; ulôn mita nyang phui keu até ulôn nyang gundah gulana.
14 Teuma Droeneueh peutakot ulôn deungon lumpo; Droeneueh peuteuka lumpo brok dan khayalan.
15 Lé sababnyan ulôn leubeh galak jiceukiek laju maté nibak udeb deungon tuboh nyang peunoh deurita nyoe.
16 Ulôn hek dan bosan udeb; ulôn meuheuet that keu maté! Peubiyeu mantong ulôn sabab udeb ulôn hana meuguna.
17 Pakon manusia meunan that peunteng nibak Droeneueh? Pakon buet-buet jih Droeneueh kalon sabe?
18 Droeneueh seulidék jihnyan tieb-tieb beungoh, dan tieb-tieb watée jihnyan Droeneueh ujoe.
19 Pajan kheueh Droeneueh neupaleng nibak ulôn, sampoe hase ulôn úet ié ludah lôn?
20 Hei Tukang keumiet lôn, peu kheueh rugoe Droeneueh sabab lé desya lôn? Pakon Droeneueh peuguna ulôn sibagoe sinakat aneuk panah Droeneueh? Peue ka geuhon that ulôn nyoe jeuet keu beuban Droeneueh?
21 Peu kheueh hana hase Droeneueh neupeu amphon desya lôn? Peu kheueh hana mungken Droeneueh sampôh salah ulôn? Hana treble ulôn ka teu éh dalam jrat, dan meunyoe Droeneueh mita ulôn, ulôn hana meuteumé."