## Yehezkiel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48

-Reset+

### Chapter 26

1 Bak tanggai sa buleuen teuteuntée bak thon keu siblaih masa kamoe teuböih, TUHAN meufeureuman ubak ulôn, kheun Gobnyan,
2 "He manusia fana, peunduduek Tirus ka meusurak-surak sira jipeugah, 'Yerusalem ka hanco! Meugah banda nyan lamhai meuniaga ka hana le! Banda nyan ka hana jeuet le keusiteru tanyoe!' "
3 TUHAN Nyang Mahamanyang meufeureuman, "Ulôn nyoe musoh gata, he Tirus! Ulôn Lôn ba bansa nyang le mangat jijak prang gata, dan awaknyan teuka lagée umbak ié di laôt.
4 Awaknyan jipeuhanco bintéh-bintéh beuton gata dan jipeureubah bubena meunara gata. Bandum tanoh nyang na disinan Lôn sampôh akhéji nyang tinggai na kheueh sianeuk batée tho di teungoh laôt.
5 Bubena neulayan jiadée jeue ateueh batée nyan. Ulôn TUHAN Nyang Mahamanyang ka Lôn peugah haba. Tirus teuma jeuet keu uempeun lé bansa-bansa nyang le.
6 Awaknyan jireupah dan jipoh maté bube nyang na peunduduek di banda-banda ateueh tanoh darat Tirus. Dan barô kheueh jiteupeue lé peunduduek Tirus bahwa Ulôn kheueh TUHAN."
7 TUHAN Nyang Mahamanyang meufeureuman, "Ulôn kuba Raja Nebukadnezar di nanggroe Babel mangat jijak prang gata, he Tirus. Raja nyang paleng teuga nyan teuka rot utara deungon tantra nyang raya, deungon guda nyang le dan geuritan-geuritan prang meunan cit pasokan meuguda.
8 Bubena peunduduek di sigala banda nyang na ateueh tanoh darat teupoh maté watée muprang nyan. Musoh jikueh lueng-lueng teumpat meuteun, jiseubée bubena beuton meugunong-gunong dan jisuôn peurisai-peurisai raya nyang jipeuguna lé awaknyan keu jilawan gata.
9 Awaknyan jitulak bintéh-bintéh timbok gata deungon alat tulak dan jipeuhanco bubena meunara gata deungon bak-bak beuso.
10 Guda-guda awaknyan jai that-that, sampoe óh jibot langkah jipeupo abée habéh teutôb ateueh-ateueh gata. Su meugrum-grum pasokan meuguda nyang jitarek geuritan jiba bahan beukai dan geuritan prang meugeunta bak bintéh-bintéh beuton gata watée awaknyan jiliwat rot babah-babah pintoe geureubang nyang jitamong lam banda nyang ka jeuet keu rungka-rungka nyan.
11 Pasokan meuguda nyan jiseureubu di jalan-jalan gata dan jipeumaté peunduduek gata deungon peudeueng awaknyan keudroe. Tugu-tugu gata nyang meugah dan kong nyan jireuloh.
12 Musoh-musoh gata nyan jireupah bandum keukayaan dan barang meukat gata. Awaknyan jipeuhanco beuton-beuton gata dan jireuloh banmandum rumoh-rumoh gata nyang meuwáh. Óh lheueh jireuloh awaknyan jicok batée-batée jih, papeuen-papeuen dan tanoh jih, laju jigeulawa lam laôt.
13 Ulôn kupeuseungab bandum ca-e-ca-e gata dan musik keucapi gata.
14 Nyang na Ulôn tinggai na kheueh si aneuk batée nyang tandus, teumpat ureuëng neulayan jiadée jeue-jeue jih. Banda nyan hana teupeudong le. Ulôn, TUHAN Nyang Mahamanyang ka Lôn peugah haba."
15 TUHAN Nyang Mahamanyang geupeugah ubak banda Tirus, "Peunduduek daerah panté yo ngon teumakot watée jideungoe su gata kliek nyang ka taloe dan su peudeh ngon sakét ureuëng-ureuëng nyang teungoh jicang dan jikoh takue.
16 Teukalon naseb gata nyan, raja-raja nyang na bak binéh laôt jibeudôh ateueh takhta, sira jisuet bajée keurajeuen dan bajée awaknyan nyang meukasab, laju jiduek ngon badan yo nibak tanoh. Awaknyan lumpah teumakot meubacutpih hana teunang.
17 Óh lheuehnyan awaknyan jibaca ca-e peutron lam jrat lagéenyoe keu gata: Ka kheueh habéh hanco banda nyang teupujoe! Bandum kapai nyang na disinan habéh teusampôh lam laôt raya. Peunduduek disinan nyang awaiphon meukuasa lam laôt habéh teumakot dumna ureuëng panté.
18 Jinoe, bak uroe gata jipeutaloe, bubena peunduduek pulo habéh yo meugeunta. Teukeujot kheueh awaknyan banmandum watée jingieng gata hanco nyang hana teukira."
19 TUHAN Nyang Mahamanyang meufeureuman, "Ulôn peujeuet gata seungue ngon seungab lagée banda nyang hana peunduduek. Ulôn kupeulam gata ngon ié nibak tuwie laôt raya.
20 Laju gata Lôn kirém lam donya ureuëng maté mangat meusaho ngon ureuëng-ureuëng jamén ilée. Lôn peubiyeu gata tinggai teutab lam donya ureuëng maté nyan, di teungoh rungka-rungka abadi, meusapat-sapat ngon ureuëng maté. Dan tanoh gata hana le ureuëng duek, dan gata hana teukira lamkawan ureuëng udeb.
21 Gata Lôn peujeuet cuntoh nyang lumpah gli dan teumakot, dan nyan kheueh keuneulheuh riwayat gata. Ureuëng ramé jimita gata, teuma gata hana meurumpok. Ulôn TUHAN Nyang Mahamanyang ka Lôn peugah haba."