## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 9

1 Keubit gét that meunyoe lam ulée lôn peunoh deungon ié lagée lam mon, dan mata lôn lagée mata ié nyang hana putôh-putôh ji teubiet ié! Teuma ulôn hase lôn mo ba-e uroe ngon malam, lôn peuba-e ureuëng-ureuëng nyang saboh bansa deungon lôn nyang ka jipoh lé lawan.
2 Meunyoe di padang pasi hase lôn teumé teumpat meudom keu ureuëng nyang teungoh jijak jiôh! Teuma ulôn kutinggai bansa lôn, dan lôn jak keudeh mangat jiôh nibak awaknyan. Awaknyan ka jikhianat banmandum nyan, saboh kawan ureuëng nyang hana seutia,
3 dan sabe lam siab keuji meusulet. Bansaboh nanggroe, nyang beuna hana meukuasa, teuma nyang hana jujoe nyan nyang meuraja lela.
4 Keu rakan, soe mantong ureuëng harôh waspada dan syedara droepi hana jeuet teupeucaya. Sabab, lagée Nabi Yakub meunan kheueh deungon awaknyan, maséng-maséng jipeungét syedara jih. Soe mantong ureuëng jijak ho nyang galak keujijakba fiteunah dan haba dusta.
5 Banmandum saléng teumipée, hana nyang jujoe bak peugah haba. Babah awaknyan ka lazem jipeugah nyang sulet, awaknyan hana hase jitinggai desya nyang ka na. Keukeujaman deumi keukeujaman, teumipée deumi teumipée hana putôh-putôh jipeubuet lé awaknyan, awaknyan meubacut pih hana jiteurimong TUHAN.
7 Sabab nyan TUHAN Nyang Mahakuasa geupeugah, "Lagée beuso, umat Ulôn Lôn ujoe mangat awaknyan jeuet keumurni. Peue lom nyang jeuet Ulôn peubuet keu umat Lôn nyang ka jipeubuet buet nyang jeuhet?
8 Tutoe haba awaknyan lumpah that meubahya, hase jipeumaté lagée aneuk panah nyang meubisa. Tutoe-tutoe haba awaknyan sulet mandum. Nariet awaknyan maméh ngon meunarek, teuma nyang sikeubit jih awaknyan jipasang taloe taron.
9 Ék kheueh nyoe ateueh bansa nyang lagée nyoe hana Lôn peurhot huköman nyang paih? Ulôn balaih buet-buet awaknyan; Ulôn, TUHAN, ka Lôn peugah haba!"
10 Ulôn, Yeremia lôn peugah, "Ulôn keuneuk mo meuba-e dan meukabông sabab blang naleueng di guron dan di gunong-gunong nyang ka tho kreng dan hana jijak lé gob. Su beulatang peulara hana teudeungoe le, cicém-cicém dan beulatang-beulatang nyang laén pih ka habéh jiplueng sapan sapa."
11 TUHAN ulôn geupeugah, "Yerusalem Lôn peujeuet keu rungka-rungka teumpat jimusöm asée uteuen. Banda-banda Yehuda jeuet keuseungue, teumpat nyang hana le ureuëng tinggai."
12 Laju ulôn tanyong, "TUHAN, pakon nanggroe nyoe neupeubiyeu tho kreng lagée padang pasi sampoe hana ureuëng nyang na jak rot nyan? Peu kheueh na nyang leubeh carông keu jimuphom banmandum nyoe? Ubak soe kheueh nyang jeuet ulôn bri peunjeulasan mangat jihnyan hase jipeusampoe ubak ureuëng laén?"
13 Geujaweueb lé TUHAN, "Nyan teujadi sabab umat Lôn hana le jipakoe keu ajaran-ajaran nyang ka Ulôn bri ubak jihnyan. Awaknyan hana taát ubak Ulôn, dan han jitem turot ubak peue nyang Ulôn peurintah.
14 Awaknyan kreueh that ulée dan jiseumah beurala-beurala Baal lagée nyang ka jipeurunoe lé indatu awaknyan.
15 Sabab nyan, deungoe kheueh peue nyang Ulôn, TUHAN Nyang Mahakuasa, Allah Israel, Lôn peubuet: keu umat Lôn Lôn bri seunaman nyang lumpah phet watée jipajoh dan racön mangat jijieb.
16 Awaknyan Lôn tabu lamkawan bansa-bansa nyang laén nyang hana jituri lé awaknyan meunan cit lé indatu awaknyan. Hana putôh-putôh Ulôn kirém keu awaknyan sipa-i-sipa-i nyang jijak prang awaknyan dan Ulôn peubinasa awaknyan sampoe án habéh."
17 TUHAN Nyang Mahakuasa meufeureuman ubak umat Gobnyan, "Tangieng kheueh peue nyang teungoh teujadi di nanggroe nyoe, dan beubagaih kheueh tajak tawök ureuëng meuba-e. Tayue kheueh awaknyan beujijak keunoe dan tayue meuca-e laju lagu meudukacita."
18 Ureuëng Yehuda jipeugah, "Neuyue laju awaknyan beubagaih jimeuca-e, lagu meukabông keu geutanyoe banmandum, mangat ié mata geutanyoe meuleng-leng ro nibak bibi."
19 Di Sion na teudeungoe su ureuëng mo ba-e, "Geutanyoe binasa dan lumpah brat jipeumalée. Nanggroe geutanyoe deungon brat até tanyoe tinggai disinoe, dan rumoh-rumoh geutanyoe habéh hanco pangpo hánmeuho saho."
20 Ulôn peugah, "Deungoe kheueh tutoe haba TUHAN, he ureuëng inong banmandum! Keu aneuëk-aneuëk dara gata tapeuruno laju ca-e mo ba-e, keu rakan-rakan gata ca-e dukacita.
21 Mawöt ka jitamong rot peuradeuen, ka jitamong lam meuligoe; laju jiteugöm aneuëk-aneuëk miet nyang na bak rot dan ureuëng-ureuëng muda nyang na lam blang raya.
22 Manyét-manyét ka reubah meulampa di jeueb-jeueb sagoe lagée broh-broh nyang meutabu di ateueh tanoh; lagée gandom nyang ka teukôh laju jitinggai hana jihiro dan hana le jipeusapat lom teuma. Nyan kheueh Peusan TUHAN nyang harôh ulôn peusampoe."
23 TUHAN meufeureuman, "Ureuëng áref hana jeuet bangga sabab keubijaksanaan jihnyan, ureuëng teuga sabab teunaga jihnyan, dan ureuëng kaya sabab hareuta jihnyan.
24 Soe nyang keuneuk meubangga keuhai sapeue-peue, harôh kheueh jimeubangga bahwa jih jituri dan jimuphom Ulôn; bahwa jihnyan jiteupeue Ulôn na gaséh keu siumu masa, dan Ulôn peudong huköm dan keuadelan di ateueh rhueng donya. Banmandum nyan keubit that galak até Ulôn. Ulôn, TUHAN, nyang peugah hainyan."
25 TUHAN meufeureuman, "Teuma trok watéejih Ulôn huköm ureuëng nanggroe Meusé, Yehuda, Edom, Amon, Moab, dan peunduduek padang pasi nyang jigunteng paneuk ôk gobnyan. Awaknyan banmandum teupeukatan saban lagée ureuëng Israel, teuma bah kheueh awaknyan meunan cit deungon bansa Israel jipeusaneut saban cit lagée ureuëng-ureuëng nyang hana meukatan, sabab awaknyan hana jitaát ubak peujanjian nyang teupeulambang nibak meukatan nyan."