## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 22

1 TUHAN geuyuejak ulôn ubak meuligoe raja Yehuda, keuturonan Nabi Daud, mangat lôn jak peutrok feureuman TUHAN keu raja, dan ubak banmandum peugawée raja nyan, meunan cit banmandum peunduduek Yerusalem. Nyoe kheueh haba TUHAN keu awaknyan,
3 "Tapeubuet kheueh nyang ade dan jujoe. Tapeu lheueh kheueh ureuëng nyang jipraih ngon jitindéeh nibak keukuasaan ureuëng nyang praih ngon nyang tindéeh nyan. Bék tapeubuet nyang jeuhet ateueh ureuëng aséng, aneuëk yatém ngon meuntui, atawa inong balée. Bék kheueh tapoh maté ureuëng nyang hana meusalah nibak teumpat nyoe.
4 Meunyoe gata bit-bit tapeujak banmandum peue-peue nyang Ulôn peurintah nyan, teuma raja-raja nyang mat peurintah lagée Nabi Daud geutamong bak pintoe-pintoe geureubang meuligoe nyoe. Awaknyan meusajan deungon bubena peugawée dan rakyat jiduek ateueh geuritan dan ateueh guda.
5 Teuma meunyoe gata hana tataát ubak peue-peue nyang Ulôn peurintah, Ulôn meusumpah bahwa meuligoe nyoe jeuet keu rungka. Ulôn, TUHAN, ka Lôn peugah haba.
6 Nibak Ulôn meuligoe raja Yehuda lagak that, saban lagak jih lagée tanoh Gilead dan gunong-gunong Libanon; teuma teumpat nyan Lôn peujeuet lagée padang pasi nyang hana jiduek lé manusia.
7 Teuma Lôn kirém ureuëng laén jijak peuhanco banmandum nyan. Awaknyan teuma jiba patoe, dan jireuloh banmandum taméh-taméh jih nyang lagak nyang teupeugot nibak bak kayée ceumara Libanon. Laju atra nyan lé awaknyan jirhom lam apui.
8 Óh lheueh nyan jai that ureuëng aséng jijak rot nyan dan geuteumanyong sabe keudroe-droe jih pakon, Ulôn, TUHAN, ka meucok tendakan lagée nyan ateueh banda nyang lagak nyan.
9 Lé ureuëng laén bandum jijaweueb bahwa banmandum nyan teujadi sabab gata ka taiengkeue peujanjian gata deungon Ulôn, Po teu Allah gata, dan ka taseumah dan meu iébadat ubak ilah-ilah nyang laén."
10 He ureuëng Yehuda, bék meuduka sabab Raja Yosia nyang maté. Tapeuba-e kheueh keu Yoahas aneuëk jihnyan nyang agam sabab jihnyan ka jiba jiôh dan hana jipeuwoe le. Tanoh tumpah darah jihnyan hana jikalon le.
11 Keuhai Yoahas, bin Yosia nyan, nyang jeuet keu raja Yehuda keugeunantoe ureuëng syiek jih, TUHAN meufeureuman lagée nyoe, "Jihnyan ka jijak disinoe, dan hana geugisa le.
12 Jihnyan meuninggai di teumpat nyang teuböih, dan hana jingieng le nanggroe nyoe."
13 Ceulaka kheueh nyang jipeudong rumoh jihnyan deungon hana keuadelan, dan jipeuluwah rumoh nyan deungon hana jujoe. Ceulaka kheueh jihnyan nyang jiyue gob mubuet hana jijok upah.
14 Ceulaka cit teuma ureuëng nyang peugah, "Teuma lôn peudong meuligoe nyang raya deungon bilek-bilek nyang luwah di tingkat ateueh," laju bak meuligoe nyan jipeugot peuradeuen deungon bingkée nibak kayée ceumara Libanon, dan jicet mirah teuma.
15 Deungoe kheueh he Raja Yoyakim! Meunyoe gata tapeudong meuligoe ngon kayée ceumara Libanon nyang paleng gét, peu kheueh nyan sibagoe bukeuti bahwa gata raja nyang leubeh gét nibak raja-raja laén? Cuba ingat ubak ureuëng syiek gata: Gobnyan geurasa udeb nyang bahgia dan meuhase lam peue mantong useuha jih, sabab jihnyan sabe teupat dan jujoe dan jipeusidang peukara nyang gasien deungon ade. Lagée nyan kheueh seuharôh jih buet ureuëng nyang jituri ubak TUHAN.
17 Teuma gata, Yoyakim, laén. Gata nyang tamita keu untôngan pribadi. Gata tapoh maté ureuëng nyang hana meusalah, dan tatindéeh rakyat gata deungon keujam.
18 Sabab nyan keuhai Yoyakim raja Yehuda, bin Yosia, TUHAN meufeureuman lagée nyoe, "Maté jihnyan hana jipeumo ba-e; hana nyang peugah, 'Aduh, rakan lôn, aduh.' Hana nyang meuduka atawa jitawök, 'Wéueh that teungku amphon!'
19 Yoyakim jihue dan jigeulawa u luwa pintoe geureubang Yerusalem, lagée nyang jipeubuet lé ureuëng laén keu bangke keuleudée."
20 TUHAN meufeureuman, "He peunduduek Yerusalem, tajak kheueh laju u Libanon dan u Basan, dan meudumpék kheueh disinan. Gata tawök kheueh bak gunong-gunong Moab, sabab banmandum sikutu gata ka teupeutaloe.
21 Ulôn ka Lôn peugah haba ubak gata watée keuadaan gata gét, teuma gata hana tatem deungoe. Keubit meunan kheueh peurangoe ngon pi-e gata phon yoh ilée sampoe án jinoe; hántom na tatem taát ubak Ulôn.
22 Lé sabab nyan, bubena peumimpén gata gadôh lagée abée jiyueb lé angén. Sikutu-sikutu gata teuba lagée tawanan, dan banda gata jipeuhina ngon jipeumalée sabab buet gata nyang jeuhet.
23 Gata tinggai deungon aman sabab jikeulileng lé taméh-taméh bak kayée ceumara Libanon, teuma singoh, meunyoe gata rhot bak sakét, gata meudeurita lagée ureuëng inong peulahé aneuëk."
24 TUHAN meufeureuman ubak Raja Yoyakhin, bin Yoyakim raja Yehuda, "Deumi Ulôn, Allah nyang udeb, Ulôn peuteugaih bahpi gata nibak Ulôn lagée euncien meupatri nibak jaroe uneuen Lôn, teuma gata Lôn cabot
25 dan Ulôn jôk ubak ureuëng-ureuëng nyang gata takot dan nyang keuneuk poh maté gata. Gata Lôn jôk ubak Nebukadnezar raja Babel, meusajan deungon aneuëk buah gobnyan.
26 Gata dan ma gata Lôn use dan Ulôn böih u nanggroe nyang kon tanoh ié gata, dan disinan gata maté.
27 Gata keubit that tarindu ubak nanggroe nyoe, teuma gata hana tagisa."
28 Ulôn Yeremia lôn peugah, "Peu kheueh Raja Yoyakhin ka jeuet lagée beulangöng beukah nyang teuböih dan hana jigalak le? Nyang kheueh sabab jih jihnyan dan aneuëk-aneuëk jihnyan geu use dan geuböih u nanggroe nyang aséng nibak awaknyan?"
29 Wahe nanggroe lôn, deungoe kheueh peue nyang geupeugah lé TUHAN,
30 "Ureuëng nyang ka geupeuteuntée gadôh aneuëk-aneuëk jihnyan dan sabe gagal lam udeb jih. Nibak keuturonan jihnyan hana nyang meuhase jimat peurintah di Yehuda sibagoe raja keuturonan Nabi Daud. Ulôn, TUHAN, ka Lôn peugah haba."