## Ester

Chapter: 1 2 3 4 5 6 7 8 9 10

-Reset+

### Chapter 2

1 Na padub watée teuma óh lheuehnyan, bahpi raja ka hana beungéh le, gobnyan teutab mantong geupike buet Ratu Wasti dan tindakan nyang ka teucok ateueh jihnyan.
2 Sabab nyan peunaseuhat-peunaseuhat nyang paleng krab deungon raja laju jijok usui nyang lagée nyoe, "Nyang sigét jih tamita mantong aneuëk dara nyang lagak keu peurumoh Teungku Amphon.
3 Bah kheueh Teungku Amphon neu angkat peugawée-peugawée nibak banmandum propinsi lam keurajeuen nyoe mangat teumita aneuëk dara nyang lagak-lagak lom ceudah rupa lheuehnyan jiba laju ubak meuligoe inong di Susan nyoe. Hegai, peujabat khusos nyang jeuet keu ulée rumoh tangga meuligoe ureuëng inong, nyang uroih awaknyan dan gobnyan teuma nyang uroih ureuëng inong nyan mangat jeuet ceudah rupa.
4 Óh lheuehnyan, bah kheueh Teungku Amphon neupiléh toh aneuëk dara nyang lagak meunurot Teungku Amphon keu neucok keu ureuëng binoe, dan neupeujeuet jihnyan keugeunantoe Ratu Wasti." Raja situju that-that naseuhat nyan dan laju geupeubuet hai nyang lagée nyan.
5 Di banda Susan nyan na tinggai sidroe ureuëng Yahudi nyang nan gobnyan Mordekhai bin Yair. Gobnyan keuturonan Kis dan Simei nibak sukée Benyamin.
6 Mordekhai ka teuteuen yoh watée banda Yerusalem geupeutaloe lé Nebukadnezar, raja Babel. Mordekhai teuböih u Babel meusigoe deungon Yoyakin, raja Yehuda, dan le lom tawanan nyang laén.
7 Gobnyan na syedara karông, sidroe aneuëk dara nyang paleng ceudah rupa, deungon tuboh nyang meusigak, nyang teuhôi nan Ester, nan Ibrani geuh na kheueh Hadasa. Ureuëng syiek Ester ka meuninggai donya dan gobnyan geucok keu aneuëk angkat lé Mordekhai dan geupeulara sibagoe aneuëk droe geuh.
8 Óh lheueh peurintah raja teupeumaklum ubak mandum rakyat nanggroe, jai that-that aneuëk dara nyang meusapat di Susan meunan cit deungon Ester na lamkawan aneuëk-aneuëk dara nyan. Ester pih geuba laju ubak meuligoe raja dan geupeucaya ubak Hegai nyang jeuet keu ulée rumoh tangga meuligoe ureuëng inong.
9 Hegai hireuen that geungieng Ester dan gobnyan pih galak lumpah na keu aneuëk dara nyan. Deungon reujang that aneuëk dara nyan geupeungui ngon meubagoe alat-alat peuceudah rupa meunan cit deungon peunajoh nyang khusos teuma. Ester geupinah laju ubak bagian nyang paleng lagak didalam meuligoe nyan dan na teuma tujoh droe aneuëk dara nyang paleng carông ngon malem geubri tugaih mangat jijaga ngon ji useuha aneuëk dara nyan.
10 Ateueh naseuhat Mordekhai, Ester hana geubri tée bahwa gobnyan na kheueh sidroe ureuëng Yahudi.
11 Tieb-tieb uroe Mordekhai geujak-jak dikeue meuligoe ureuëng inong nyan keu geujak tanyong keuadaan Ester dan peue nyang teujadi ateueh aneuëk nyan.
12 Meunurot peuratoran, banmandum ureuëng inong teurawat keu teupeuceudah rupa na sithon treb jih: nam buleuen deungon minyéuk nyang teujampu deungon keumeunyan, dan nam buleuen nyang teuma óh lheuehnyan deungon minyéuk mangat bée nyang meubagoe rupa nyang ka teujampu. Óh lheueh nyan, tieb-tieb aneuëk dara meuteumé gileran jijak meuhadab ubak Raja Ahasyweros.
13 Bak watée sidroe aneuëk dara jijak meuhadab ubak raja, aneuëk dara nyan jeuet jingui peue mantong peukayan meunurot nyang jigalak.
14 Aneuëk dara nyan laju teuba u meuligoe raja óh watée uroe ka malam, dan óh singoh nyan teuba teuma ubak meuligoe nyang laén, dan jiuroih laju lé Saasgas, sidroe lamkawan peujabat nyang khusos jiuroih gundek-gundek raja. Aneuëk dara nyan hana le geumeuhadab ubak raja, laén hai meunyoe raja na meuheuet keu gobnyan deungon cara geuhôi nan gobnyan.
15 Teuma trok kheueh ubak gileran Ester geujak meuhadab ubak raja. -- Ester na kheueh aneuëk Abihail dan syedara karông Mordekhai nyang ka geuangkat Ester nyan sibagoe aneuëk gobnyan keudroe; Ester meumang jikagum lé soe mantong nyang pandang gobnyan. Bak watée gobnyan geujak meuhadab ubak raja, Ester jisok peukayan sisuai deungon nyang ka geutunyok dan naseuhat Hegai, nyang keu ulée meuligoe inong nyan.
16 Meunan kheueh jeuet jih, bak thon nyang keutujoh keurajeuen Ahasyweros bak buleuen nyang keu siploh, nyan kheueh buleuen Tebet, Ester jiba laju jak meuhadab ubak Raja Ahasyweros di meuligoe raja.
17 Aneuëk dara nyan lumpah geugalak dan geuharok lé raja leubeh nibak aneuëk-aneuëk dara nyang laén. Lé sabab nyan gobnyan lumpah that harok dan geucinta lé raja. Lé sababnyan teuma raja laju geupeuduek mahkota keurajeuen ateueh ulée Ester dan geupeujeuet gobnyan ratu keugeunantoe Ratu Wasti.
18 Óh lheuehnyan, raja laju geupeuna khanuri nyang lumpah raya sibagoe horeumat gobnyan keu Ester dan geu-undang banmandum peugawée meunan cit deungon ureuëng rayeuk gobnyan. Gobnyan laju geupeumaklum uroe pre bansaboh nanggroe dan geubagi-bagi laju hadiah nyang meulimpah ruah.
19 Nibak watéenyan Mordekhai ka geuangkat lé raja jeuet keu peugawée nanggroe.
20 Ester gohlom cit geupeugah droe bahwa geuhnyan na kheueh ureuëng Yahudi, sabab Mordekhai geutam gobnyan. Ester teutab geutaát ubak Mordekhai lagée geutaát yoh gobnyan mantong ubit dan jipeulara lé syedara karông gobnyan.
21 Nibak siuroe, watée Mordekhai teungoh meutugaih didalam meuligoe, na dua droe peujabat khusos raja, nyang nan jih Bigtan dan Teres, ka sipakat jikeuneuk poh maté Raja Ahasyweros, sabab awaknyan jibanci that-that keu raja nyan.
22 Reuncana awaknyan bandua geuteupeue lé Mordekhai dan gobnyan laju geujak peugah ubak Ester. Hana geuböih watée, Ester laju geupeugah ubak raja peue nyang ka geuteupeue lé Mordekhai nyan.
23 Peukara nyan laju geuseulidék, dan nyata kheueh peue nyang geupeugah lé Mordekhai nyan beutôi. Bandua awaknyan laju teuhuköm gantung. Sisuai deungon peurintah raja, peuristiwa nyan na teucetet didalam kitab keurajeuen nanggroe.