## 1 Tawarikh

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29

-Reset+

### Chapter 23

1 Bak watée Nabi Daud ka tuha that-that gobnyan laju geubaiát Nabi Sulaiman jeuet keuraja Israel.
2 Raja Nabi Daud laju geupeusapat banmandum peumimpén ureuëng Israel, teungku-teungku imeum dan ureuëng Lewi,
3 lheuehnyan laju geu itong banmandum ureuëng agam Lewi nyang ka meu-umu lhée ploh thon u ateueh. Banmandum nyan na 38.000 droe.
4 Dan 24.000 droe lamkawan awaknyan geubri tugaih keu keujipeugöt Baét TUHAN, 6.000 droe geuyue uroih administrasi dan peukara-peukara di kantô peungadelan,
5 4.000 droe geubri tugaih bagian mando, dan 4.000 droe teuk bakbuet seumujoe ubak TUHAN deungon alat-alat musik nyang ka geukeubah.
6 Nabi Daud geubagi ureuëng Lewi nyan lam lhée boh keulompok meunurot kawöm awaknyan, na kheueh kawöm Gerson, Kehat dan Merari.
7 Gerson na jimeu aneuëk dua droe aneuëk agam: Ladan dan Simei.
8 Aneuëk agam si Ladan na teuma lhée droe: Yehiel, Zetam dan Yoël.
9 Awaknyan na kheueh ulée kawöm keuturonan Ladan. (Selomit, Haziel dan Haran na kheueh aneuëk agam Simei.)
10 Na peuet droe aneuëk agam Simei nyang meunurot umu meuturot-turot na kheueh: Yahat, Ziza, Yeus dan Beria. Keuturonan Yeus dan Beria hanale, jadi awaknyan teuanggab saboh kawöm.
12 Kehat na jimeu aneuëk peuet droe aneuëk agam: Amram, Yizhar, Hebron dan Uziel.
13 Amram na kheueh ureuëng syiek Nabi Harun dan Nabi Musa. (Nabi Harun dan keuturonan gobnyan keu siumu masa ka geupeu khusos keu geu-uroih peukakaih-peukakaih rumoh iébadat, geuyue tot keumeunyan keu TUHAN, geulayani TUHAN dan geubri beureukat keu rakyat ateueh nan TUHAN.
14 Aneuëk agam Nabi Musa hamba Po teu Allah nyan jitamong lam sukée Lewi.)
15 Nabi Musa na teuma geumeu aneuëk dua droe aneuëk agam, awaknyan na kheueh Gersom dan Eliezer.
16 Nyang jeuet keupeumimpén aneuëk-aneuëk Gersom na kheueh Sebuel.
17 Eliezer na geumeu aneuëk sidroe aneuëk agam nyang geuboh nan Rehabya. Teuma Rehabya na geumeu aneuëk le that.
18 Yizhar aneuëk Kehat nyang keudua, na jimeu aneuëk agam nyang jiboh nan Selomit; gobnyan na kheueh ulée kawöm.
19 Hebron aneuëk Kehat nyang keu lhée, na teuma jimeu aneuëk peuet droe aneuëk agam: Yeria nyang paleng tuha, Amarya, Yahaziel dan Yekameam.
20 Uziel, aneuëk Kehat nyang keu peuet, na jimeu aneuëk dua droe aneuëk agam: Mikha nyang paleng tuha, dan Yisia.
21 Merari na jimeu aneuëk dua droe aneuëk agam: Mahli dan Musi. Mahli na jimeu aneuëk dua droe aneuëk agam, Eleazar dan Kish,
22 teuma Eleazar meuninggai donya nyang hana jitinggai aneuëk agam bahnyan meusidroe pi; nyang na aneuëk inong nyang jimeukawen deungon syedara-syedara karong jih, na kheueh deungon aneuëk-aneuëk Kish.
23 Musi, aneuëk Merari nyang keudua, na teuma jimeu aneuëk lhée droe aneuëk agam: Mahli, Eder dan Yeremot.
24 Nyan kheueh nan-nan keuluwarga Lewi nyang na teucetet meunurot nan ulée kawöm dan keuluwarga gobnyan maséng-maséng. Awaknyan meu-umu dua ploh thon u ateueh dan meuteumé tugaih di Baét TUHAN.
25 Nabi Daud geupeugah, "TUHAN Po teu Allah Israel geubri keuteuntraman ubak umat Gobnyan, dan Gobnyan keudroe tinggai di Yerusalem keu siumu masa.
26 Lé sabab nyan, Khimah TUHAN dan banmandum peukakaih nyang teungui keu iébadat hanapeu geugulam lé ureuëng Lewi."
27 Deungon dasai nibak peurintah-peurintah nyang keuneuleuh nibak Nabi Daud nyan, banmandum ureuëng Lewi, meunyoe ka meu-umu
20 thon, harôh teudafeutar mangat jeuet meutugaih.
28 Awaknyan harôh jibantu teungku-teungku imeum keuturonan Nabi Harun bak watée jipeubuet upacara iébadat di Baét TUHAN, teupeulara peulataran-peulataran dan bilék-bilék di Baét TUHAN, meunan cit jijaga peue mantong nyang ka teupeukhusos keu TUHAN bék jeuet keu kuto.
29 Meunan cit awaknyan meutanggong jaweueb ateueh nyang teukheun lom nyoe: ruti nyang teupeuseumah keu Po teu Allah, teupông nyang teupeuguna keu ngon peuseumahan keu TUHAN, juadah lipeh nyang teupeugét dan hana keunong rago, keureubeuen nyang teupanggang, dan teupông nyang teujampu deungon minyéuk zaiton. Meunan cit tugaih awaknyan jitimang ngon jisukat peuseumahan-peuseumahan nyang teuba u Baét TUHAN.
30 Seulaén nibak nyan awaknyan harôh jimeuca-e ngon jimeuseulaweuet keu jipujoe TUHAN bak watée tieb-tieb beungoh dan tieb-tieb malam;
31 meunan cit pajan mantong na keureubeuen nyang teutot keu TUHAN nibak uroe Sabat, bak watée peurayaan bak Buleuen Barô, dan nibak peurayaan-peurayaan nyang laén. Keuhai jeumeulah ureuëng Lewi nyang harôh jimeutugaih bak tieb-tieb watée, nyan pi ka teupeugöt peuratoran jih. Keu siumu masa ureuëng Lewi harôh geupeubuet tugaih nyan.
32 Meunan cit ubak awaknyan teubri cit teuma tanggong jaweueb keu jipeulara Khimah TUHAN meunan cit deungon Baét TUHAN dan keu jibantu syedara-syedara awaknyan, na kheueh bubena teungku imeum keuturonan Nabi Harun, bak watée teupeuna iébadat di teumpat nyan.