## Yehezkiel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48

-Reset+

### Chapter 5

1 TUHAN meufeureuman, "He manusia fana, tacok kheueh peudeueng nyang tajam dan cukô kheueh beuhabéh janggot dan ôk gata ngon peudeueng nyan. Óh lheueh nyan jak timang kheueh ôk nyan nibak ceng dan taweuek kheueh mangat jeuet lhée boh bagi.
2 Siper lhée harôh gata tot di teungoh-teungoh banda nyan óh lheueh nyan akhéjih banda nyan gata keupong. Siper lhée teuk harôh gata tak ngon peudeueng gata sirang takeulileng banda nyan. Dan siper lhée nyang keuneulheueh harôh gata sipreuk u ateueh, laju Ulôn kutiyeub ngon peudeueng Lôn.
3 Tatinggai bacut ôk nyan dan tabungkôh lam ija lipat jubah gata.
4 Óh lheueh nyan tacok bacut nibak ôk nyan, tageulawa laju u dalam apui dan tapeubiyeu mantong ôk nyan hangöh. Nibak teumpat nyan apui jimeuéue bansaboh bansa Israel."
5 TUHAN Nyang Mahamanyang meufeureuman, "Kalon, nyoe kheueh Yerusalem. Banda nyoe Ulôn keubah bak pusat donya, deungon nanggroe-nanggroe laén ban sikeulileng nyan.
6 Teuma Yerusalem ka jitulak peurintah Ulôn dan teunyata leubeh jeuhet nibak bansa-bansa laén, dan leubeh hana taát nibak nanggroe-nanggroe nyang na di sikeulileng nyan. Yerusalem ka ji iengkeue peue-peue nyang Lôn peurintah dan hánjitem taát ubak huköm-huköm Lôn."
7 TUHAN Nyang Mahamanyang meufeureuman, "He Yerusalem, deungoe kheueh nyoe! Gata hana tataát peue-peue nyang Ulôn peurintah meunan cit ubak huköm-huköm Lôn; gata leubeh meubantah nibak bansa-bansa nyang laén nyang na di seukeulileng gata, dan ka gata seutôt adat istiadat bansa-bansa nyan.
8 Teuma Ulôn, TUHAN Nyang Mahamanyang, bak saát nyoe Ulôn peugah bahwa Ulôn na kheueh musoh gata. Gata Lôn huköm dikeue bansa-bansa laén.
9 Sabab bandum buet gata Lôn banci, peunduduek gata Lôn huköm nyang leubeh brat nyang gohlom na Lôn peubuet dan hana Lôn peubuet le.
10 Ureuëng syiek teuma jipajoh aneuëk jih keudroe dan si aneuëk jipajoh ureuëng syiek jihnyan. Meunan kheueh awaknyan Ulôn huköm, dan nyang mantong udeb Lôn peucrebre ubak meubagoe jurosan.
11 Ulôn na kheueh Allah nyang udeb, TUHAN Nyang Mahamanyang, dan nyoe kheueh tutoe haba Lôn: Sabab gata ka tapeukutoe Baét Ulôn deungon sigala buet gata nyang jeuhet dan luwat nyan, Ulôn Lôn peuhanco gata hana amphon.
12 Siper lhée nibak peunduduek gata maté keunong bala peunyakét dan beuncana musém deuk nyang meulanda banda. Siper lhée teuk teuheuntam deungon peudeueng di luwa banda, dan siper lhée teuk Lôn sipreuk u jeueb-jeueb sagoe dan Lôn tiyeub-tiyeub deungon peudeueng.
13 Gata tarasa pakriban hebat jih beungéh dan silab Ulôn sampoe Ulôn puih. Óh lheueh bandum nyan teujadi, gata yakén bahwa Ulôn, TUHAN, ka Lôn peugah haba ubak gata sabab Ulôn meureuka ateueh gata nyang hana seutia.
14 Gata jeuet keu rungka-rungka nyang hana meuguna dan bansa-bansa nyang na bansikeulileng gata ji hina gata; tieb-tieb ureuëng nyang jijak rot nyan jipeujiôh droe nibak gata.
15 Meunyoe Ulôn beungéh dan geungeuen keu gata dan Lôn huköm gata, bandum bansa nyang na di seukeulileng gata jirasa gli. Awaknyan jihina gata dan luwat óh jingieng gata.
16 Ulôn Lôn peuranab bubena peunajoh keuneubah nyang gata keubah dan Lôn peubiyeu peunduduek gata keunong deuk. Awaknyan jirasa pakriban sakét jih meunyoe deuk, lagée aneuk panah tajam nyang peureulong beusôt dan jipeubinasa gata.
17 Seulaén beuncana deuk nyan Lôn peutron teuma bala peunyakét, keukeujaman dan prang keu jipeumaté peunduduek gata, dan beulatang-beulatang juah mangat jipeumaté aneuëk-aneuëk awaknyan. Ulôn, TUHAN, ka Lôn peugah haba."