## Peungkhotbah

Chapter: 1 2 3 4 5 6 7 8 9 10 11 12

-Reset+

### Chapter 7

1 Nan nyang meubhée harom leubeh gét nibak minyéuk nyang yuem jih meuhái; dan uroe keumatéan leubeh gét nibak padoe uroe teupeulahé.
2 Leubeh gét teujak u rumoh duka nibak padoe teujak u rumoh khanuri. Sabab deungon na nyang lagée nyan sabe teuingat bahwa manusia nyoe sabe ji luem lé mawöt.
3 Seudeh leubeh gét nibak padoe teukém-kém. Bah kheueh iérupa krot, asai até teutab leuga.
4 Ureuëng bodoh hana geupiôh geutiyeub keuseunangan; dan ureuëng áreh sabe geupike ubak maté.
5 Leubeh gét geuseugah lé ureuëng nyang meubudo, nibak padoe jipujoe lé ureuëng nyang payah muphom.
6 Kém ureuëng bodoh hana areuti, lagée su duro jipajoh lé apui.
7 Meunyoe ureuëng áreh jiteumipée; bangai that buet geuh nyang lagéenyan; meunyoe ureuëng nyang geuteurimong péng suleueng, rusak kheueh watak ureuëng nyan.
8 Leubeh gét akhé saboh peukara nibak padoe awai nibak nyan; leubeh gét meusaba nibak padoe teulalu bangga.
9 Bék bagaih that jiék pitam; ureuëng bodoh mantong nyang na troh dam.
10 Bék na nyang teumanyong, 'Pakon yoh jamén dilée leubeh gét nibak padoe jamén jinoe?' Teuma ureuëng bangai nyang teumanyong nyang lagée nyan.
11 Ureuëng udeb seuharôh jih meuhikeumat; nilai hikeumat saban deungon hareuta waresan;
12 saban teuma deungon péng nyang geubri ureuëng nyang meurasa aman. Peue lom deungon peungeutahuan keuhai hikeumat! Soe nyang atra nyan teuma seulamat.
13 Ngieng kheueh meuneubuet Po teu Allah. Sabab soe kheueh nyang sanggob peuteupat peue nyang ka geupeukiwieng lé Po teu Allah?
14 Jadi, geumbira ria kheueh meunyoe gata teungoh meu untông. Teuma meunyoe gata jitimpa lé bala, bék kheueh neutuwoe bahwa Allah kheueh nyang bri bandua nyan. Geutanyoe han tateupeue peue nyang teujadi seulanjut jih.
15 Udeb ulôn nyoe hana meuguna, teuma seudubtreb ulôn nyan ulôn ngieng nyang seulanjut jih nyoe: Na kala jih ureuëng nyang jroh meuteumé bala, bahpih ureuëng nyan saleh. Na kala jih ureuëng jeuhet panyang umu geuh, bahpih ureuëng nyan hana teudoh udeb lam desya.
16 Bék kheueh teulalu gét dan bék kheueh teuma teulalu bijaksana. Peue guna jih teupoh droe?
17 Bék cit teuma lumpah that jeuhet dan bék teuma teulalu bangai. Keupeue maté sigohlom watée?
18 Neupeujiôh kheueh nibak bandua nyan. Meunyoe geutanyoe teumakot ubak Po teu Allah, pasti geutanyoe meuhase deungon jroh.
19 Hikeumat geupeujeuet peumilék jih meutamah peukasa nibak padoe siploh droe peunguasa di saboh banda.
20 Di ateueh bumoe nyoe hana ureuëng nyang sampoereuna; hana nyang sabe geupeubuet nyang jroh dan hantom na meudesya.
21 Bék kheueh galak that neudeungoe nariet-nariet ureuëng laén nyang hana mupat ulée uboe jih, panena tateupeue gata teungoh jiseurapa lé sidroe peulayan.
22 Gata keudroe pih gata sadari bahwa ureuëng laén pih ka lheueh gata seurapa.
23 Banmandum nyan ulôn ujoe ngon hikeumat lôn. Teuma seumaken lôn mita hikeumat nyan, seumaken jiôh nibak ulôn.
24 Soe nyang bisa meuteumé mita areuti nibak udeb nyoe? Teulalu lhok keu bisa jimeungeurti!
25 Teuma ulôn sunggoh meuruno dan lôn mita peungeutahuan, mangat meuteumé hikeumat dan jaweueb nyang paih ateueh peue mantong nyang geutanyong. Ulôn kucuba bisa muphom bahwa desya nyan na kheueh keubodohan, dan keujeuhetan na kheueh keuneukatan.
26 Ulôn ka meuteumé bahwa ureuëng inong leubeh phet nibak mawöt. Cinta ureuëng inong bak lagée jeu dan jeunieb nyang ka siab keuneuk drob mansa jih. Lam pangkée jih lagée taron nyang meucarueh khong that. Ureuëng nyang geupeubuet keuheundak Po teu Allah teuhinda nibak taron nyan, teuma ureuëng meudesya pasti teuma geutawan.
27 Kalon, geupeugah lé Sang seumike: Banmandum nyan ulôn teumé, watée langkah deumi langkah lôn jakmita jaweueban.
28 Mantong cit ulôn mita jeunaweueb nyang laén, teuma nyang ulôn mitanyan hana meuteumé. Lamkawan siribée droe, na meurumpok sidroe ureuëng agam nyang ulôn horeumat. Teuma lamkawan awaknyan hana ureuëng inong nyang bisa lôn hareuga.
29 Nyoe mantong kheueh nyang ulôn teumé: Po teu Allah geupeujeuet geutanyoe seudeurhana dan biasa. Teuma geutanyoe keudroe nyang peujeuet droe keudroe geutanyoe jeuet keurumit dan payah lom meucarueh-carueh ngon meucawo-cawo.