## Kitab Teu-Ulang

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34

-Reset+

### Chapter 8

1 "Banmandum huköm nyang ulôn bri keugata bak uroe nyoe harôh kheueh gata peubuet deungon seutia, mangat gata teutab udeb, meutamahle dan tinggai teutab nibak tanoh nyang ka geupeujanji lé TUHAN ubak indatu gata.
2 Ingat kheueh! Peuet ploh thon treb jih TUHAN Po teu Allah gata geupimpén gata nibak gatajak nyang lumpah jiôh lam padang pasi nyang luwah. Lam jak gatanyan lé TUHAN geumeukeusut keu geucuba gata, mangat Gobnyan hase geukalon peue nyang na di dalam até gata dan peu kheueh gata taát ubak peurintah-peurintah Gobnyan.
3 Gobnyan geupeubiyeu gata deuek ngon grah, laju keu gata geubri manna keu peunajoh. Gata dan indatu gata hántom na geupajoh peunajoh nyang lagéenyan bagoe. TUHAN geupeubuet lagéenyan keu geupurunoe gata bahwa manusia nyoe kon udeb nibak peunajoh mantong, teuma nibak meubagoe rupa nyang geupeugah lé TUHAN.
4 Sampoe peuet ploh thon treb jih peukayan gata hana jeuet keu useueng dan gaki gata hana teuma jiteuka kumong.
5 Ingat kheueh bahwa TUHAN Allah gata geupeurunoe gata lagée sidroe bapak geupeurunoe aneuëk gobnyan.
6 Lé sababnyan, gata peubuet kheueh laju peue nyang geupeurintah lé TUHAN Po teu Allah gata. Udeb kheueh meunurot huköm-huköm Gobnyan dan horeumat kheueh ubak Gobnyan.
7 TUHAN Po teu Allah gata geuba gata u nanggroe nyang leubeh subô; nanggroe nyang le krueng dan mata ié jih, deungon ié nyang ile tajam di miyueb tanoh nyang ji ile teuma u pantôn-pantôn dan bukét-bukét.
8 Nanggroe nyan jipeuhase meubagoe rupa gandom, anggô, boh ara, boh geulima, bak zaiton dan meunisan.
9 Disinan gata hana deuek atawa kureueng meusapeu pih. Batée kareueng jih na meungandong beuso, dan nibak bukét-bukétnyan gata hase teuma gata kueh teumaga.
10 Nibak teumpatnyan gata tamakheun sipueh-pueh até, dan gata meusyukoe ubak TUHAN Po teu Allah gata keu tanoh nyang subô nyang geubri Gobnyan keu gata."
11 "Gata jaga kheueh beugét-gét mangat gata hana tatuwoe ubak TUHAN Allah gata; bék kheueh gata peujayéh meubacutpi meusapeue pih nibak banmandum huköm Gobnyan nyang teuma ulôn bri keu gata nibak uroe nyoe.
12 Meunyoe gata ka tamakheun sipueh-pueh até gata dan ka teuma gata peugét rumoh-rumoh nyang gét-gét keu teumpat tinggai gata,
13 dan meunyoe ka meutamah leumô ngon kaméng dan bubiri gata, pirak ngon méuh dan banmandum hareuta milék gata nyang laén,
14 jaga kheueh beugét-gét mangat gata hana jeuet keu sombong dan gata tuwoe ubak TUHAN Po teu Allah gata nyang ka geupeubeubaih gata nibak nanggroe Meusé, di teumpat gata jipeucok keunamiet.
15 TUHAN geupimpén gata rot padang pasi nyang luwah lom ngon dahsyat, nyang jai that uleue meubisa meunan cit deungon kala-kala nyang lumpah meubisa teuma. Nibak tanoh nyang thoe hana meu ié meubacutpi Gobnyan laju geupeuteubiet ié lam lungkiek-lungkiek aneuk batée mangat gata hase tajieb ié deungon sipueh-pueh jih.
16 Di padang pasi Gobnyan geubri manna keu peunajoh gata, peunajoh nyang gohlom geuturi lé indatu gata. TUHAN geupeubuet nyan keu geucuba gata dan geupeumiyueb até gata, mangat jeuet óh dudoe teuma Gobnyan hase geupeugét nyang leubeh jroh keu gata.
17 Deungon nyan, bék kheueh sagai-sagai gata pike bahwa deungon useuha dan teunaga gata keudroe gata hase jeuet keukaya.
18 Ingat kheueh, bahwa TUHAN Po teu Allah gata nyang bri keukayaan nyan keu gata. Hainyan geupeubuet sabab sampoe án uroenyoe Gobnyan mantong seutia deungon janji nyang kalheueh geupeugét ngon indatu gata.
19 Bék kheueh tuwoe ubak TUHAN Po teu Allah gata dan bék teuma gata seutôt ubak ilah-ilah nyang laén keu gata pujoe ngon gata meungabdi ubak awaknyan. Uroenyoe ulôn peuingat ubak gata bahwa meunyoe hainyan gata peubuet cit teuma, gata ka pasti geupeubinasa lé TUHAN.
20 Meunyoe gata hana tataát ubak TUHAN Po teu Allah gata, gatapi teuma geupeubinasa, lagée bansa-bansa nyang geupeuranab dikeue mata gata."