## Nehemia

Chapter: 1 2 3 4 5 6 7 8 9 10 11 12 13

-Reset+

### Chapter 2

1 Nibak siuroe, na peuet buleuen teuma óh lheueh nyan, watéenyan buleuen Nisan, yoh watée Raja Artahsasta teungoh geumakheun, ulôn peuidang keugobnyan ié anggô deungon iémuka lôn krot. Gohlom na nyang ka-ka ulôn krot iémuka dikeue gobnyan lagée nibak uroe nyan.
2 Lé sabab nyan gobnyan geutanyong lagéenyoe, "Pakon gata deuh jih seudeh that, padahai gata hana sakét? Nyan pasti na sapeue-sapeue nyang hana trok gata pike." Ulôn teukeujot,
3 laju ulôn jaweueb, "Udeb kheueh Teungku Amphon siumu masa! Pakriban ulôn hana seudeh, meunyoe banda teumpat jrat indatu ulôn ka tinggai rungka, dan pintoe-pintoe geureubang jih pi ka hanco jipajoh lé apui."
4 Geutanyong lé Raja, "Teuma peue nyang gata meuheuet?" Didalam até ulôn meudoá ubak Po teu Allah nyang mat kuasa lam syeuruga,
5 laju ulôn peugah ubak gobnyan, "Meunyoe Teungku Amphon neutem dan neupeupeunoh peue nyang ulôn lakée, neuyuejak kheueh ulôn u tanoh Yehuda mangat ulôn jak peudong dong banda teumpat teupeukubu indatu ulôn."
6 Dan Raja nyang teungoh geuduek sira geuapet lé Pereumaisuri Ratu, geupeutrok laju peue nyang ulôn lakée. Gobnyan geutanyong padubna treb ulôn tinggai disideh dan pajan ulôn gisa, teuma ulôn peugah laju ubak gobnyan tanggai nyang ka ulôn peuteuntée.
7 Óh lheuehnyan ulôn lakée surat keu teungku gubunur di propinsi Efrat Barat, mangat jeuet lé gobnyan geupeumudah keu ulôn watée lôn jak u Yehuda.
8 Seulaén nibaknyan, na cit ulôn lakée surat keu Asaf, mando uteuen keurajeuen nanggroe, mangat lé gobnyan geupeuna kayée keuteupeugot babah pintoe geureubang kuta nibak binéh Baét TUHAN, dan keu bintéh beuton banda meunan cit deungon keu rumoh teumpat tinggai ulôn. Raja geukabui banmandum peue nyang ulôn lakée nyan, banmandum nyan na kheueh sabab Po teu Allah geutulông ulôn.
9 Meusigoe deungon napadub droe ulée balang dan tantra meuguda, nyang ateueh peurintah raja ji-iréng ulôn, dan ulôn beurangkat kheueh laju u Efrat Barat. Óh trok keunan surat nibak raja nyan laju ulôn peusampoe ubak gubunur.
10 Teuma bak watée Sanbalat, ureuëng Bet-Horon, dan Tobia, sidroe lamkawan peujabat di Amon, geudeungoe bahwa ulôn teuka deumi keu bansa Israel, awaknyan beungéh lumpahna.
11 Watée ka trok u Yerusalem, ulôn meureuhat na lhée uroe.
12 Seulawetnyan hana ulôn peugah bahpi mubaksoe mantong bahwa Allah ka geubri ilham keu ulôn mangat teupeudong lom banda Yerusalem. Óh malam singoh ulôn beudôh laju ulôn pakat napadub droe rakan mangat teujak u luwa banda. Seulaén keuleudée nyang ulôn giduek di ateueh rueng, hana kamoe ba beulatang nyang jeuet teu giduek nyang laén.
13 Uroe mantong malam, bak watée kamoe tinggai banda rot Pintoe Geureubang Pantôn di siblaih u barat. Kamoe jak laju u arah seulatan, ubak babah Pintoe Geureubang Blôh, rot Mata Ié Naga. Nibak rot ueh teungoh kamoe jaknyan hana tuwoe ulôn peureksa bintéh beuton banda dan ulôn ngieng teuma pintoe-pintoe geureubang nyang ka habéh jipajoh lé apui.
14 Óh lheueh nyan di bagian timu banda kamoe tuju laju u blaih utara, u babah Pintoe Geureubang Ié Rhot dan Kulam Raja. Teuma disinan hana rot jak keuleudée nyang ulôn pasang nyan, sabab lumpah that le rungka-rungka bangunan nyang reuloih.
15 Nyang kheueh jeuet, kamoe tron laju u Pantôn Kidron dan kamoe jak laju nibak malam nyan cit teuma, sira ulôn peureksa bintéh beuton banda. Óh lheueh nyan kamoe wet lom u banda rot babah Pintoe Geureubang Pantôn.
16 Hana meusidroe pih nibak peumuka rakyat nyan jiteupeue ho ulôn jak, dan peue nyang teungoh ulôn reuncana. Sabab sampoe nibak uroe nyan gohlom ulôn peugah sapeue ubak bansa droe ulôn, bah kheueh nyan ubak teungku-teungku imeum meunan cit ubak ureuëng-ureuëng patot, atawa ubak peugawée, dan soe mantong nyang teuma jitem meusajan keu teupeudong lom banda Yerusalem.
17 Teuma óh dudoe ulôn peugah ubak awaknyan, "Neungieng kheueh keuadaan geutanyoe nyang seungsara nyoe! Yerusalem ka tinggai rungka dan pintoe geureubang jih ka tinggai beukaih jipajoh lé apui. Jak kheueh geutanyoe tapeudong lom beuton-beuton banda Yerusalem mangat geutanyoe hana jihina le."
18 Laju ulôn calitra ubak awaknyan pakriban Allah geutulông ulôn dan peue nyang ka geupeugah lé raja ubak ulôn. Awaknyan jijaweueb, "Jak geutanyoe tajak peuphon peudong!" Laju meusiab-siab kheueh awaknyan jipeuphon keureuja.
19 Watée reuncana kamoe nyan ka jiteupeue lé Sanbalat, Tobia dan Gesyem, Sidroe lamkawan ureuëng Arab, awaknyan laju jipeukém sira jihina kamoe. Jipeugah lé awaknyan, "Peue nyang keuneuk gata peubuet nyan? Peu kheueh gatanyoe keuneuk beurontak ateueh po raja?"
20 Ulôn jaweueb lagée nyoe, "Allah nyang mat kuasa lam syeuruga teuma geupeujeuet buet kamoe nyoe meuhase. Kamoe nyoe na kheueh hamba-hamba Gobnyan dan kamoe teuma kamoe peuphon peudong. Teuma gatanyoe hana hak ateueh atra peue mantong bahpi mubacut di Yerusalem. Dan meunyoe na ureuëng nyang mariet keuhai Yerusalem, nan gata hana teuma teu-teuôh-teuôh."