## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 51

1 TUHAN meufeureuman, "Ulôn kukirém angén peureuloh nyang jipôt u arah Babel dan u arah peunduduek jihnyan.
2 Teuma Lôn kirém ureuëng-ureuëng aséng nyang peuhanco Babel lagée angén jipupôt kulet gandom. Bak uroe malapeutaka nyan awaknyan jiprang nanggroe nyan rot meubagoe arah dan laju jisampôh sampoe gleh.
3 Bék kheueh tabri keuseumpatan ubak sipa-i jitimbak aneuk panah jihnyan atawa jipeubangga bak peukayan prang nyang geungui nyan. Aneuëk-aneuëk muda awaknyan bék teupeubiyeu udeb. Peuhanco bandum bubena sipa-i jihnyan!
4 Awaknyan luka parah dan maté teutiek-tiek bak rot-rot ueh raya lam banda awaknyan keudroe.
5 Ulôn, TUHAN, Po teu Allah Nyang Mahakuasa, Allah Kudus Israel, hana Lôn tinggai Israel dan Yehuda, bahpi awaknyan ka meudesya ubak Ulôn.
6 Peuseulamat kheueh droe gata! Taplueng kheueh laju nibak Babel, bék sampoe gata röh teupeu maté lé sabab desya awaknyan! Sabab nyoe kheueh saát jih Ulôn balaih keujeuhetan Babel, dan Lôn huköm jihnyan nyang sisuai deungon buet nyang jipeubuet.
7 Babel yoh masa bunoe lagée glah méuh nyang Ulôn mat dan nyang peujeuet bansigom donya mabök. Bansa-bansa jijieb ié anggô lam glah nyan, sampoe awaknyan ka jeuet keupungoe.
8 Teuma ngon hana teusangka-sangka Babel ka rhot dan beukah. Peumo ba-e kheueh jih nyan, dan mita kheueh ubat keu luhok-luhok jih nyan! Mungken jih nyan jitem puléh.
9 Ureuëng aséng nyang na tinggai disinan jimariet sabe keudroe-droe, 'Tanyoe ka ta useuha ta tulông Babel, teuma teulat! Leubeh get ta tinggai nanggroe nyoe dan tawoe u nanggroe geutanyoe maséng-maséng. TUHAN ka geuhuköm Babel deungon kreueh that, dan geupeuhanco sapan sapa.' "
10 Umat TUHAN geupeugah, "TUHAN ka geutunyok bahwa geutanyoe na kheueh blah nyang beuna. Jak kheueh tajak u Yerusalem dan ta calitra disideh peue nyang ka geupeubuet lé TUHAN Po teu Allah geutanyoe."
11 TUHAN ka geuhasut raja-raja Media, sabab Gobnyan keuneuk peuhanco Babel. Nyan kheueh cara jih Gobnyan keuneuk geubalaih ureuëng-ureuëng nyang keuneuk reulôh rumoh Gobnyan. Lé peuwira-peuwira pasokan ngaza geubri peurintah, "Asah laju aneuk panah! Dan peusiab laju peurisai!
12 Bri kheueh tanda keuteuprang bintéh-bintéh beuton Babel. Peukong kheueh peunjagaan. Keubah laju peungawai. Peusiab laju peunyeurgapan." TUHAN ka geupeubuet peue nyang geureuncana keu ureuëng Babel.
13 Nanggroe nyan kaya lumpah na dan jai that krueng disinan, teuma masa udeb jih ka habéh; akhé udeb jih ka trok bak masa.
14 TUHAN Nyang Mahakuasa geumeusumpah deumi droe Gobnyan keudroe bahwa Gobnyan geukirém ureuëng sadub le jih deungon daruet keu teuprang Babel, dan awaknyan jiseumurak deungon surak keumeunangan.
15 TUHAN geucebta bumoe deungon kuasa Gobnyan, geupeugét donya deungon hikeumat Gobnyan, dan geubinteueng langét deungon akai budho Gobnyan.
16 Dan deungon geubri peurintah, dan ji ile kheueh ié nibak cakrawala. Di ujông-ujông bumoe geupeuteuka awan, dan geupeuteubiet kilat meuble-ble cahya nibak lam ujeuen, dan geukirém angén di teumpat teukeubah.
17 Ban jingieng nyang lagée nyan teuka kheueh sadar manusia, bahwa jihnyan ureuëng bangai nyang hana peungeurtian. Bube na ureuëng teumpeun méuh ka gadôh muka, sabab patong beurala nyang jipeugot nyan peuleusu dan hana meunyawöng.
18 Beurala-beurala nyan hana meuyuem, patôt ji ejek dan jihina teuma. Meunyoe ka trok watée jih, awaknyan binasa.
19 Allah Nabi Yakub hana lagée beurala-beurala nyan; Gobnyan nyang cebta peue-peue nyang na. Nan Gobnyan na kheueh TUHAN Nyang Mahakuasa; Gobnyan ka geupiléh Israel jeuet keu umat Geuh.
20 TUHAN meufeureuman, "Babel, gata lagée palée, sinjata Ulôn keu teujak lam prang. Gata Ulôn peuguna keu teuheuntam bansa-bansa dan keurajeuen-keurajeuen nanggroe.
21 Gata Lôn peuguna keu peuhanco guda dan nyang pasang guda nyan, meunan cit deungon geuritan dan nyang jeuet keu supe geuritan nyan,
22 Gata Lôn peuguna keu tapeumaté ureuëng agam dan ureuëng inong, meunan cit nyang tuha dan nyang muda, aneuëk dara dan aneuëk muda.
23 Gata Lôn peuguna keu tapoh maté ureuëng meurabe dan beulatang nyang jirabe nyan, peutani dan leumô ngon meu ué tanoh jih nyan, peunguasa dan peuwira-peuwira manyang."
24 TUHAN meufeureuman, "Tangieng kheueh keudroe pakriban jinoenyoe Ulôn balaih ubak Babel dan peunduduek jihnyan bandum keujeuhetan nyang awaknyan peubuet ateueh Yerusalem.
25 He Babel, gata lagée gunong nyang teupeuhanco bansigom donya. Teuma Ulôn, TUHAN, Lôn lawan gata. Gata Lôn tarek dan Lôn guleng dan Lôn peubiyeu tutong jeuet keu abée.
26 Hana meu sineuk batée pi nibak rungka-rungka reuloh gata nyan nyang teupeuguna keujeuet teupeudong lom teuma. Gata jeuet lagée padang pasi keu siumu masa. Ulôn, TUHAN, ka Lôn peugah haba."
27 "He raja di utara! Tabri kheueh tanda keu teujak prang! Tayueb laju beureuguih mangat bubena bansa jideungoe! Krah laju bubena bansa mangat jijak prang Babel! Tayue kheueh keurajeuen Ararat, Mini dan Askenas jijak prang. Baiát kheueh sidroe panglima keu jipimpén sureubu nyan. Krah kheueh laju guda nyang sadub le jih deungon kawan daruet.
28 Peusiab laju bubena bansa mangat jimaju u mideuen prang jak lawan Babel. Tawök laju raja-raja Media meusajan deungon peunguasa-peunguasa dan peumuka-peumuka awaknyan meunan cit deungon tantra nibak bandum nanggroe nyang awaknyan kuasa.
29 Bumoe meuyok-yok dan meuguncang sabab Ulôn teungoh Lôn reuncana keuneuk peujeuet Babel keu padang nyang tandus nyang hana jikeumiet lé manusia.
30 Sipa-i Babel ka jipiôh bak jimuprang dan tinggai bak kuta-kuta. Awaknyan ka gadôh beuhe jiteuka gusuen nyang hana meudaya. Bubena babah pintoe geureubang banda ka jipeujo, dan bubena rumoh ka habéh jitot.
31 Bubena utosan laju jiplueng meu ikôt-ikôt keu geujak peugah ubak raja Babel bahwa banda gobnyan ka jiprang rot jeueb-jeueb arah.
32 Teumpat jeumeurang ka jiduek lé musoh, dan kuta-kuta peutahanan ka habéh jitot. Sipa-i Babel ka habéh bingong.
33 Hana treb le awaknyan ka teupeutaloe dan ji gilo-gilo lé musoh lagée ji brôh-brôh ateueh gandom bak teumpat ceumeulo. Ulôn, TUHAN, Nyang Mahakuasa, Po teu Allah Israel, ka Lôn peugah haba."
34 Yerusalem jipeuhanco dan jipajoh habéh lé raja Babel; gobnyan jipeusöh banda nyan lagée jipeusöh kaca hana meuasoe. Lagée saboh beulatang raksasa, jihnyan jiuét Yerusalem dan jipasoe lam pruet jih deungon peue mantong nyang jroh nibak banda nyan, laju séueh jih jiböih jiôh.
35 He peunduduek Sion, peugah kheueh laju, "Seumoga Babel keunong keukeujaman lagée nyang ka jipeubuet ateueh geutanyoe!" Peunduduek Yerusalem, peugah kheueh laju, "Seumoga Babel jitimpa lé peundeuritaan lagée nyang ka keunong ateueh geutanyoe!"
36 Sabab nyan TUHAN geupeugah ubak peunduduek Yerusalem, "Ulôn kupeujuang peukara gata dan Lôn balaih buet-buet nyang ka jipeubuet lé musoh gata ateueh gata. Bubena mata-mata ié dan krueng-krueng di Babel Lôn peutô.
37 Nanggroe nyan jeuet keuteumpat sinamon rungka, teumpat jimusöm asée uteuen. Manusia meurasa gli watée ji kalon hai nyang lagée nyan, dan hana meusidroe pi nyang jitem tinggai nibak nanggroe nyan.
38 Ureuëng Babel jiteuma uem lagée su singa, dan jikeumaröm lagée aneuëk singa.
39 Nafeusu makheun awaknyan meutamah teuga, Ulôn ku peusiab peunajoh keu awaknyan, dan Lôn peujeuet awaknyan mabök dan mumang sampoe teuéh hana jibeudôh-beudôh le.
40 Awaknyan Ulôn ba keu teusie lagée aneuëk bubiri, kaméng dan bubiri agam. Ulôn, TUHAN, ka Lôn peugah haba."
41 TUHAN meufeureuman, "Babel nyang jipujoe bansigom donya ka teureubot dan ka jiduek! Keubiet that gli nanggroe nyan nibak bansa-bansa laén.
42 Ié laôt meulimbak ji-ék u Babel; geulumbang raya meu deungöng-deungöng jiheuntam nanggroe nyan.
43 Banda-banda nyang na di nanggroe nyan ka jeuet keu teumpat nyang leumpah gli ngon teumakot, lagée padang pasi nyang tho kreng han na sapeue. Hana ureuëng nyang jitem tinggai atawa jijak rot nyan.
44 Bel, dewa nanggroe Babel, Lôn huköm. Teuma Lôn peujeuet jihnyan jijok pulang peue nyang ka jicok. Bubena bansa hana jiseumah le ubak jih nyan. Bintéh-bintéh beuton Babel ka habéh reuloh.
45 Sabab nyan plueng kheueh di sinan, he umat Israel! Peuseulamat kheueh droe gata nibak beungéh Ulôn nyang teungoh ju.
46 Bék kheueh teumakot atawa gundah sabab nariet meusáh-sáh nyang gata deungoe. Tieb-tieb thon meutabu nariet nyang meubagoe rupa -- haba keuhai keukeujaman di dalam nanggroe dan keuhai raja-raja nyang jimuprang sidroe deungon nyang laén.
47 Peucaya kheueh, saát jih teuma teuka dan Lôn huköm beurala-beurala Babel. Bansaboh nanggroe nyan jihina, dan bandum peunduduek disinan teupoh maté.
48 Peue-peue mantong nyang na di langét dan di bumoe jiseumurak geumbira meunyoe Babel rhot lam jaroe bansa di utara nyang teuka keu jijak peuhanco jih nyan.
49 Lumpah that jai ureuëng bansigom donya ka maté teupoh sabab Babel, teuma jinoenyoe Babel rhot deumi ureuëng Israel nyang maté teupoh. Ulôn, TUHAN, ka Lôn peugah haba."
50 TUHAN meufeureuman ubak ureuëng Israel di Babel, "Gata ka teuhinda nibak keunong poh maté! Lé sababnyan, tajak kheueh jinoenyoe! Bék tapreh le! Bahpi gata jiôh nibak rumoh, ingat kheueh ubak Ulôn, TUHAN gata, dan keu Yerusalem.
51 Gata geupeugah, 'Kamoe jihina dan jipeumalée; kamoe ka gadôh muka sabab ureuëng-ureuëng aséng ka jiduek di tieb-tieb ruweueng suci dalam Baét TUHAN.'
52 Nyoe, simak kheueh peue-peue nyang Ulôn peugah nyoe. Teuma teuka saát jih Ulôn huköm beurala-beurala Babel. Bansaboh nanggroe nyan teudeungoe su ureuëng meuáh meuéuh sabab luhok ngon luka nyang lumpah parah.
53 Bahpi Babel hase ji ék u langét dan jipeugot kuta nyang hantrok teujak, Ulôn teutab Lôn kirém ureuëng jijak peurusak atranyan. Ulôn, TUHAN, ka Lôn peugah haba."
54 TUHAN meufeureuman, "Deungoe kheueh! Di Babel manusia jigeumeuciek dan jimoe seudeh sabab keuhancoran nyang teujadi di nanggroe nyan.
55 Ulôn teungoh Lôn peuhanco Babel dan Lôn peupiôh su-su nyang subra di teumpat ureuëng ramé awaknyan. Musoh teuka lagée geulumbang nyang meu ué-ué, dan sipa-i awaknyan laju jiseureubu deungon dumpék prang nyang meutaga.
56 Awaknyan teuka keu jijak reuloh Babel, jidrob bubena sipa-i dan jiwiet laju sinjata sipa-i nyang teudrob nyan. Ulôn kheueh TUHAN nyang huköm keujeuhetan, dan Babel Lôn balaih nyang sisuai deungon buet jih.
57 Ulôn kupeumabök bubena peujabat peumeurintah Babel -- bubena ureuëng patôt-patôt, peumimpén dan sipa-i. Awaknyan hana jibeudôh-beudôh le, teuéh siumu masa. Ulôn ka Lôn peugah haba, Ulôn kheueh raja, Ulôn TUHAN Nyang Mahakuasa.
58 Bintéh beuton Babel nyang kukôh-kukôh Lôn peuhanco sampoe ka jeuet rata deungon tanoh. Pintoe geureubang jihnyan nyang manyang-manyang Lôn tot habéh. Sia-sia mantong jeureh payah bansa-bansa, sabab bandum hase nyang jiuseuha habéh tutong jipajoh lé apui. Ulôn, TUHAN, Nyang Mahakuasa, ka Lôn peugah haba."
59 Peungawai pribadi Raja Zedekia na kheueh Seraya bin Neria cucoe Mahseya. Bak thon nyang keupeuet geumat keurajeuen lé Zedekia raja Yehuda, Seraya geuseutôt Zedekia u Babel. Teuma laju ulôn bri keu gobnyan saboh tugaih.
60 Bandum bala nyang rhot ateueh Babel dan hai-hai nyang laén nyang meukeunaan deungon nanggroe nyan ka ulôn tuléh dalam saboh kitab meugulong.
61 Laju ulôn peugah ubak Seraya, "Óh ka lheueh gata trok u Babel, tauseuha kheueh mangat bandum nyang na teutuléh dalam kitab nyoe hase tabeuet keu ureuëng-ureuëng nyang na disinan.
62 Óh lheueh nyan meudoá kheueh lagée nyoe, 'TUHAN, Droeneueh ka neupeugah bahwa banda nyoe neupeuhanco sampoe habéh bah kheueh nyan manusia meunan cit deungon beulatang ranab sapan sapa, dan teumpat nyoe jeuet keu padang pasi siumu masa.'
63 Óh ka lheueh gata beuet asoe kitab nyoe ubak ureuëng-ureuëng nyan, taikat kheueh laju batée nibak kitab nyoe, dan geulawa kheueh laju u teungoh-teungoh Krueng Efrat,
64 sira tapeugah, 'Meunoe kheueh teuma teujadi deungon Babel. Nanggroe nyoe karam dan hana meuampông le sabab bala nyang geupeu rhot lé TUHAN ateueh nanggroe nyan.' " tutoe haba Yeremia nyan sampoe óh nyoe.