## Nabi Yesaya

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66

-Reset+

### Chapter 43

1 Israel, meunoe kheueh feureuman TUHAN, "Ulôn kheueh nyang peujeuet dan nyang peugét gata, bék teumakot, gata pasti Lôn peuseulamat! Ulôn ka Lôn hôi gata deungon nan gata, gata na kheueh milék Ulôn.
2 Meunyoe gata neujeumeurang ié, Ulôn teuma na meusajan gata, gata hana teuma karam dipat mantong gata meuteumé susah. Meunyoe meulalu apui, gata hana teuma angöh, cubaan-cubaan nyang brat hana teuma ceulaka gata.
3 Sabab Ulôn kheueh TUHAN, Po teu Allah gata, Allah kudus Israel, Nyang Peuseulamat gata. Meusé Ulôn bri sibagoe seuneuboh gata, Sudan dan Syeba sibagoe geunantoe gata.
4 Gata na meuyuem bak mata Lôn, Ulôn hareuga dan Lôn gaséh ubak gata; teuma Ulôn bri manusia sibagoe geunantoe gata, bansa-bansa sibagoe geunantoe nyawöng gata.
5 Bék teumakot, sabab Ulôn Lôn lindong gata.
6 Ulôn peurintah ubak utara dan seulatan, mangat awaknyan bubagaih jipeu lheueh laju. Bah aneuëk-aneuëk gata nyang agam jiwoe nibak jiôh, dan aneuëk-aneuëk gata nyang inong jiwoe nibak tieb-tieb ujong bumoe.
7 Sabab awaknyan banmandum ka teuhôi ateueh nan Ulôn, awaknyan Ulôn cebta keu ji peuagong Ulôn."
8 Po teu Allah meufeureuman, "Yue kheueh peuleumah droe ukeue bansa Ulôn nyang buta, bahpi na meumata; nyang klo, bahpi na ôn punyueng.
9 Yue kheueh banmandum bansa jimeugumpôi dan banmandum sukée jimeuhimpon. Soe kheueh lamkawan dewa-dewa awaknyan ka jibri tée peue nyang teujadi nibak saát nyoe? Soe teuma lamkawan nyan hase geuramai masa ukeue? Bah kheueh saksi-saksi awaknyan jijak ukeue, dan jibri bukeuti bahwa awaknyan beuna, mangat mandum jideungoe awaknyan geupeugah haba, bahwa meumang lagée nyan!
10 He umat Ulôn, gata kheueh saksi-saksi Ulôn, gata Ulôn piléh jeuet keu hamba-hamba Lôn, mangat neuturi Ulôn dan peucaya ubak Ulôn, dan neupeu phom bahwa Ulôn kheueh Po teu Allah. Ulôn Po teu Allah Nyang Mahaesa, hana nyang laén sigohlom dan óh ka lheueh Ulôn.
11 Ulôn keudroe TUHAN, seulaén nibak Lôn hana nyang peuseulamat gata.
12 Ulôn ka lheueh Lôn peugah ubak gata, Ulôn kheueh nyang peuseulamat gata, dan bukon ilah aséng nyang na di teungoh-teungoh gata; gata nyang jeuet keu saksi-saksi Lôn. Dan Ulôn, Ulôn nyoe Po teu Allah,
13 keu siumu masa Ulôn nyoe teutab Po teu Allah. Hana nyang hase geupeuleueh droe nibak kuasa Ulôn, atawa jihalangai reuncana Ulôn."
14 TUHAN peuseulamat gata, Nyang Kudus Israel geupeugah, "Deumi gata, Ulôn kirém sipa-i u Babel, dan Ulôn dobrak palang-palang pintoe peunjara; surak meuhubo di ureuëng Kasdim ulôn ubah jeuet jimo bae.
15 Ulôn kheueh TUHAN, Po teu Allah gata nyang kudus, Raja gata, nyang cebta gata, he Israel!"
16 TUHAN ka geupeugöt saboh jalan meulalu laôt, meulalu ié nyang meubok-bok meubura.
17 Gobnyan nyang yue peuwira dan sipa-i-sipa-i gobnyan u mideuen prang, dan awaknyan maju deungon geuritan meuguda. Teuma awaknyan reubah, han hase geubeudôh le, awaknyan matée lagée dah panyöt nyang lon.
18 TUHAN meufeureuman, "Hana guna neuingat masa nyang ka lheueh, peucuma neukeunang nyang ka-ka lewat.
19 Ngieng kheueh, Ulôn peubuet sisuatu nyang barô; jinoenyoe ka teupeuphon, peu kheueh han neukalon? Ulôn teuma Lôn peugét jalan dipadang pasi, dan krueng-krueng dalam gle beulantara.
20 Beulatang kleut teuma ji peuagong Ulôn; dan asée srigala dan cicém unta jipujoe Ulôn sabab Ulôn nyang peu ile ié di padang pasi, dan krueng-krueng di padang beulantara keu Lôn bri ié jieb ubak umat nyang ka Lôn piléh.
21 Awaknyan kheueh bansa nyang Ulôn beutuek keu droe Lôn keudroe, mangat jeuet geujak peusampoe puja ngon pujo keu Ulôn."
22 TUHAN meufeureuman, "Teuma gata Israel, hana neuseumah Ulôn, dan hana le meubakti ubak Ulôn.
23 Gata hana le neuba domba sibagoe keureubeuen nyang teutot, hana neuhoreumat Ulôn deungon peuseumahan gata. Padahai Ulôn hana Lôn peubeuban gata deungon keureubeuen, atawa Lôn peususah gata deungon Lôn tuntut keumeunyan.
24 Gata han neubloe dupa mangat bhée keu Ulôn, hana neupeupueh Ulôn deungon gapah keureubeuen nyang gata sie. Seubalek jih gata neupeubeuban Ulôn deungon desya-desya nyang gata peubuet, dan neupeususah Ulôn deungon buet-buet gata nyang salah.
25 Teuma ulôn Allah nyang sampôh desya gata, Ulôn peu amphon gata kareuna meunan kheueh sifeuet Ulôn; Ulôn hana Lôn ingat-ingat ubak desya gata.
26 Ingat kheueh ubak Ulôn, jak geutanyoe tajak ubak kantô peungadelan, peugah laju peukara gata mangat jeuet deuh bahwa gata na kheueh beuna.
27 Indatu gata nyang phon-phon that ka meudesya, dumna peumimpén ka meubeurontak teuhadab Ulôn,
28 imeum-imeum gata ka jipeukuto Rumoh Ulôn. Teuma Israel Ulôn seurah keu jipeuhina, keuturonan Nabi Yakub Ulôn peubiyeu jipeubinasa."