## 1 Tawarikh

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29

-Reset+

### Chapter 28

1 Nabi Daud geupeurintah mangat banmandum peumimpén Israel jimeusapat di Yerusalem. Jadi, bubena ulée sukée, bubena peujabat urosan peumeurintahan, bubena ulée kawöm, bubena ureuëng nyang kawai hareuta benda dan beulatang peulara sira aneuëk-aneuëk agam raja -- paneuk jih bubena ureuëng rayeuk nyang na didalam meuligoe, peuwira dan ureuëng peunteng, banmandum nyan meusapat di Yerusalem.
2 Nabi Daud geudong dikeue awaknyan dan laju geumariet, "Syedara-syedara ulôn nyang saboh bansa, deungoe kheueh nyoe! Ka treb that-that ulôn naniet keuneuk peudong saboh rumoh nyang peumanen keu teumpat Peuto Peujanjian, teumpat geugilo lé gaki TUHAN Allah geutanyoe. Ulôn ka lôn peugöt peusiapan mangat teupeudong saboh teumpat teuseumah Gobnyan.
3 Teuma TUHAN geutam ulôn bék lôn peubuet hai nyang lagéenyan sabab ulôn nyoe sidroe sipa-i nyang ka jai that ulôn peurö darah gob.
4 TUHAN, Po teu Allah nyang jiseumah lé Israel, ka geupiléh ulôn dan keuturonan ulôn mangat jeuet lôn mat peurintah ateueh Israel keu siumu masa. Keu teupeusiab sidroe peumimpén nyang teupiléh nibak sukée Yehuda, dan nibak sukée nyan Gobnyan geupiléh nibak keuluwarga ureuëng syiek ulôn. Dan nibak banmandum anggota keuluwarga ureuëng syiek ulôn nyan Gobnyan ka sipakat teupiléh ulôn dan geupeujeuet ulôn keuraja ateueh banmandum bansa Israel.
5 TUHAN ka geubri aneuëk nyang le keu ulôn dan nibak aneuëk nyang le nyan Gobnyan ka geupiléh Nabi Sulaiman keu jimat peurintah ateueh Israel, keurajeuen TUHAN nyoe.
6 TUHAN geupeugah lagéenyoe, 'Nabi Sulaiman aneuëk gata teuma jipeudong rumoh keu Ulôn. Jihnyan ka Ulôn piléh jeuet keu aneuëk Ulôn, dan Ulôn teuma jeuet keu bapak jih.
7 Meunyoe gobnyan deungon bit-bit geuturot keu huköm-huköm dan peurintah Ulôn lagée nyang ka jipeubuet nibak saát nyoe, Ulôn teuma Lôn peukong keurajeuen jihnyan keu siumu masa.' "
8 Dan geupeugah lom lé Nabi Daud lagéenyoe, "Lé sababnyan, jinoenyoe, hai rakyat ulôn, dikeue Po teu Allah geutanyoe dan dikeue meuhadab ngon banmandum Israel, umat TUHAN nyoe, ulôn meuharab bak gata deungon bit-bit taseutôt banmandum peue nyang ka geupeurintah lé TUHAN Allah geutanyoe. Deungon na lagée nyan gata teutab jeuet keupo nanggroe nyang gét nyoe dan tapeutron waresan keu keuturonan gata keu siumu masa."
9 Lheueh nyan ubak Nabi Sulaiman geupeugah teuma lé Nabi Daud, "Hai aneuëk ulôn, bah kheueh Po teu Allah nyang jiseumah lé ureuëng syiek gata nyoe, gata aku sibagoe Allah gata. Gata harôh tameungabdi ubak Gobnyan deungon até nyang gleh dan tuloih ikhlas. Sabab Gobnyan geuteupeue banmandum pikeran dan peue nyang tesureh lam até geutanyoe. Meunyoe gata tamita Gobnyan, Gobnyan teuma meurumpok deungon gata, teuma meunyoe gata tatinggai Gobnyan, Gobnyan teuma geutulak gata keu siumu masa.
10 Gata ingat kheueh beujroh-jroh bahwa TUHAN ka geupiléh gata keu tapeudong baét nyang khusos keu Gobnyan. Dan jinoenyoe gata peubuet kheueh banmandum peue nyang ka geupeurintah nyan deungon seumangat nyang meutaga."
11 Óh lheueh geupeugah nyan Nabi Daud laju geuseurah ubak Nabi Sulaiman reuncana bangunan Baét TUHAN, meunan cit deungon gudang-gudang jih, banmandum kama jih, dan Ruweueng Mahasuci gobnyan, teumpat teupeu amphon desya.
12 Meunan cit geujok lé Nabi Daud banmandum reuncana nyang ka geupike lé gobnyan keu peulataran-peulataran deungon kama-kama nyang na bansikeulileng nyan, meunan cit keu gudang-gudang peuleungkapan Baét TUHAN dan deungon gudang-gudang teumpat teukeubah keureubeuen-keureubeuen keu TUHAN.
13 Meunan cit geuseurah reuncana keuhai teupeukeulompok teungku-teungku imeum dan ureuëng-ureuëng Lewi, keuhai tugaih-tugaih nyang harôh awaknyan peubuet, na kheueh buet awaknyan di Baét TUHAN dan teupeulara banmandum peukakaih iébadat.
14 Meunan cit geubri teuma peutunyok-peutunyok pakriban cara jih teupeugét méuh dan pirak keu teupeugét peukakaih-peukakaih,
15 keu tieb-tieb panyöt dan gaki panyöt,
16 keu meuja-meuja nibak pirak, dan keu tieb-tieb meuja méuh keuteumpat ruti sajian ubak Po teu Allah.
17 Meunan cit keuhai peutunyok-peutunyok keuhai méuh aseuli nyang harôh teupeuguna keu teupeugét garpu, cambông dan buli-buli, keuhai le ngon dit jih méuh ngon pirak keu teupeugét pireng-pireng,
18 keuhai le jih méuh aseuli keu teupeugét miseubah keuteumpat teutot keumeunyan dan keu teupeugét geuritan keu patong-patong kerub deungon sayeub meulinteung di ateueh Peuto Peujanjian TUHAN.
19 Lé Nabi Daud geupeugah, "Banmandum nyan ka teucetet nyang paih deungon reuncana nyang ka teutuléh nyang ka geutunyok lé TUHAN ubak ulôn mangat ulôn peubuet reuncana nyan."
20 Óh lheueh nyan lé Nabi Daud geupeugah lom ubak aneuëk gobnyan Nabi Sulaiman, "Gata harôh yakén dan gata jeuet. Tapeuphon kheueh meubuet nyan dan gata bék yo mubacut pih keupeue mantong. TUHAN Allah nyang ulôn seumah geutulông gata. Allah hana geutinggai gata. Gobnyan teutab na sabe disampeng gata sampoe nyang gata peubuet nyan seuleusoe.
21 Peumbagian tugaih iébadat didalam Baét TUHAN ka geupeuteuntée lamkawan teungku imeum dan ureuëng Lewi. Ureuëng-ureuëng keureuja nyang carông dan ahli lam bideung jih maséng-maséng teuma geutulông gata deungon galak até, dan mandum peumimpén meunan cit deungon banmandum rakyat teuma jitaát ubak peue nyang gata peurintah."