## Zakharia

Chapter: 1 2 3 4 5 6 7 8 9 10 11 12 13 14

-Reset+

### Chapter 3

1 Nibak keumalon nyang laén, TUHAN geupeuleumah ubak ulôn Teungku Imeum Agong Yosua teungoh geudong dikeue malaikat TUHAN. Di siblaih Yosua, jidong kheueh Jén nyang ka siab keuneuk jitudoh gobnyan.
2 Malaikat TUHAN geupeugah ubak Jén nyan, "Seumoga TUHAN geuhuköm gata he Jén! Bah kheueh TUHAN nyang geusayang keu Yerusalem geuhuköm gata. Ureuëng nyoe lagée tungô kayée nyang teutarek lam apui hu."
3 Yosua geudong disinan sira geungui peukayan nyang lumpah kutoe.
4 Dan geupeugah kheueh lé malaikat nyan ubak peubantu-peubantu gobnyan nyang na di syeuruga, "Neutiek kheueh peukayan kutoe nyang jingui lé ureuëng nyoe." Dan ubak Yosua gobnyan geupeugah, "Desya gata ka ulôn böih, keu gata lôn jôk peukayan nyang barô."
5 Laju gobnyan geupeurintah ubak peubantu-peubantu geuh keu geuyue peungui seureuban nyang gleh bak ulée Yosua. Awaknyan jiturot mantong dan óh ka lheueh nyan awaknyan laju jipeungui peukayan nyang barô nyan ubak gobnyan deungon geukawai lé malaikat TUHAN.
6 Óh lheueh nyan malaikat nyan geupeusampoe haba TUHAN ubak Yosua,
7 "Meunyoe gata tapatuh ubak huköm-huköm Ulôn dan tapeubuet tugaih-tugaih nyang Ulôn bri keu gata, teuma keu seulanjut jih gata jeuet keu peumimpén di dalam Baét Lôn dan ta uroih peulataran disinan. Ulôn Lôn deungoe doá-doá gata, lagée Ulôn deungoe doá bandum malaikat nyang na bak binéh Ulôn.
8 Deungoe kheueh he Imeum Agong Yosua, meunan cit gata teungku-teungku imeum nyang jeuet keu rakan gobnyan, gata bandum na kheueh lambang keu masa ukeue nyang gét. Bak masanyan Ulôn Lôn kirém hamba Ulôn nyang teuboh nan 'Sang Tunas'.
9 Ulôn peuduek bak binéh Yosua si aneuëk batée nyang meusagoe tujoh nyang Lôn uke deungon tulesan-tulesan. Dalam siuroe mantong Ulôn böih desya nibak nanggroe nyoe.
10 Meunyoe uroe nyan ka teuka, tieb-tieb ureuëng jitawök kawöm silingka gobnyan keu jiteuka dan jirasa damé dan seuntosa di teungoh-teungoh lampôh-lampôh anggô dan bak bak ara gata."