## Yehezkiel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48

-Reset+

### Chapter 42

1 Óh lheuehnyan ureuëng agam nyan laju geuba ulôn ubak peulataran luwa dan geutunton ulôn ubak bangunan nyang laén di siblaih utara Baét TUHAN, hana jiôh nibak bangunan rayeuk di siblaih barat Baét TUHAN nyan.
2 Bangunan nyan panyang jih limong ploh metée, dan luwah jih dua ploh limong metée.
3 Saboh sagoe nibak bangunan nyan meuhadab ubak seuramoe nyang luwah jih siploh metée nyan, seudangkan sagoe nyang laén meuhadab ubak aleue batée bak peulataran luwa. Bangunan nyan meutingkat lhée; tieb-tieb tingkat meujulue leubeh udalam nibak tingkat miyueb jih.
4 Dikeue kama-kama nyan, disiblaih udalam na jurong nyang luwah jih limong metée dan panyang jih limong ploh metée. Pintoe-pintoe jih meuhadab u utara.
5 Kama-kama bak tingkat ateueh leubeh sampiek nibak kama-kama nyang na di miyueb, sabab jurong-jurong nyang na dikeue kama-kama di ateueh nyan leubeh luwah nibak nyang na dimiyueb jih.
6 Kama-kama nyan meutingkat lhée teuma hana jitumpang lé taméh-taméh lagée bak geudong-geudong di teungoh leuen.
7 Siteungoh nibak tingkat miyueb, panyang jih dua ploh limong metée na kheueh beuton mantong, seudangkan nibak bagian nyang laén, meunan cit panyang jih na dua ploh limong metée, teupeugét kama-kama. Bak tingkat nyang paleng ateueh na kama-kama ban sipanyang geudong nyan.
9 Di miyueb kama-kama nibak ujong timu bangunan nyoe, dan nibak uram beuton, na saboh pintoe nyang teutuju ubak peulataran luwa. Nibak binéh seulatan rot Baét TUHAN, na bangunan nyang saban, teuduek jih hana jiôh nibak bangunan siblaih ubarat.
11 Dikeue kama-kama nyan na saboh jurong nyang saban lagée jurong siblaih utara. Ukoran jih saban, mode jih pih saban, dan pintoe-pintoe jih pih saban.
12 Dimiyueb kama-kama siblaih seulatan, nibak ujong timu bak uram beuton, na cit saboh pintoe.
13 Ureuëng agam nyan geupeugah ubak ulôn, "Bandua bangunan nyan suci. Disinan, teungku-teungku imeum nyang jeuet meuhadab ubak keuhaderan TUHAN, teupajoh keureubeuen-keureubeuen nyang paleng suci. Meunan cit disinan awaknyan harôh geukeubah keureubeuen-keureubeuen nyang paleng suci, atra nyan na kheueh: keureubeuen gandom dan keureubeuen peuamphon desya atawa keureubeuen gantoe rugoe.
14 Meunyoe teungku-teungku imeum nyan ka seuleusoe meutugaih bak Baét TUHAN, dan geu keuneuk jak ubak peulataran luwa, peukayan khusos nyang awaknyan ngui watée geupeubuet iébadat harôh awaknyan tinggai nibak kama-kama nyan. Awaknyan harôh geungui peukayan laén, óh ka lheuehnyan barô kheueh awaknyan jeuet geujak ubak teumpat rakyat meugumpôi."
15 Óh ka seuleusoe geu uko lé ureuëng agam nyan bangunan Baét TUHAN bagian si udalam, gobnyan laju geupeuteubiet uluwa ulôn rot geureubang timu, laju geusipat bagian keulileng Baét TUHAN.
16 Deungon tungkat sineupat jih gobnyan laju geusipat binéh siblaih utimu: 250 metée.
17 Óh lheuehnyan gobnyan laju geusipat binéh siblaih utara, binéh siblaih seulatan, dan binéh siblaih ubarat; tieb-tieb binéh panyang jih saban, na kheueh 250 metée.
20 Deungon nyan, daerah Baét TUHAN teuduek jih ateueh saboh keubeueng tanoh peuet sagoe tamang, deungon ukoran 250 nibak tieb-tieb binéh. Bideueng tanoh nyan jikeulileng lé saboh bintéh beuton keu teupeung kréeh daerah nyang khusos keu TUHAN nibak daerah nyang keu umum.