## 2 Samuel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24

-Reset+

### Chapter 7

1 TUHAN geupeulindong Raja Nabi Daud nibak meubagoe jipeukaru lé musoh-musoh gobnyan, akhé jih gobnyan hase teutab tinggai didalam meuligoe.
2 Teuma geupeugah kheueh lé raja ubak Nabi Natan, "Kalon, ulôn nyoe tinggai didalam meuligoe nyang teupeugét nibak bahan kayée ceumara Libanon, padahai Peuto Peujanjian Po teu Allah teuma teukeubah didalam khimah!"
3 Geujaweueb lé Natan, "Neupeubuet kheueh laju peue nyang ka neuniet lé Teungku Amphon, sabab TUHAN geutulông Teungku Amphon."
4 Teuma nibak malam nyan TUHAN geupeugah ubak Natan,
5 "Neujak kheueh laju dan neupeusampoe kheueh ubak hamba Ulôn Nabi Daud peusan ulôn nyoe, 'Ek kheueh gata nyang peudong rumoh keu ulôn.
6 Yoh phon that bansa Israel Ulôn peubeubaih di nanggroe Meusé sampoe nibak uroenyoe, hántom na lom Ulôn tinggai lam saboh rumah, seulaén ulôn meugeumbara dan tinggai didalam saboh khimah.
7 Yoh phon Ulôn meugeumbara meusajan deungon bansa Israel, hántom lom Ulôn teumanyong ubak peumimpén-peumimpén nyang ka Ulôn piléh, peue sabab jih awaknyan hana jipeudong rumoh nibak kayée ceumara Libanon keu Ulôn.'
8 Lé sabab nyan, hai Natan, tajak peugah kheueh ubak hamba Ulôn Nabi Daud, bahwa Ulôn, TUHAN Nyang Mahakuasa, Ulôn peugah ubak gobnyan, 'Gata ka Ulôn cok nibak buet gata meurabe didalam blang dan Ulôn baiát gata jeuet keu raja ateueh umat Ulôn Israel.
9 Ulôn ka Ulôn peungon gata ho mantong nyang gata jak, dan bubena musoh gata ka lheueh Ulôn sampôh banmandum bak watée gata teungoh lam prang. Gata teuma Ulôn peujeuet keu meusyeuhu saban lagée peumimpén-peumimpén nyang paleng rayeuk di ateueh donya.
10 Lom teuma, keu umat Israel ka Ulôn keubah teumpat dan Ulôn yue awaknyan tinggai teutab disinan, mangat awaknyan hase jih udeb deungon teunang, dan hana ureuëng laén nyang jijak peukaru. Phon awaknyan teuka ubak tanoh nyoe, dan Ulôn baiát peumimpén-peumimpén keu awaknyan, awaknyan ka jiprang lé ureuëng-ureuëng nyang galak ubak buet jeuhet lom kreueh. Teuma hainyan hana teujadi le. Ulôn meujanji bahwa gata teuma aman nibak mubagoe musoh, dan Ulôn teuma Lônbri keuturonan keu gata.
12 Teuma, meunyoe ajai gata ka sampoe, dan gata jitanom didalam jrat nibak teumpat jrat indatu gata, sidroe lamkawan aneuëk gata nyang agam Ulôn baiát jeuet keu raja. Jihnyan kheueh nyang peudong rumoh keu Ulôn. Keurajeuen jih teuma Ulôn peuteuga dan keu siumu masa sidroe nibak keuturonan jih teuma jimat peurintah sibagoe raja.
14 Ulôn teuma jeuet keu bapak jih, dan jihnyan teuma jeuet keu aneuëk Ulôn. Meunyoe jihnyan jipeubuet buet nyang salah, jihnyan teuma Ulôn huköm lagée sidroe bapak geuhuköm aneuëk geuh.
15 Teuma Ulôn teutab Ulôn peubuet nyang jroh keu jihnyan sisuai deungon janji Ulôn. Janji Ulôn keu jihnyan teuma teutab Ulôn mat, hana lagée nyang ka Ulôn peubuet ubak si Saul nyang ka Ulôn géesée nibak teumpat jih duek mangat gata hase jeuet keuraja.
16 Gata hana putôh sabe na keuturonan, dan Ulôn teuma Lôn peujeuet keurajeuen gata nyan jimeuteun siumu masa. Meunan cit keu siumu masa sidroe nibak keuturonan gata teuma jimat peurintah sibagoe raja.' "
17 Laju Natan geubri tée ubak Nabi Daud peue mantong nyang ka geupeugah lé Po teu Allah ubak gobnyan.
18 Geutamong kheueh laju Raja Nabi Daud u dalam Khimah TUHAN. Laju geuduek dan geumeudoá, "Ya TUHAN Nyang Mahamanyang, ulôn dan keuluwarga ulôn hana patot ulôn teurimong mandum keubaikan nyang ka TUHAN tunyok ubak ulôn seulawet nyoe.
19 Dan TUHAN ka geupeubuet leubeh nibak nyan, Ya TUHAN Nyang Mahamanyang; Droeneueh ka neupeugét janji keuhai keuturonan ulôn keu watée nyang teuma teuka. Dan Droeneueh peuleumah hainyan ubak ulôn, bahpih ulôn nyoe teuma sidroe manusia, Ya TUHAN Nyang Mahamanyang!
20 Peue lom nyang jeuet ulôn peugah ubak Droeneueh? Droeneueh ka neuteupeue banmandum keuhai ulôn nyoe.
21 Deumi janji Droeneueh dan ateueh keuheundak Droeneueh keudroe Droeneueh ka neupeubuet-buet nyang paleng rayeuk nyan guna jih keu neupeurunoe hamba Droeneueh nyoe.
22 Droeneueh keubiet akbar, ya TUHAN Allah! Teuma Droeneueh kheueh TUHAN Po teu Allah, hana nyang saban deungon Droeneueh. Kamoe meuteupeue hainyan sabab ka neubritée yoh phon masa ilée.
23 Di bansigom bumoe nyoe hana bansa nyang saban deungon bansa Israel. Israel na kheueh saboh bansa nyang ka neupeubeubaih nibak jipeujeuet keu namiet mangat jeuet keu umat Droeneueh keudroe. Banmandum buet nyang rayeuk dan ajaéb nyang ka neupeubuet keu awaknyan, sampoe ka jeuet nan Droeneueh meusyeuhu bansaboh donya. Bansa-bansa nyang laén meunan cit deungon dewa-dewa awaknyan ka Droeneueh use bak watée umat Droeneueh jimaju u mideuen prang.
24 Bansa Israel ka neupeujeuet keu umat Droeneueh keudroe keu siumu masa, dan Droeneueh, ya TUHAN, ka jeuet keu Po teu Allah awaknyan.
25 Dan jinoenyoe, ya TUHAN Po teu Allah, bah kheueh kira jih TUHAN peukong keu siumu masa janji nyang ka Droeneueh peugah keuhai droe ulôn dan keuturonan ulôn. Soe kheueh kira jih TUHAN peubuet peue nyang ka TUHAN peujanji nyan.
26 Dipat mantong bubena ureuëng sabe jipeu agong-agong nan Droeneueh sira jipeugah, 'TUHAN Nyang Mahakuasa na kheueh Po teu Allah ateueh Israel.' Teuma keu siumu masa sidroe nibak keuturonan ulôn teuma jimat peurintah sibagoe raja ateueh bansa nyoe.
27 TUHAN Nyang Mahakuasa! Ulôn peubeurani droe ulôn lakée doá nyoe ubak Droeneueh, sabab Droeneueh keudroe ka neubri tée ubak ulôn bahwa aneuëk cucoe ulôn treun meutreun teuma neupeujeuet keu raja ateueh bansa nyoe.
28 Ya TUHAN Nyang Mahamanyang, Droeneueh kheueh Po teu Allah; banmandum janji Droeneueh neupeuteupat, dan hai nyang gét-gét nyan ka neupeujanji ubak ulôn.
29 Sabab nyan, ulôn lakée, neutem kheueh kirajih neubri beureukat ateueh keuturonan ulôn, mangat jeuet keu siumu masa awaknyan teutab jirasa gaséh nyang seutia nibak Droeneueh. Ya TUHAN Nyang Mahamanyang, banmandum nyan ka lheueh TUHAN peujanji, teuma keuturonan ulôn teutab TUHAN bri beureukat keu siumu masa."