## Yehezkiel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48

-Reset+

### Chapter 1

1 Bak tanggai nyang keu limong buleuen nyang keu peuet bak thon nyang keu lhée ploh, bak thon nyang keulimong seumeunjak Raja Yoyakhin jiba u teumpat nyang teuböih, ulôn, Teungku Imeum Yehezkiel bin Busi, na nibak binéh Krueng Kebar di Babel meusajan deungon ureuëng-ureuëng nyang teuböih nibak ureuëng Yahudi laén. Hana teusangka-sangka langét teuhah dan ulôn meuteumé lôn kalon keuhai Po teu Allah. Ulôn deungoe TUHAN meufeureuman ubak ulôn dan laju lôn rasa teuga that kuasa Gobnyan.
4 Ulôn tangah laju ulangét dan deuh ulôn kalon angén badée teungoh jipot nibak utara. Geulanteue jiseumama keudeuh keunoe nibak sinamon awan nyang paleng raya, dan langét nyang na nibak banéh nyan peungéuh meucahya. Dalam kilat nyang meuble-ble nyan leumah sapeue-sapeue nyang meukilat lagée peurunggu.
5 Di teungoh-teungoh awan nyan, deuh lôn kalon peuet boh kerub, na kheueh makhluk udeb nyang rab saban ngon manusia,
6 teuma maséng-maséng na peuet boh rupa dan dua boh pasang sayeueb.
7 Gaki jih teupat dan meukilat lagée peurunggu nyang teucane. Jaroe gaki jih meugukée lagée gukée banteng.
8 Seulaén peuet boh rupa dan dua pasang sayeueb nyan, awaknyan na teuma jaroe manusia dimiyueb tieb-tieb sayeueb.
9 Sijudoe sayeueb nibak tieb-tieb makhluk nyan meukeumang dan phon di ujong trok bak ujong sayeueb nyan tupéh teuma deungon sayeueb makhluk nyang laén, sampoe ban peuet boh makhluk nyan ka teubina sagoe peuet. Meunyoe meugrak, maséng-maséng makhluk nyan meugrak teupat ukeue sira jibalek tuboh jih.
10 Tieb-tieb makhluk nyan rupa jih meulaén-laén; nyang rupa jih lagée ureuëng na dikeue, rupa nyang lagée singa na blaih si uneuen, rupa lagée banteng blaih wie, dan waja raja wali si blaih u likot.
11 Sipasang sayeueb nibak tieb-tieb makhluk nyan teupeukeumang u ateueh sampoe tupéh ujong tieb-tieb sayeueb makhluk nyang laén nyang na disiblaih nyan, dan sipasang sayeueb teuk teulipat teutôb tuboh jih.
12 Maséng-maséng makhluk nyan meuhadab ubak peuet boh jurosan sigoe guih, sampoe awaknyan jeuet jijak homantong nyang jigalak deungon tuboh hana teuputa.
13 Bak teungoh makhluknyan na sapeue-sapeue nyang leumah jih lagée ngeue apui atawa suwa apui nyang hu meugrak-grak hana piôh. Apuinyan meu kléb-kléb dan jiteubiet meuek jeuet keu kilat geulanteue.
14 Makhluk-makhluk nyan keudroe meugrak-grak keudeh keunoe nyang bagaih jih lagée kilat.
15 Teungoh lôn kalon bandum nyan, ulôn ngieng teuma na peuet boh ruda di ateueh tanoh, saboh ruda nibak sampéng tieb-tieb makhluk nyan.
16 Ban peuet boh ruda nyan saban dan meukilat lagée batée peumata, dan maséng-maséng na saboh teuk ruda nyang laén nyang meulinteung di teungoh-teungoh nyan.
17 Deungon lagée nyan ruda-ruda nyan hase jituju bak peuet boh arah.
18 Keulileng-keulileng ruda nyan peunoh deungon mata.
19 Makhluk-makhluk nyan jijak homantong nyang jihawa, dan ruda-ruda nyan sabe jiseutôt, sabab jikuasa lé makhluk-makhluk nyan. Pajan mantong makhluk-makhluk nyan meugrak jiék u ateueh atawa jipiôh, ruda-ruda nyan sabe jiseutôt meusajan awaknyan.
22 Di ateueh tieb-tieb ulée makhluk nyan na teuma meubinteung sapeue-sapeue lagée kubah nyang teupeugét nibak kristal nyang hu meucahya.
23 Di miyueb kubah nyan tieb-tieb makhluknyan jireuntang teuma sipasang sayeueb jih u arah makhluk nyang na siblaih jih nyan, seudangkan sayeueb jih nyang sipasang teutôb tuboh jih.
24 Meunyoe makhluk nyan jipo, teudeungoe bak ulôn su sayeueb jih nyang meukeupak-keupak; su jih lagée su ié rhot, lagée su deurab langkah pasokan sipa-i nyang raya, lagée su Po teu Allah Nyang Mahakuasa. Meunyoe makhluknyan jipiôh bak jipo, laju jilipat sayeueb jih,
25 teuma di ateueh kubah nyang di ateueh ulée awaknyan, mantong teudeungoe su makhluk nyan.
26 Di ateueh kubah nyan na sapeue-sapeue nyang saban lagée takhta nibak batée nilam, dan di ateueh nyan na jiduek sapeue-peue nyang leumah jih lagée manusia.
27 Bagian ateueh nyan leumah jih meucahya lagée peurunggu di teungoh-teungoh apui hu. Bagian miyueb jih meucahya trang muble-ble,
28 dan meuwareuna warni lagée peulangi. Nyan kheueh trang meucahya nyang teutunyok ubak keuhaderan TUHAN.