## Kitab Teu-Ulang

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34

-Reset+

### Chapter 3

1 "Óh lheuehnyan tanyoe tameugrak laju u arah utara tatuju u daerah Basan, Og, raja Basan jingaza u mideuen prang meusajan ngon banmandum sipa-i jih keujijak prang geutanyoe tô ngon banda Edrei.
2 Teuma TUHAN geupeugah ubak ulôn, 'Bék teumakot keu jihnyan, he Nabi Musa. Ulôn teuma Lôn peujok jihnyan, sipa-i jih dan banmandum daerah jih nyan keu gata. Gata peusaneut kheueh jihnyan lagée nyang ka Ulôn peusaneut u ateueh ureuëng Sihon, raja Amori nyang jimat peurintah di nanggroe Hesybon.'
3 Dan meunan cit TUHAN Po teu Allah geutanyoe geujok Raja Og dan rakyat jihnyan keu geutanyoe, dan awaknyan banmandum tanyoe nyang peutaloe.
4 Bak watée nyan tanyoe reubot banmandum banda jihnyan, hana meusaboh banda jihpi nyang na tinggai. Banmandum nyan na nam ploh boh banda nyang geutanyoe reubot bansaboh Argob, nyang jipeurintah lé Raja Og nibak Basan.
5 Banmandum banda nyan jipeugét deungon pageue-pageue beuton nyang manyang-manyang, pintoe-pintoe geureubang dan palang-palang pintoe keu teutôb pintoe geureubang nyan. Seulaén nibaknyan mantong jai banda nyang laén nyang hana meupageue ngon beuton.
6 Banmandum banda nyan tanyoe peuhanco, dan banmandum teuma ureuëng agam, ureuëng inong dan aneuëk-aneuëk awaknyan tanyoe poh maté, lagée nyang geutanyoe peubuet ateueh banda-banda Raja Sihon nibak Hesybon.
7 Beulatang peulara awaknyan tanyoe cok dan banda-banda nyan tanyoe reubot teuma.
8 Bak watéenyan tanyoe cok nibak bandua raja Amori daerah di siblaih u timu Krueng Yordan dan Krueng Arnon sampoe trôk u Gunong Hermon. (
9 Gunong Hermon nyan teukheun cit ngon nan Siryon lé ureuëng Sidon, dan Senir lé ureuëng Amori.)
10 Tanyoe cok banmandum wilayah Raja Og nibak Basan: banda-banda nyan nyang na ateueh darat manyang, lagée daerah Gilead dan Basan, laju trok u timu nibak banda Basan dan Edrei." (
11 Raja Og na kheueh ureuëng Refaim nyang keuneulheuh. Keureunda manyét jih teupeugét nibak batée, panyang jih peuet metée dan luwah jih rab dua metée meunurot ukoran nyang ka teupeuteuntée. Trok nibak uroenyoe mantong deuh teukalon di Raba, banda ureuëng Amori.)
12 "Óh ka lheueh tanoh nyan jeuet keu atra geutanyoe, ulôn jok keu sukée Ruben dan Gad daerah siblah utara banda Aroër tô ngon Krueng Arnon, dan siladum nibak daerah gunong-gunong Gilead, dan banda-banda nyan.
13 Siladum nibak sukée Manasye ulôn jok teuma nyang leubeh nibak Gilead, meunan cit daerah Basan beukaih jajahan Og, na kheueh banmandum wilayah Argob." (Basan meusyeuhu sibagoe nanggroe ureuëng Refaim.
14 Yair nibak sukée Manasye jicok banmandum wilayah Argob, na kheueh nibak Basan trok ubak bataih Gesur dan Maakha. Jihnyan jiboh nan gampông-gampông nyan meunurot nan jih keudroe, dan trok án jinoe mantong meugah ngon nan Yair.)
15 "Daerah Gilead ulôn jok keu kawöm Makhir nibak sukée Manasye.
16 Dan keu sukée-sukée Ruben dan Gad ulôn jok teuma daerah lamkawan Gilead dan Krueng Arnon. Nibak teungoh krueng nyan na kheueh sibagoe bataih awaknyan siblaih u seulatan, siblaih utara meubataih teuma ngon Krueng Yabok, nyang siladum nyan na kheueh bataih nanggroe ureuëng Amon.
17 Siblaih ubarat, daerah awaknyan meureuntang trok u Krueng Yordan, nibak Danau Galilea di utara trok u Laôt Maté siblaih u seulatan, lheueh nyan trok laju ubak gaki Gunong Pisga disiblaih u timu.
18 Nibak watéenyan ulôn jok keu awaknyan peurintah nyang lagée nyoe: TUHAN Po teu Allah gata geubri keu gata daerah siblah u timu Krueng Yordan keu teumpat tinggai gata. Teuma tantra-tantra gata harôh leungkab ngon sinjata dan jijeumeurang Krueng Yordan leubeh awai nibak sukée-sukée Israel nyang laén.
19 Teuma aneuëk ngon peurumoh gata meunan cit deungon beulatang peulara gata nyang le nyang jeuet tinggai nibak banda-banda nyang ka ulôn jok keu gata.
20 Tulông kheueh ureuëng-ureuëng saboh bansa ngon gata sampoe awaknyan hase jiduek nibak tanoh nyang geubri lé TUHAN Po teu Allah gata keu awaknyan nibak blah ubarat Krueng Yordan, dan sampoe trok TUHAN geuteurimong awaknyan udeb deungon aman teuntram nibak teumpat nyan, lagée nyang ka geupeujeuet ateueh gata nibak teumpat nyoe. Barô kheueh óh ka lheuehnyan gata jeuet gata woe ubak tanoh atra gata nyang ka ulôn bri keu gata.
21 Laju ulôn peugah ubak Yosua: Gata ka gata ngieng banmandum nyang geupeubuet lé TUHAN Po teu Allah gata ateueh Sihon dan Og, bandua rajanyan. Meunan cit Gobnyan teuma geupeubuet nyang saban ateueh tieb-tieb raja nyang gata reupah tanoh jih.
22 Bék teumakot keu awaknyan, sabab TUHAN Po teu Allah gata teutab geumeujuang keu gata."
23 "Nibak watéenyan ulôn meulakée ubak TUHAN:
24 Ya TUHAN Nyang Mahamanyang, ulôn kuteupeue bahwa nyang Droeneueh tunyok ubak ulôn na kheueh awai nibak buet-buet Droeneueh nyang rayeuk dan ajaéb. Hana ilah nyang laén bah kheueh nyang di langét meunan cit nyang na di bumoe nyang lagée Droeneueh nyang hase neupeubuet hai-hai nyang paleng hebat.
25 Neupeu idhin kheueh ulôn mangat lôn jeumeurang Krueng Yordan, ya TUHAN, mangat jeuet lôn jak kalon nanggroe nyang subô di meurandeh jeh, daerah gunong-gunong nyang gagah dan Gunong-gunong Libanon.
26 Teuma lé sabab gata ka jeuet keu beungéh TUHAN ateueh ulôn sampoe Gobnyan hana geutem teurimong peue-peue nyang ulôn lakée. Dilikot nibak nyan TUHAN teuma geupeugah, 'Kaseb nyan he Nabi Musa, bék gata teuoh lé hainyan!
27 Gata jak kheueh u pucak Gunong Pisga dan gata pandang kheueh u arah utara ngon arah seulatan, u timu dan u barat. Ngieng kheueh beugét-gét peue nyang gata kalon nyan, sabab gata hana teuma gata jeumeurang Krueng Yordan.
28 Gata bri kheueh peutunyok-peutunyok ubak Yosua. Peutabah kheueh até jih, sabab jihnyan kheueh nyang teuma pimpén bansa nyan u meurandeh keu jijak duek nanggroe nyang gata kalon nyan.'
29 Deungon nyan tinggai kheueh geutanyoe nibak pantôn meurandeh banda Bet-Peor."