## Ayub

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42

-Reset+

### Chapter 33

1 Jinoe, hei Nabi Ayub, deungoe kheueh deungon jroh that tutoe haba nyang keuneuk lôn peusampoe nyoe.
2 Ulôn ka siab seudia keuneuk meututoe lôn peugah haba.
3 Deungon ikhlaih até ulôn peugah haba; nyang ulôn peugah na kheueh nyang sibeuna jih.
4 Roh Po teu Allah ka geucebta ulôn dan geubri udeb ubak ulôn.
5 Lé sababnyan, meunyoe hase, jaweueb kheueh ulôn. Peusiab kheueh nyang bila keuteubila droe gata.
6 Nibak Po teu Allah, droeneueh dan ulôn hana meubeda nibak tanoh kliet tanyoe geupeuget.
7 Lé sababnyan, bék droeneueh takot ubak ulôn; ulôn hana niet keuneuk peutaloe droeneueh.
8 Nyang kheueh, óh ka lheueh lôn deungoe peue nyang droeneueh peugah, dan ulôn muphom peue nyang droeneueh meukeusut.
9 Droeneueh neupeugah, 'Ulôn gleh, hana lôn peubuet nyang geutam. Ulôn hana meucupa dan hana lôn peubuet nyang salah.
10 Teuma Po teu Allah geumita-mita alasan geulawan ulôn, dan geupeujeuet ulôn sibagoe musoh Geuh.
11 Gobnyan geuboh ranté bak gaki lôn; dan geukawai mandum grak grik lôn.'
12 Hei Nabi Ayub, peundapat droeneueh salah mandum! Sabab Po teu Allah leubeh rayeuk nibak manusia.
13 Pakon droeneueh tatudôh Allah bahwa Gobnyan hana geupakoe aloh alah manusia?
14 Po teu Allah geumeututoe deungon meubagoe cara, teuma hana meusidroe nyang tem pakoe tutoe haba Gobnyan.
15 Di ureuëng éh meusinyeunya óh watée malam, lam lumpo dan deuh teukalon, Po teu Allah geupeugah haba.
16 Po teu Allah geuyue awaknyan beujideungoe; geupeukeujôt awaknyan deungon geuseugah sabe.
17 Meukeusut jih mangat awaknyan jipiôh meudesya dan jitinggai buet jih nyang sombong.
18 Hana geupeubiyeu awaknyan rhot ubak hanco; geulindong awaknyan nibak maté.
19 Po teu Allah geuseugah ureuëng deungon geupeutreun peunyakét deungon nyan tuboh jih peunoh rasa sakét.
20 Nyang sakét nyan ka gadôh nafeusu pajoh bu, peunajoh nyang paleng mangat pi ka jeuet keu luwat.
21 Tuboh jih jeuet keu pijuet dan meurana, tuleueng-tuleueng jih deuh banmandum.
22 Gobnyan karab jiwoe u álam baka donya ureuëng maté karab that ubak jihnyan.
23 Mungken sidroe lamkawan siribée malaikat Allah nyang peuingat manusia nibak tugaih jih, teuma teuka teujak tulông jihnyan.
24 Deungon meuwéuh-wéuh malaikat nyan teuma geupeugah, 'Peuleuh kheueh jihnyan, hana jeuet jihnyan jitreun lam donya ureuëng maté. Nyoe péng ngon teubôh, mangat jihnyan beubaih lom teuma.'
25 Tuboh jih teuma jeuet keu teuga dan peukasa seugar lagée ureuëng muda.
26 Meunyoe jihnyan meudoá, Po teu Allah teuma geugaséh jihnyan, teuma jihnyan jipujoe Allah deungon geumbira dan Po teu Allah teuma geupeupuléh keuadaan jihnyan.
27 Teuma, dikeue ureuëng ramé jihnyan laju jipeugah, 'Nyang jeuhet ulôn anggab jroh, rayeuk that kheueh desya lôn, teuma Po teu Allah hana geuhuköm ulôn.'
28 Po teu Allah geutam ulôn bék ulôn jak lam donya ureuëng maté, deungon nyan ulôn mantong udeb sampoe án jinoe.
29 Deungon meuulang-ulang, Po teu Allah ka geupeubuet banmandum nyoe.
30 Mangat Gobnyan hase geupeuseulamat manusia dan geubri keubahgiaan lam udeb jih.
31 Lé sababnyan deungoe kheueh hei Nabi Ayub, pasang kheueh geulinyueng seungab kheueh, jinoe ulôn teuma nyang peugah haba.
32 Teuma meunyoe na nyang keuneuk droeneueh peugah, peugah kheueh laju; dan meunyoe droeneueh beutôi, ulôn teuma rila lôn aku nyan.
33 Teuma meunyoe hana, seungab kheueh dan deungoe kheueh ulôn, ulôn keuneuk peurunoe hikeumat ubak gata.