## Nehemia

Chapter: 1 2 3 4 5 6 7 8 9 10 11 12 13

-Reset+

### Chapter 3

1 Nyoe kheueh laporan keuhai pakriban beuton banda Yerusalem nyan teureuhab. Teungku Imeum Rayeuk Elyasib dan rakan-rakan gobnyan geupeudong lom babah Pintoe Geureubang Bubiri, geupasang ôn-ôn pintoe dan geupeukhusos laju keu TUHAN. Awaknyan geupeugét dan geupeukhusos bintéh beuton sampoe trok ubak Menara Sireutoih dan lom sampoe ubak Meunara Hananeel. 2 Seulaén nibak teungku-teungku imeum nyan, awaknyoe reuhab bintéh beuton banda meunan cit deungon pintoe-pintoe geureubang dan meunara-meunara jihnyan lam urotan jih na kheueh lagéenyoe: Ureuëng-ureuëng Yerikho, Zakur bin Imri Kawöm Senaa: Pintoe Geureubang Uengkot deungon balok-balok jih, ôn-ôn pintoe, bawôt-bawôt dan palang-palang jih. Meremot aneuëk Uria dan cucoe Hakos. Mesulam bin Berekhya dan cucoe Mesezabeel. Zadok bin Baana Peunduduek banda Tekoa (bubena peumuka banda nyan hana jitem peubuet buet nyang gasa). Yoyada bin Paseah dan Mesulam bin Besoja: Pintoe Geureubang Yesyana deungon balok-balok, ôn-ôn pintoe, bawôt-bawôt dan palang-palang jih. Melaca di Gibeon dan Yadon nibak Meronot. Ureuëng-ureuëng Gibeon dan ureuëng-ureuëng Mizpa: bintéh beuton sampoe ubak meuligoe gubunur Efrat Barat. Uziel, sidroe lamkawan ureuëng nyang carông di pande méuh, aneuëk Harhaya. Hananya, sidroe lamkawan nyang carông nibak jipeugot minyéuk mangat bée; sampoe ubak bintéh Beuton Luwah. Refaya bin Hur, nyang mat kuasa ateueh na saboh sagoe Yerusalem. Yedaya bin Harumaf: bintéh beuton nyang tô deungon rumoh gobnyan keudroe. Hatus bin Hasabneya Malkia bin Harim dan Hasub bin Pahat-Moab: beuton nyang seulanjut jih dan Meunara Apui. Salum bin Halohes, nyang mat kuasa ateueh siteungoh sagoe Yerusalem, jibantu lé aneuëk-aneuëk gobnyan nyang inong. Hanum dan peunduduek Zanoah: Pintoe Geureubang Pantôn meusigoe deungon ôn-ôn pintoe jih, bawôt-bawôt dan palang-palang jih. Meunan cit deungon bintéh beuton nyang panyang jih na 440 metée sampoe trok ubak Pintoe Geureubang Blôh. Malkia bin Rekhab, nyang mat kuasa di sagoe atawa diestrek Bet-Kerem: Pintoe Geureubang Blôh deungon ôn-ôn pintoe jih, bawôt-bawôt dan palang-palang jih. Salum bin Kolhoze, nyang mat kuasa di sagoe atawa diestrek Mizpa: Pintoe Geureubang Mata Ié deungon bubong, ôn-ôn pintoe, bawôt-bawôt dan palang-palang jih. Meunan cit deungon beuton Kulam Selah nyang rab deungon keubon meuligoe sampoe trok ubak reunyeuen-reunyeuen nyang teutron nibak Banda Nabi Daud. Nehemia bin Azbuk, nyang mat kuasa disagoe atawa diestrek Bet-Zur: nibak bintéh beuton sampoe ubak jrat keuluwarga Nabi Daud, kulam nyang teukueh dan tangsi.
17 Napadub boh bagian bintéh beuton nyang seulanjut jih jipeudong lé ureuëng-ureuëng Lewi nyang na teupeugah dalam urotan nyoe: Rehum bin Bani Hasabya, nyang mat kuasa ateueh siteungoh nibak diestrek Kehila. Bagian beuton keu diestrek gobnyan keudroe. Binui bin Henadad, nyang mat kuasa ateueh siteungoh diestrek Kehila. Ezer bin Yesua, nyang mat kuasa ateueh Mizpa: beuton nibak sagoe jalan dikeue geudong sinjata. Barukh bin Zabai: beuton nibak sagoe jalan sampoe trok ubak rumoh Teungku Imeum Rayeuk Elyasib. Meremot bin Uria dan cucoe Hakos: bagian beuton nibak babah pintoe rumoh Elyasib sampoe trok u ujong rumoh nyan.
22 Napadub boh bagian bintéh beuton nyang teupeugah lom nyoe geupeugöt lé teungku-teungku imeum nyang na rhoh lam urotan nyoe: Teungku-teungku imeum nyang na tinggai hana padubna jiôh nibak Yerusalem. Benyamin dan Hasub: beuton nyang na dikeue rumoh awaknyan. Azarya bin Maaseya aneuëk Ananya: beuton nyang na rab rumoh gobnyan. Binui bin Henadad: bintéh beuton nibak rumoh Azariah sampoe ubak sagoe beuton. Palal bin Uzai: bintéh beuton nibak sagoe beuton dan meunara meuligoe bagian ateueh, rab binéh peulataran rumoh rondo. Pedaya bin Paros: bintéh beuton sampoe trok dikeue Pintoe Geureubang Ié disiblaih utimu dan meunara teumpat jaga Baét TUHAN. (Hana padubna jiôh nibak teumpat nyan na daerah nyang nan jih Ofel, teumpat tinggai ureuëng jakbuet di Baét TUHAN.)
27 Na meupadub bagian bintéh beuton nyang seulanjut jih jipeugot lé ureuëng-ureuëng nyang teupeugah lam lumboi urot lagéenyoe: Warga banda Tekoa: bintéh beuton dikeue meunara teumpat jaga Baét TUHAN sampoe ubak daerah Ofel. Teungku-teungku imeum nyang na tinggai bak binéh Pintoe Geureubang Guda: bintéh beuton nyang meuhadab keue deungon rumoh maséng-maséng nibak geureubang nyan sampoe u arah utara. Zadok bin Imer: bintéh beuton nyang meuhadab keue deungon rumoh gobnyan. Semaya bin Sekhanya, nyang jaga babah Pintoe Geureubang Timu: bintéh beuton nyang meuhadab keue deungon rumoh gobnyan. Hanaya bin Selemya dan Hanun aneuëk Zalaf nyang keunam. Mesulam bin Berekhya: bintéh beuton nyang meuhadab keue deungon rumoh gobnyan. Malkia, sidroe lamkawan pande peuget méuh: bintéh beuton nyang trok ubak asrama nyang meukeureuja di Baét TUHAN dan rumoh-rumoh ureuëng meukat dikeue babah Pintoe Geureubang Mifkad dan sampoe ubak binéh kama ateueh nibak sagoe siblaih u timu laôt. Bubena pande méuh dan ureuëng meukat: bagian bintéh beuton nyang keuneuleuh, phon nibak kama ateueh nibak sagoe beuton sampoe trok ubak Pintoe Geureubang Bubiri.