## Kitab Teu-Ulang

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34

-Reset+

### Chapter 11

1 "Cinta kheueh ubak TUHAN Allah gata, dan taát kheueh sabe ubak banmandum peurintah Gobnyan.
2 Ingat kheueh phon saát nyoe peue nyang gata teupeue keuhai TUHAN dan peungalaman gata. Aneuëk-aneuëk gata hana jiteupeue peungalaman nyan. Gata kheueh nyang ka gata peusaksi keu agongan TUHAN Po teu Allah gata, teunaga Gobnyan, keuhai keukuasaan Gobnyan
3 dan buet-buet nyang ajaéb nyang Gobnyan peubuet. Gata takalon keudroe peue nyang geupeubuet ateueh raja nanggroe Meusé dan bansaboh nanggroe jihnyan.
4 Gata takalon pakriban TUHAN geupeuhanco sipa-i nanggroe Meusé meusajan deungon mandum guda jih meunan cit deungon geuritan prang jih. Awaknyan banmandum geupeukaram lam Laôt Geulagah watée awaknyan teungoh jipeulet gata.
5 Gata tateupeue peue nyang geupeubuet lé TUHAN keu gata dipadang pasi sigohlom gata trok keunoe.
6 Meunan cit gata teuingat peue nyang geupeubuet lé TUHAN ateueh Datan dan Abiram, aneuëk-aneuëk Eliab nibak sukée Ruben. Nibak teumpat gata banmandum, bumoe teuprah dua laju jiúet awaknyan meusigoe ngon keuluwarga jih, khimah dan banmandum beulatang peulara awaknyan.
7 Biet, gata kheueh nyang ngon mata ulée gata keudroe ka lheueh gata kalon banmandum buet nyang ajaéb nyang ka geupeubuet lé TUHAN."
8 "Taát kheueh ubak mandum huköm nyang ulôn peutrok keu gata nibak uroenyoe, deungon nyan gata hase tajeumeurang krueng dan gata tamong lam nanggroe nyang hana treb lé gata duek teuma.
9 Dan gata teuma udeb nyang treb nibak nanggroe nyang kaya ngon subô, nyang ka geupeujanji lé TUHAN ubak indatu gata dan ubak keuturonan awaknyan.
10 Nanggroe nyang gata duek teuma kon lagée tanoh Meusé, nibak teumpat tinggai gata yoh masa ilée. Disideh gata harôh tameubuet nyang brat keu gata peuék ié lam ladang mangat jeuet gata tabu bijéh.
11 Teuma keu nanggroe nyang teuma gata tamong nyan na kheueh tanoh meugunong-gunong dan pantôn-pantôn; tanoh jih ji-ile lé ié ujeuen.
12 TUHAN Po teu Allah gata geupeulara nanggroe nyan dan geujaga sipanyang thon.
13 Lé sababnyan, taát kheueh ubak peue-peue mantong peurintah nyang ulôn peusampoe ubak gata nibak uroenyoe; cinta kheueh ubak TUHAN Po teu Allah gata dan meuiébadat kheueh ubak Gobnyan deungon banmandum jiwa raga gata.
14 Meunyoe gata tapeubuet lagée nyan, teuma lé TUHAN geupeutreun ujeuen ateueh tanoh gata watée musém ka teuka, óh ka lheueh gata mupot, nibak watée gata tapeuphon seumula. Teuma gata na gandom nyang seb, anggô dan minyéuk zaiton,
15 meunan cit na leueng keu beulatang peulara gata. Peue-peue mantong peunajoh nyang gata peureulée teuma teukeubah keu gata.
16 Bék gatatem jipeujiôh gata nibak TUHAN mangat jak seumah dan gata meungabdi ubak ilah-ilah nyang laén.
17 Meunyoe gata ta iengkeue ubak peurintah nyan, TUHAN teuma beungéh keu gata. Gobnyan hana teuma geupeutreun ujeuen; tanoh gata ka jeuet keu tho kreng deungon nyan seunaman nyang teupula hana jipeuna hase. Deungon nyan teuma lam watée nyang paneuk gata maté nibak tanoh nyang subô nyang geubri lé TUHAN keu gata.
18 Ingat kheueh dan simak kheueh peurintah-peurintah nyan. Ikat kheueh bak jaroe gata dan pasang kheueh teuma nibak dho gata mangat jeuet teuingat-ingat.
19 Peurunoe kheueh ubak aneuëk-aneuëk gata. Peugah kheueh hainyan bahnyan lam rumoh meunan cit diluwa rumoh, bak watée meureuhat dan bak watée keureuja.
20 Tuléh kheueh atranyan nibak taméh rumoh gata dan nibak babah pintoe geureubang gata.
21 Deungon nyan, gata ngon aneuëk-aneuëk gata teuma panyang umu nibak nanggroe nyang geupeujanji lé TUHAN Po teu Allah gata ubak indatu gata. Simantong na langét di ateueh bumoe, sidub treb nyan kheueh teuma gata tinggai nibak tanoh nyan.
22 Taát kheueh deungon seutia banmandum huköm nyang ulôn peusampoe ubak gata; Cinta kheueh TUHAN Po teu Allah gata, peubuet kheueh banmandum nyang geupeurintah ubak gata, dan bah kheueh gata teutab seutia ubak Gobnyan.
23 Deungon nyan TUHAN geu-use banmandum bansa nyan dikeue gata, dan gata tatinggai nibak tanoh atra bansa-bansa nyang leubeh rayeuk dan leubeh teuga nibak gata.
24 Tieb-tieb wilayah nyang gata tamong teuma jeuet keu hak milék gata. Wilayah gata beureuntang phon nibak padang pasi di seulatan sampoe trok u Gunong-gunong Libanon di siblaih utara, dan phon nibak Krueng Efrat di siblaih u timu sampoe trok u Laôt Teungoh di siblaih u barat.
25 Bansaboh nanggroenyan TUHAN Po teu Allah gata teuma geupeujeuet ureuëng-ureuëng habéh teumakot keu gata lagée nyang ka geupeujanjinyan, deungon nyan hana meusidroepi nyang hase jitam gata.
26 Uroenyoe gata jeuet tapiléh beureukat atawa kutôk.
27 Gata teuma geubri beureukat meunyoe gata taát ubak peurintah-peurintah TUHAN Po teu Allah gata, nyang nibak uroenyoe ulôn peutrok keu gata.
28 Teuma gata geukutok meunyoe gata hana taát ubak peue-peue nyang geupeurintah lé TUHAN Po teu Allah gata, sabab ka gata paleng gata seumah ilah-ilah nyang hántom na gata seumah.
29 Óh ka lheueh TUHAN Po teu Allah gata geuba gata geupeutamong lam nanggroe nyang teuma gata tinggai nyan, beureukatnyan harôh gata kheun nibak Gunong Gerizim dan kutôk nyan nibak Gunong Ebal. (
30 Bandua boh gunongnyan teuduek jih siblaih u barat Krueng Yordan nibak wilayah ureuëng Kanaan nyang tinggai di Pantôn Yordan, meuhadab keu u barat hana padubna jiôh nibak bak-bak kayée teumpat iébadat di More rab ngon banda Gilgal.)
31 Hana treble gata tajeumeurang Krueng Yordan dan laju gata duek ateueh tanoh nyang geubri lé TUHAN Po teu Allah gata keu gata. Óh ka lheueh gata reupah tanoh nyan dan gata duek disinan,
32 gata harôh tataát banmandum huköm nyang ulôn peusampoe keu gata nibak uroenyoe."