## Imeum-Imeum

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27

-Reset+

### Chapter 18

1 TUHAN meufeureuman ubak Nabi Musa mangat geujak peusampoe ubak bansa Israel peurintah nyang lagée nyoe, "Ulôn kheueh TUHAN Allah gata.
3 Bék kheueh gata seutôt lagée nyang jipeubuet lé ureuëng nyang na di nanggroe Meusé, teumpat gata phon-phon that tinggai, atawa lagée ureuëng nyang na di Kanaan, nibak teumpat nyang jinoe Ulôn ba gata.
4 Taát kheueh ubak huköm-huköm Ulôn dan gata peubuet kheueh laju peue nyang Ulôn peurintah. Ulôn kheueh TUHAN Allah gata.
5 Taát kheueh ubak peuratoran-peuratoran dan huköm-huköm nyang Ulôn bri ubak gata. Meunyoe gata tapeubuet lagée nyan, udeb gata seulamat. Ulôn kheueh TUHAN."
6 TUHAN geubri peuratoran-peuratoran lagée nyoe. Bék meusituboh ngon sidroe lamkawan syedara gata.
7 Bék meusituboh ngon ma gata, peurumoh ayah gata, sabab jihnyan hak bapak gata.
8 Bék gata hina ayah gata ngon cara gata meusituboh ngon peurumoh ayah gata nyang laén.
9 Bék meusituboh ngon syedara gata nyang inong atawa syedara ui gata, bah kheueh nyang rayeuek saboh rumoh ngon gata meunan cit nyang rayeuek di rumoh laén.
10 Bék meusituboh ngon cucoe gata; nyang lagée nyan teuma teupeu malée droe gata keudroe.
11 Bék meusituboh ngon syedara gata nyang inong nyang saboh yah laén ma atawa nyang saboh ma laén yah, sabab jihnyan saboh darah cit deungon gata.
12 Bék meusituboh ngon ma cut gata, bah kheueh nyan syedara ayah gata meunan cit syedara ma gata.
14 Bék meusituboh ngon peurumoh apha gata, sabab jihnyan ma cut gata cit teuma.
15 Bék meusituboh ngon aneuëk meulintée
16 atawa ngon peurumoh aduen gata.
17 Bék meusituboh ngon aneuëk atawa cucoe sidroe ureuëng inong nyang ka lheueh gata meusituboh ngon inong nyan. Mungken awaknyan rakan krab gata, dan buet nyang lagée nyan hana jeuet na.
18 Bék gata meukawen ngon syedara peurumoh gata seumantong udeb peurumoh gata.
19 Bék meusituboh ngon ureuëng inong nyang mantong lam he, sabab jih nyan mantong lam najih.
20 Bék meusituboh ngon peurumoh ureuëng laén; buet nyang lagéenyan ka rhoh gata jeuet keu najih.
21 Bék gata jok sidroe lamkawan aneuëk gata keu jiseumuja ubak Molokh, sabab buet nyang lagée nyan teuhina nan Po teu Allah, TUHAN gata.
22 Ureuëng agam hana jeuet jimeusituboh sabe ngon agam; Po teu Allah geubanci that bak buet lagée nyan.
23 Ureuëng agam meunan cit di ureuëng inong, sagai-sagai hana jeuet jimeusituboh ngon beulatang; buet nyang jeuhet nyan ka teupeu najih gata.
24 Bék gata peunajih droe gata deungon buet-buet nyang lagée nyan, sabab deungon cara lagée nyan bansa-bansa nyang tinggai di Kanaan sigohlom gata ka jipeunajih droe jih keudroe. Lé sabab nyan awaknyan geu use lé TUHAN mangat gata jeuet ta tinggai di nanggroe nyan.
25 Awaknyan ka jipeubuet banmandum buet nyang luwat that nyan, sampoe tanoh awaknyan ka jeuet keu najih. Teuma TUHAN geuhuköm awaknyan sampoe awaknyan hán jeuet tinggai le nibak teumpat nyan. Teuma digata bék sagai-sagai gata peubuet nyang lagée nyan. Gata banmandum, ureuëng Israel dan ureuëng aséng nyang tinggai lamkawan gata, harôh gata taát peuratoran dan peurintah TUHAN,
28 mangat gata bék geuhuköm lé Gobnyan dan teu-use nibak tanoh nyan lagée ureuëng-ureuëng nyang hana jituri TUHAN, nyang tinggai disinan sigohlom gata.
29 Gata tateupeue bahwa soe mantong nyang peubuet buet nyang kuto ngon luwat nyan ureuëng nyan hana lé teu anggab anggota umat Po teu Allah.
30 Laju TUHAN meufeureuman, "Taát kheueh ubak peuratoran-peuratoran nyang ka Ulôn bri dan bék gata seutôt buet-buet ureuëng nyang tinggai di tanoh Kanaan sigohlom gata. Bék gata peunajih droe gata keudroe ngon cara teupeubuet buet-buet nyang lagéenyan bagoe. Ulôn kheueh TUHAN Allah gata."