## Nabi Yesaya

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66

-Reset+

### Chapter 17

1 TUHAN meufeureuman, "Damsyik hana le lagée banda, teuma na kheueh rungka-rungka nyang meutumpok-tumpok.
2 Banda-banda di Siria jitinggai keu siumu masa dan jeuet keu teumpat kawan beulatang peulara; hana meusidroe pih nyang jiteujeuet paröh.
3 Israel gadôh teumpat meulindong dan Damsyik gadôh keumeurdehkaan jih. Ureuëng Siria nyang na mantong tinggai sidroe sapat udeb lam keuhinaan saban that lagée ureuëng Israel. Ulôn, TUHAN Nyang Mahakuasa, ka Lôn peugah haba."
4 TUHAN meufeureuman lom, "Teuma trok watée jih keujayaan Israel habéh, dan keumakmuran jih leunyab.
5 Israel jeuet lagée ladang di Refaim nyang ka habéh teupot boh gandom jih, dan teuma nyang na tinggai cit bacut.
6 Lagée bak zaiton nyang ka habéh teupot boh jih, dan nyang na tinggai napadub boh sagai nibak ujong deuen, meunan cit di Israel bacut sagai ureuëng nyang na seulamat. Ulôn, TUHAN, Allah Israel, ka Lôn peugah haba."
7 Nibak uroenyan ureuëng ramé jiulang lom jak lakée tulông ubak Peuncebta jihnyan, Po teu Allah kudus Israel.
8 Awaknyan hana meuharab le ubak hase buet jaroe jih keudroe, na kheueh miseubah-miseubah teumpat tot keumeunyan, dan patong-patong Dewi Asyera.
9 Nibak uroenyan, banda-banda Israel nyang kong peutahanan jih jeuet keu rungka nyang seungue ngon seungab, saban that lagée banda-banda nyang jitinggai lé ureuëng Hewi dan Amori bak watée awaknyan jiplueng nibak ureuëng Israel.
10 Israel, gata ka tatuwoe ubak Po teu Allah nyang peuseulamat dan peulindong gata lagée gunong batée nyang kukoh. Seubalek jih, gata ka tapula lampôh-lampôh keu dewa-dewa.
11 Teuma bahpi sinaman nyan laju jitimoh tarok dan meubungöng bak uroe gata pula nyan, teuma teutab hana meuhase sapeue. Nyang na na kheueh keususahan dan rasa sakét nyang hana jitem gadôh.
12 Bansa-bansa nyang teuga teungoh kiröh; su jih meugrum-grum lagée su umbak ié laôt nyang meutaga-taga.
13 Awaknyan maju lagée ié raya nyang tajam that. Teuma Po teu Allah geu ancam awaknyan, laju awaknyan jipeuplueng droe sampoe án jiôh. Awaknyan geupeucrok lagée sikéum jiyueb lé angén di lereng bukét, atawa lagée abée jiyueb lé angén badée.
14 Watée uroe ka meugleb laju teuka ubak awaknyan teumakot nyang paleng hebat, teuma óh karab trok watée beungoh awaknyan ka gadôh. Nyan kheueh naseb tieb-tieb ureuëng nyang reupah geutanyoe.